**ΒΟΥΛΗ ΤΩΝ ΕΛΛΗΝΩΝ**

**Θ΄ ΑΝΑΘΕΩΡΗΤΙΚΗ ΒΟΥΛΗ**

**ΠΕΡΙΟΔΟΣ ΙΗ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΟΙΚΟΝΟΜΙΚΩΝ ΥΠΟΘΕΣΕΩΝ**

 **ΠΡ Α Κ Τ Ι Κ Ο**

 **(Άρθρο 40 παρ. 1 Κ.τ.Β.)**

Στην Αθήνα, σήμερα, 29 Νοεμβρίου 2019, ημέρα Παρασκευή και ώρα 13.15΄, στην Αίθουσα «**Προέδρου Αθανασίου Κωνστ. Τσαλδάρη» (223)** τoυ Μεγάρου της Βουλής, συνεδρίασε η Διαρκής Επιτροπή Οικονομικών Υποθέσεων υπό την προεδρία του Προέδρου αυτής κ. Σταύρου Καλογιάννη, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Οικονομικών «Φορολογική μεταρρύθμιση με αναπτυξιακή διάσταση για την Ελλάδα του αύριο»(3η συνεδρίαση).

Στη συνεδρίαση παρέστησαν ο Υπουργός Οικονομικών, κ. Χρήστος Σταϊκούρας, ο Υφυπουργός Οικονομικών, κ. Απόστολος Βεσυρόπουλος, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ: Γεώργιος Αμανατίδης, Γεώργιος Αμυράς, Σάββας Αναστασιάδης, Γεώργιος Βλάχος, Μανούσος – Κωνσταντίνος Βολουδάκης, Σοφία Βούλτεψη, Αναστάσιος Δημοσχάκης, Τσαμπίκα (Μίκα) Ιατρίδη, Αθανάσιος Καββαδάς, Σταύρος Καλαφάτης, Σταύρος Καλογιάννης, Μαρία Κεφάλα, Γεώργιος Καρασμάνης, Κωνσταντίνος Κατσαφάδος, Κωνσταντίνος Βλάσης, Σταύρος Κελέτσης, Κωνσταντίνος Κοντογεώργος, Σπυρίδων – Παναγιώτης (Σπήλιος) Λιβανός, Ζωή (Ζέττα) Μακρή, Δημήτριος Βαρτζόπουλος, Χρήστος Μπουκώρος, Χαράλαμπος (Μπάμπης) Παπαδημητρίου, Θεόδωρος Ρουσόπουλος, Μάριος Σαλμάς, Βασίλειος – Πέτρος Σπανάκης, Γεώργιος Στύλιος, Ιωάννης Τραγάκης, Θεόφιλος Λεονταρίδης, Τρύφων Αλεξιάδης, Ιωάννης Γκιόλας, Αλέξανδρος Τριανταφυλλίδης, Χαράλαμπος (Χάρης) Μαμουλάκης, Αθανάσιος (Θάνος) Μωραΐτης, Θεόφιλος Ξανθόπουλος, Αθανάσιος Παπαδόπουλος, Αικατερίνη Παπανάτσιου, Αθανάσιος (Θανάσης) Παπαχριστόπουλος, Νικόλαος Συρμαλένιος, Θεοδώρα Τζάκρη, Ευκλείδης Τσακαλώτος, Αλέξανδρος Φλαμπουράρης, Αλέξανδρος (Αλέξης) Χαρίτσης, Μιλτιάδης Χατζηγιαννάκης, Γεώργιος Αρβανιτίδης, Μιχαήλ Κατρίνης, Βασίλειος Κεγκέρογλου, Κωνσταντίνος Σκανδαλίδης, Νικόλαος Καραθανασόπουλος, Μαρία Κομνηνάκα, Γεώργιος Λαμπρούλης, Βασίλειος Βιλιάρδος, Κωνσταντίνος Χήτας, Κρίτων – Ηλίας Αρσένης και Γεώργιος Λογιάδης.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κυρίες και κύριοι συνάδελφοι, αρχίζει η συνεδρίαση της Διαρκούς Επιτροπής Οικονομικών Υποθέσεων, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Οικονομικών «Φορολογική μεταρρύθμιση με αναπτυξιακή διάσταση για την Ελλάδα του αύριο».

Μετά την ακρόαση των φορέων, εισερχόμαστε στην ψήφιση επί της αρχής του νομοσχεδίου.

Ερωτάται η Επιτροπή αν γίνεται δεκτό το σχέδιο νόμου επί της αρχής.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Το λόγο έχει ο Εισηγητής της Πλειοψηφίας, κ. Γεώργιος Αμυράς.

**ΓΕΩΡΓΙΟΣ ΑΜΥΡΑΣ (Εισηγητής της Πλειοψηφίας):** Υπέρ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Το λόγο έχει ο Εισηγητής της Μειοψηφίας, κ. Τρύφων Αλεξιάδης.

**ΤΡΥΦΩΝ ΑΛΕΞΙΑΔΗΣ (Εισηγητής της Μειοψηφίας):** Κατά, επί της αρχής.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Το λόγο έχει ο Ειδικός Αγορητής του Κινήματος Αλλαγής, κ. Μιχαήλ Κατρίνης.

**ΜΙΧΑΗΛ ΚΑΤΡΙΝΗΣ (Ειδικός Αγορητής του Κινήματος Αλλαγής):** Κατά, επί της αρχής.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Το λόγο έχει ο Ειδικός Αγορητής του Κομμουνιστικού Κόμματος Ελλάδος, κ. Νικόλαος Καραθανασόπουλος.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ (Ειδικός Αγορητής του Κ.Κ.Ε.):** Κατά.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Το λόγο έχει ο Ειδικός Αγορητής της Ελληνικής Λύσης, κ. Βασίλειος Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης-Κυριάκος Βελόπουλος):** Επιφύλαξη για την Ολομέλεια.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ο Ειδικός Αγορητής του ΜέΡΑ25, κ. Κρίτων – Ηλίας Αρσένης δεν έχει προσέλθει στην αίθουσα ακόμη.

Συνεπώς, το σχέδιο νόμου έγινε δεκτό επί της αρχής, κατά πλειοψηφία.

Το λόγο έχει ο Υπουργός Οικονομικών για να τοποθετηθεί.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Σας ευχαριστώ πολύ, κύριε Πρόεδρε.

Θέλω να ξεκινήσω, εκφράζοντας την έκπληξή μου, μετά την ακρόαση των φορέων, για το επί της αρχής «Κατά» κομμάτων της αντιπολίτευσης, διότι αντιλαμβάνομαι, γιατί κάποιος μπορεί να πει κατά επί της αρχής, αλλά δεν το αντιλαμβάνομαι αυτό, όταν όλους τους φορείς τους ρώτησα ευθέως αν θέλουν να αποσυρθεί καμιά διάταξη και κανένας δεν είπε να αποσυρθεί καμιά διάταξη. Δηλαδή, όλοι επί της αρχής είναι θετικοί, όλοι οι φορείς επί της αρχής είναι θετικοί, όλη η κοινωνία είναι θετική, όλα τα σημειώματα που έχουμε πάρει κινούνται προς σωστή κατεύθυνση. Βεβαίως, ζητούν παραπάνω πράγματα, μεγαλύτερες μειώσεις φόρων, αλλά επί της αρχής όλοι είναι θετικοί, εκτός από κάποια κόμματα της αντιπολίτευσης. Αυτό δείχνει και λυπάμαι γι' αυτό, ότι δεν έχουν αυτά τα κόμματα καμία επαφή με την πραγματική οικονομία.

Κυρίες και κύριοι συνάδελφοι, στο πλαίσιο υλοποίησης ενός ολοκληρωμένου, συνεκτικού και ρεαλιστικού οικονομικού πλαισίου και σχεδίου, μετά από σκληρή, πολύμηνη δουλειά, αλλά και μακρά διαβούλευση και σ' αυτό θέλω να ευχαριστήσω τον αρμόδιο Υφυπουργό, τη Γενική Γραμματέα και τα στελέχη του Υπουργείου Οικονομικών, με μεθοδικότητα και τεκμηρίωση το Υπουργείο Οικονομικών κατέθεσε στη Βουλή ένα φορολογικό νομοσχέδιο με τίτλο «Φορολογική μεταρρύθμιση με αναπτυξιακή διάσταση για την Ελλάδα του αύριο». Νομοσχέδιο, το οποίο επιδιώκει την επανεκκίνηση της ελληνικής οικονομίας, την άμεση βελτίωση των οικονομικών δεικτών της χώρας, την ελάφρυνση της φορολογίας νοικοκυριών και επιχειρήσεων και την υποβοήθηση της οικονομικής δραστηριότητας του παραγωγικού σκέλους της ελληνικής κοινωνίας.

Πρόκειται για ένα σχέδιο με ξεκάθαρη αναπτυξιακή διάσταση που έχει ως στόχους, τόσο την ενίσχυση της οικονομικής αποτελεσματικότητας, όσο και την τόνωση της κοινωνικής δικαιοσύνης. Θα το επαναλάβω. «Κινούμαστε στις ράγες» του ιδεολογικού και πολιτικού πυρήνα της Νέας Δημοκρατίας, του κοινωνικού φιλελευθερισμού, της κοινωνικής οικονομίας της αγοράς.

Σχέδιο νόμου, συνεπές, τόσο στις προεκλογικές όσο και στις προγραμματικές δεσμεύσεις της Κυβέρνησης. Περιλαμβάνει τη μείωση φόρων, τη βιώσιμη οικονομική ανάπτυξη, τη διαφάνεια και τον περιορισμό της φοροδιαφυγής, τη μετάβαση του φορολογικού συστήματος στην ψηφιακή εποχή, τη μείωση του γραφειοκρατικού κόστους της φορολογικής διοίκησης και των επιχειρήσεων με ωφέλεια , συνεπώς, ταυτόχρονα των φορολογουμένων, την διευκόλυνση και προσέλκυση επενδύσεων και κεφαλαίων, την ενίσχυση της κοινωνικής συνοχής.

Συγκεκριμένα, το σχέδιο νόμου κινείται πάνω σε δέκα άξονες που έχουν αντίστοιχες στοχεύσεις και συνιστούν ένα ολοκληρωμένο και συνεκτικό νομοθετικό πόνημα και μόνο αν δει κανένας και τις δέκα διαστάσεις, μπορεί να καταλάβει τη συνεκτικότητα του νομοσχεδίου.

Πρώτος άξονας. Κάνουμε τίποτα για τα φυσικά πρόσωπα; Ναι, η μείωση της φορολογίας εισοδήματος φυσικών προσώπων για όλους τους πολίτες, το τονίζω για όλους τους πολίτες, κυρίως όμως για τα χαμηλότερα εισοδηματικά στρώματα.

Συγκεκριμένα. Καθιερώνεται εισαγωγικός φορολογικός συντελεστής 9% για φυσικά πρόσωπα, ελεύθερους επαγγελματίες, αγρότες, μισθωτούς και συνταξιούχους από 22% που είναι σήμερα, για εισοδήματα μέχρι 10.000 €. Υπενθυμίζω, ότι είναι ακριβώς, ότι είχαμε πει προεκλογικά και συνεπές με τις προγραμματικές δεσμεύσεις της Κυβέρνησης.

Με τη μείωση αυτή όμως δεν ευνοούνται μόνο όσοι έχουν εισόδημα κάτω των 10.000 €, αλλά το σύνολο των φορολογουμένων, το τονίζω το σύνολο των φορολογουμένων, αφού το εισόδημά του φορολογείται κλιμακωτά με βάση δηλαδή προοδευτική κλίμακα και μειώνονται κατά μία ποσοστιαία μονάδα και οι συντελεστές για τα υψηλότερα στρώματα.

Άρα, πρώτο συμπέρασμα κάνουμε κάτι για τα φυσικά πρόσωπα; Ναι, κάνουμε, μειώνουμε τη φορολογία εισοδήματος φυσικών προσώπων. Και επαναλαμβάνω, ότι επειδή πρέπει κάποιος, να δει συνεκτικά την οικονομική πολιτική, έχουμε μειώσει τον ΕΝΦΙΑ, βελτιώσαμε το πλαίσιο ρυθμίσεων των 120 δόσεων και κάνουμε και άλλες πρωτοβουλίες. Άρα, να η μια κατηγορία συνεκτικού οικονομικού σχεδίου.

Δεύτερη κατηγορία. Κάνουμε τίποτα για τα νομικά πρόσωπα; Δεύτερος άξονας είναι η μείωση της φορολογίας εισοδήματος νομικών προσώπων, γιατί; Για την ενίσχυση της υγιούς επιχειρηματικότητας, αλλά πιο σημαντικό για τη διατήρηση και δημιουργία νέων, καλών, ποιοτικών θέσεων απασχόλησης.

Τι κάνουμε; Μειώνουμε το συντελεστή φορολογίας εισοδήματος των επιχειρήσεων από 28% στο 24%. Αυτό είχαμε πει προεκλογικά, αυτό είπαμε τις προγραμματικές μας δεσμεύσεις, αυτό που δεν είπαμε είναι, ότι είναι για τα εισοδήματα του 2019, άρα ακόμα καλύτερα, ενισχύοντας κατά αυτό τον τρόπο ποιες επιχειρήσεις μεταξύ άλλων; Και τις μικρές και τις μεσαίες και τις μεγάλες το 28% στο 24% είναι για όλες τις επιχειρήσεις.

Μειώσαμε πράγματι αυτό μπορούσαμε «one off» φέτος την προκαταβολή φόρου εισοδήματος στο 95% του φόρου, που προκύπτει για τα νομικά πρόσωπα για το 2018.

Μειώνεται ο συντελεστής φορολόγησης των μερισμάτων από το 10% στο 5%.

Καθιερώνεται χαμηλός φορολογικός συντελεστής 10%, όχι μόνο για τους συνεταιρισμούς τους αγροτικούς, αλλά για όλα τα αγροτικά συνεταιριστικά σχήματα. Στόχος ποιος είναι; Η δυνατότητα δυναμικής ανάπτυξης του πρωτογενούς τομέα της ελληνικής οικονομίας μέσω της σύστασης νέων αγροτικών σχημάτων.

Καταργείται και χαιρετίστηκε από τους φορείς η εισφορά 0,6% του ν.128/1975, για πιστώσεις factory και leasing, με ποιο στόχο; Με στόχο τη μείωση του κόστους χρηματοδότησης των μικρομεσαίων επιχειρήσεων.

Ενθαρρύνεται με φορολογικά κίνητρα, δεν το άκουσα χθες από κανέναν, η δημιουργία εταιρειών συμμετοχών, να προσελκύσουμε holding company στην Ελλάδα. Εξορθολογίζεται ο τρόπος φορολόγησης των εταιρειών επενδύσεων, όπως είναι οι εταιρείες που επενδύουν σε ακίνητη περιουσία, οι ΑΕΕΑΠ, τα αμοιβαία κεφάλαια ακινήτων, οι εταιρίες επενδύσεων χαρτοφυλακίου, η ΟΣΕΚΑ, με στόχο ποιον; Την τόνωση της πραγματοποίησης επενδύσεων. Να και ο δεύτερος άξονας. Φυσικά πρόσωπα και επιχειρήσεις. Η φορολογία των επιχειρήσεων με έμφαση σε σφάλματα, που είχαν γίνει στο παρελθόν ή σε βελτιώσεις του υπάρχοντος θεσμικού πλαισίου.

Φυσικά πρόσωπα - νομικά πρόσωπα.

Τρίτος άξονας. Οι εργαζόμενοι -γιατί άκουσα προηγουμένως- ότι κάποιοι μιλούσαν για τους εργαζόμενους εξ όσων έχουν διαβάσει, τι έχουμε κάνει και τους εργαζόμενους. Συγκεκριμένα. Εξορθολογίζεται ο τρόπος φορολόγησης των δικαιωμάτων προαίρεσης απόκτησης μετοχών, αυτά που λέγονται Stock options, για τα οποία πλέον η υπεραξία από την άσκηση τους δεν θα προστίθεται στα λοιπά εισοδήματά του φορολογούμενου, προκειμένου να υπαχθεί στη φορολόγηση με βάση την κλίμακα, αλλά αντιθέτως, θα φορολογείται αυτοτελώς με συντελεστή 15%.

Επειδή άκουσα, αν ακούτε ως κυβέρνηση, την διαβούλευση, αυτό το άρθρο προστέθηκε στο φορολογικό νομοσχέδιο και είναι απόρροια της δημόσιας διαβούλευσης και των προτάσεων των οικονομικών εταίρων.

Ποιος είναι ο σκοπός; Ο σκοπός αυτής της ρύθμισης, αυτών των δικαιωμάτων, είναι να αποτελέσει ένα έμμεσο κίνητρο διακράτησης και ανταπόδοσης στους εργαζόμενους και ένα μέσο αναβάθμισης των συνθηκών εργασίας. Έτσι, ο εργαζόμενος, καθίσταται πλέον συμμέτοχος στην επενδυτική προοπτικής της επιχείρησης, στην οποία εργάζεται, με χαμηλό κόστος για τον ίδιο. Επιδιώκεται έτσι, μαζί με τα άλλα μέτρα, να λειτουργήσει ως κίνητρο προκειμένου να επιστρέψει στην χώρα μας, τόσο το επιστημονικό όσο και ευρύτερα το ανθρώπινο κεφάλαιο, που τα χρόνια της κρίσης έφυγε στο εξωτερικό.

Μία πολύ ενδιαφέρουσα παρατήρηση, ειδικά για τους εργαζόμενους σε νεοφυείς επιχειρήσεις, δηλαδή μικρές ή πολύ μικρές μη εισηγμένες εταιρείες, προβλέπονται οι προϋποθέσεις, αυξημένο διάστημα διακράτησης των μετοχών και χαμηλότερος φορολογικός συντελεστής στο 5%. Έτσι, τα πιο νέα παιδιά, που θα δουλέψουν σε νεοφυείς επιχειρήσεις να έχουν μεγαλύτερο κίνητρο με τα stock options. Μένουμε μόνο σε αυτά για τους εργαζόμενους; Εξορθολογίζονται οι παροχές σε είδος, προς τους εργαζόμενους με την μορφή εταιρικού αυτοκινήτου ή με την μορφή δανείου, τα θετικά σχόλια τα ακούσατε στην ακρόαση φορέων. Επίσης, οι καταβολές προς τους εργαζόμενους λόγω εξαγοράς ασφαλιστηρίου συμβολαίου τους, εξαιτίας της συμμετοχής τους σε εθελούσια έξοδο, δεν αποτελεί πλέον πρόωρη εξαγορά και δεν φορολογείται με συντελεστή προσαυξημένο κατά 50%. Να και τα κίνητρα σε αυτούς που μπαίνουν σε εθελούσια έξοδο. Άρα, κοιτάμε τους εργαζόμενους; Ξεχωριστός πυλώνας, συγκεκριμένες πρωτοβουλίες, συγκεκριμένες πολιτικές για τους εργαζόμενους.

Μας λέτε, κάνετε τίποτα για την οικογένεια, για την κοινωνική συνοχή και προστασία; Τέταρτος άξονας. Αυξάνεται το αφορολόγητο, κατά 1.000 ευρώ για κάθε προστατευόμενο τέκνο, ανεξαρτήτως αριθμού αυτών. Απαλλάσσονται από την εισφορά αλληλεγγύης, όλων των ΑμεΑ με ποσοστό αναπηρίας από 80% και άνω, ανεξαρτήτως της μορφής της αναπηρίας. Μειώνεται ο ΦΠΑ για τα βρεφικά είδη από το 24% στο 13%. Μειώνεται το ΦΠΑ για τα κράνη των μοτοσικλετιστών και τα παιδικά καθίσματα, από το 24% στο 13%, υπηρετώντας την ανάγκη συμβολής στην γενικότερη προσπάθεια ενίσχυσης των δράσεων της οδικής ασφάλειας. Αυξάνεται, ο μέγιστος αριθμός δόσεων, της πάγιας ρύθμισης οφειλών, που είχε η προηγούμενη κυβέρνηση, από 12 σε 24 και σε ειδικές περιπτώσεις εκτάκτων οφειλών από 24 σε 48, για όσους δεν έχουν υπαχθεί σε προηγούμενη ρύθμιση μέχρι 1.11.2019, ανάλογα με την ικανότητα αποπληρωμής του οφειλέτη. Να συνεπώς και ο τέταρτος άξονας. Φυσικά πρόσωπα, νομικά πρόσωπα, εργαζόμενοι, οικογένεια, κοινωνική συνοχή.

Ναι, αλλά, δεν θα κάνετε κάτι για να προσελκύσετε επενδύσεις στην Ελλάδα; Πέμπτος άξονας. Προτεραιότητα η προσέλκυση άμεσων ξένων επενδύσεων και κεφαλαίων. Τι κάνουμε εδώ. Αποσαφηνίζεται η νομοθεσία για την φορολογική κατοικία. Θεσπίζεται εναλλακτικός τρόπος φορολόγησης των εισοδημάτων αλλοδαπής προέλευσης, με πληρωμή ετήσιου κατ’ αποκοπή φόρου στις περιπτώσεις επενδύσεων άνω των 500.000 ευρώ σε μία τριετία. Προβλέπεται απαλλαγή από το φόρο εισοδήματος και την εισφορά αλληλεγγύης των τόκων εταιρικών ομολόγων εισηγμένων σε οργανωμένη αγορά. Να συνεπώς και τα κίνητρα για να προσελκύσουμε επενδύσεις στην Ελλάδα.

Ναι, αλλά ακούω, δεν θα κάνετε και κάποιες κλαδικές πολιτικές, εκεί που υπάρχουν συγκριτικά πλεονεκτήματα στην Ελλάδα; Έκτος άξονας. Η επανεκκίνηση κλάδων της οικονομίας με σημαντική συνεισφορά στον ΑΕΠ της χώρας. Αναστέλλεται η επιβολή ΦΠΑ στις οικοδομές, με άδεια από 1.1.2006 και εφεξής, ενώ η αναστολή του ΦΠΑ καταλαμβάνει και την αντιπαροχή.

 Αναστέλλεται η επιβολή του φόρου υπεραξίας στη μεταβίβαση ακινήτων για τρία χρόνια. Εισάγονται κίνητρα για την πραγματοποίηση δαπανών που θα πραγματοποιηθούν για την λήψη υπηρεσιών, που σχετίζονται με την ενεργειακή, λειτουργική και αισθητική αναβάθμιση των κτιρίων. Μειώνεται το μίσθωμα για την εκμίσθωση δημοσίων ιχθυοτρόφων υδάτων σε αλιευτικούς συνεταιρισμούς από το 10% στο 5% επί της αξίας των αλιευμάτων. Πολλοί συνάδελφοι ξέρουν πόσο σημαντικό είναι αυτό σε διάφορες γεωγραφικές περιοχές της χώρας.

 Ρυθμίζεται η αγορά για τις ναυλώτριες εταιρείες «γυμνών» πλοίων και πλοίων υπό χρηματοδοτική μίσθωση. Επιστρέφεται ή διαγράφεται ο ειδικός φόρος κατανάλωσης που βεβαιώθηκε για κρασιά, τα οποία μέχρι και την τελευταία ημέρα ισχύος του ειδικού φόρου κατανάλωσης κρασιού, δηλαδή 31 Δεκεμβρίου 2018, δεν είχαν διατεθεί στην κατανάλωση.

 Να, συνεπώς, και οι κλαδικές πολιτικές σε τομείς, στα πλαίσια των δημοσιονομικών δυνατοτήτων της χώρας, για να τονώσουμε την αγορά.

 «Και η βιώσιμη ανάπτυξη;». Έβδομος άξονας. Η ενίσχυση της βιώσιμης ανάπτυξης. Εισάγεται δέσμη μέτρων για την προώθηση χρήσης των Μέσων Μαζικής Μεταφοράς και οχημάτων μηδενικών ή χαμηλών ρύπων, παρακολουθώντας βέλτιστες πρακτικές άλλων κρατών μελών.

 «Και για εταιρική κοινωνική ευθύνη;». Όγδοος άξονας. Η ενίσχυση της εταιρικής κοινωνικής ευθύνης, διευρύνοντας απαλλαγές από τον υπολογισμό του εισοδήματος μισθών και συντάξεων, προς όφελος και πάλι των εργαζομένων. Το τονίζω και πάλι, των εργαζομένων. Γιατί, πολλοί, στην αντιπολίτευση μιλάνε για τους εργαζόμενους, αλλά εμείς πράττουμε για τους εργαζόμενους.

Χορηγείται έκπτωση από τα ακαθάριστα έσοδα των επιχειρήσεων για τις δαπάνες που αφορούν σε δράσεις εταιρικής κοινωνικής ευθύνης, όπως είναι οι κάρτες απεριορίστων διαδρομών στα Μέσα Μαζικής Μεταφοράς, χωρίς αυτές να αποτελούν εισόδημα για τον εργαζόμενο. Ενισχύονται οι παροχές από ιδρύματα προς το δημόσιο, οι δωρεές προς το δημόσιο, μέσω της έκπτωσης από το εισόδημα των δαπανών για δωρεές σε χρήμα ή σε είδος προς το ελληνικό δημόσιο και τους οργανισμούς τοπικής αυτοδιοίκησης.

«Φοροδιαφυγή; Θα κάνετε τίποτα;» Ένατος άξονας. Η ενίσχυση της διαφάνειας και ο περιορισμός της φοροδιαφυγής. Εμείς επιλέγουμε να διευρύνουμε τη φορολογική βάση με αντίθετο τρόπο από ό,τι έκανε η προηγούμενη κυβέρνηση. Η προηγούμενη κυβέρνηση επέλεξε να μειώσει το αφορολόγητο και το μείωσε το 2016. Κινδυνεύσαμε με μια δεύτερη μείωση του αφορολόγητου, η οποία δεν έγινε. Αλλά η προηγούμενη κυβέρνηση είναι η μόνη, στα μνημονιακά χρόνια, που μείωσε το αφορολόγητο. Η δική μας επιλογή είναι να μη μειωθεί το αφορολόγητο. Άρα, εμείς τι κάνουμε; Μισθωτοί, συνταξιούχοι, ελεύθεροι επαγγελματίες και εισοδηματίες θα πρέπει να πραγματοποιούν δαπάνες ίσες με το 30% του πραγματικού τους εισοδήματος, με ηλεκτρονικά μέσα πληρωμής. Ναι, και εδώ ακούσαμε την κοινωνία και λάβαμε υπόψη τη διαβούλευση.

Στον υπολογισμό του πραγματικού εισοδήματος δεν περιλαμβάνεται το ποσό της εισφοράς αλληλεγγύης και μετά τη διαβούλευση, ορθώς, δεν περιλαμβάνεται και το ποσό της διατροφής διαζευγμένου συζύγου ή τέκνου. Σε περίπτωση που έχουν πραγματοποιηθεί δαπάνες που αφορούν καταβολές φόρου εισοδήματος φυσικών προσώπων, ΕΝΦΙΑ, δανειακές υποχρεώσεις προς πιστωτικά ιδρύματα και ενοίκια, οι οποίες υπερβαίνουν το 60% του πραγματικού εισοδήματος, επαναλαμβάνω του πραγματικού εισοδήματος, το απαιτούμενο ποσοστό δαπανών περιορίζεται στο 20% του πραγματικού εισοδήματος.

Στον φορολογούμενο, του οποίου έχει κατασχεθεί ο λογαριασμός το όριο δαπανών περιορίζεται στις 5000 ευρώ και υπάρχουν εξαιρέσεις για φορολογούμενους που έχουν αντικειμενικές δυσκολίες χρήσης ηλεκτρονικών μέσων πληρωμής, ενώ το όριο δαπανών μειώνεται στις 20.000 ευρώ.

Ρητά εξαιρούνται από τις ρυθμίσεις αυτές συγκεκριμένες κατηγορίες φορολογουμένων για λόγους κοινωνικούς, όπως είναι οι φορολογούμενοι που έχουν συμπληρώσει το 70ο έτος της ηλικίας τους, τα άτομα με ποσοστό αναπηρίας 80% και άνω, όσοι βρίσκονται σε δικαστική συμπαράσταση, αυτοί που υπηρετούν τη στρατιωτική τους θητεία, οι φορολογούμενοι που κατοικούν μόνιμα σε χωριά με πληθυσμό έως 500 κατοίκους και σε νησιά με πληθυσμό κάτω των 3.100 κατοίκων εκτός αν πρόκειται για τουριστικούς τόπους, οι δικαιούχοι κοινωνικού εισοδήματος αλληλεγγύης, τα άτομα που βρίσκονται σε κατάσταση μακροχρόνιας νοσηλείας άνω των 6 μηνών, τα άτομα που διαμένουν σε οίκο ευγηρίας, σε ψυχιατρικό ή σωφρονιστικό Κατάστημα.

Τέλος, «Για την γραφειοκρατία τι θα κάνετε;»

Δέκατος άξονας. Η μείωση του γραφειοκρατικού φόρτου της φορολογικής διοίκησης και των επιχειρήσεων, με ταυτόχρονη ωφέλεια των φορολογουμένων. Γίνεται εφάπαξ διαγραφή οφειλών φυσικών και νομικών προσώπων, συνολικής αξίας έως 10 ευρώ ανά φορολογούμενο. Με αυτό τον τρόπο, αφενός αποφορτίζεται η φορολογική Διοίκηση από το γραφειοκρατικό κόστος για την παρακολούθηση των οφειλών αυτών, ενώ πάνω από 500.000 φορολογούμενοι, αυτές οφειλές αφορούν 500.000 φορολογούμενους, θα αποκτήσουν και πάλι τη δυνατότητα έκδοσης φορολογικής ενημερότητας, με ό,τι θετικό αυτό συνεπάγεται για την οικονομική δραστηριότητά τους. Εφαρμόζεται δε, η περιοδική διαγραφή μικρό-οφειλών συνολικής αξίας έως 1 ευρώ ανά φορολογούμενο, προκειμένου και με αυτό τον τρόπο να αποφορτιστεί η λειτουργία της φορολογικής διοίκησης. Δίνεται στις επιχειρήσεις η δυνατότητα να διαγράφουν ποσά ληξιπρόθεσμων οφειλών από πελάτες τους, συνολικού ύψους έως 300 ευρώ ανά οφειλέτη, χωρίς να έχουν εξασκήσει προηγουμένως όλες τις νόμιμες διαδικασίες για την είσπραξή τους, δεδομένου ότι στην πλειονότητα των περιπτώσεων το κόστος της διαδικασίας είναι υψηλότερο από το ύψος της οφειλής.

Άρα, μιλάμε για ένα συνεκτικό φορολογικό νομοσχέδιο που εδράζεται πάνω σε δέκα άξονες: Μειώσεις φόρων για τα φυσικά πρόσωπα, μειώσεις φόρων για τα νομικά πρόσωπα, κλαδικές πολιτικές, πολιτικές για τους εργαζόμενους, πολιτικές για την εταιρική κοινωνική ευθύνη, πολιτικές για την βιώσιμη ανάπτυξη, πολιτικές για τη μείωση της γραφειοκρατίας, πολιτικές για την αντιμετώπιση της φοροδιαφυγής.

Δέκα άξονες σε ένα συνεκτικό φορολογικό νομοσχέδιο και θα το επαναλάβω, χαίρομαι ιδιαίτερα, υπηρετώ το ελληνικό Κοινοβούλιο 12-13 χρόνια, που για πρώτη φορά δεν άκουσα έναν Φορέα, παρά το γεγονός ότι τους προκάλεσα, να ζητήσουν απόσυρση ενός άρθρου. Παρεμβάσεις ζήτησαν, προσθήκες ζήτησαν, ακόμη στη συζήτηση άκουσα, εύλογα, συναδέλφους από την Αντιπολίτευση, να θέλουν και άλλες μειώσεις φόρων. Εδώ είμαστε να τις συζητήσουμε το επόμενο διάστημα, αλλά πρώτη φορά βλέπω όλοι οι Φορείς να μη ζητάνε καμιά απόσυρση κανενός άρθρου.

Τα μέτρα, συνεπώς, κυρίες και κύριοι συνάδελφοι, που περιλαμβάνονται στο υπό συζήτηση σχέδιο νόμου, έχουν ισχυρό μεταρρυθμιστικό πρόσημο, δεν είναι άθροισμα μέτρων, αποτελούν ένα πλέγμα στοχευμένων-συγκεκριμένων δράσεων, με σκοπό να παραχθούν πολλαπλασιαστικά αποτελέσματα για την οικονομία και την κοινωνία.

Στοχεύουν να ενισχύσουν τη θέση της Ελλάδος στο διεθνές και ευρωπαϊκό περιβάλλον.

Διαμορφώνουν μια φορολογική πολιτική δίκαιη για τους πολίτες και τις επιχειρήσεις, αλλά ταυτόχρονα εξωστρεφή, φιλική για την προσέλκυση άμεσων ξένων επενδύσεων, προσανατολισμένη στην βιώσιμη ανάπτυξη και στην αναβάθμιση της ποιότητας της ζωής μας, μέσα σε ένα νέο οικονομικό περιβάλλον. Ένα νέο περιβάλλον με ευκαιρίες και δυνατότητες για τα νοικοκυριά και τις επιχειρήσεις, για όλα τα νοικοκυριά και όλες τις επιχειρήσεις, με τους πολλούς, για τους πολλούς.

Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε και εμείς κύριε Υπουργέ. Ξεκινάει ο κύκλος των Εισηγητών των Κομμάτων, παρακαλώ πολύ, το λόγο έχει ο κ.Αμυράς, Εισηγητής της Πλειοψηφίας

**ΓΙΩΡΓΟΣ ΑΜΥΡΑΣ(Εισηγητής της Πλειοψηφίας):** Κύριε Πρόεδρε, αφού ακούσαμε το δεκάλογο, θα έλεγα, της φορολογικής ευτυχίας, διότι εδώ έχουμε για πρώτη φορά ένα φορολογικό νομοσχέδιο που αφαιρεί βαρύ αντί να προσθέτει και γι' αυτό άλλωστε, όπως είπε και ο Υπουργός νωρίτερα, είδαμε τους φορείς να αποδέχονται με θετικό τρόπο τις διατάξεις του νομοσχεδίου. Δεν θα αναπτύξω τα άρθρα διότι αυτό το έκανε ήδη ο κ. Υπουργός, θα ήθελα όμως να διατρέξω κάποια από αυτά, έστω και εν είδη τίτλων και στη συνέχεια να τοποθετηθώ, ίσως για δύο άρθρα που ενδεχομένως να χρειάζονται κάποια διευκρίνιση παραπάνω.

Άρθρο 6, το ξεχωρίζω σαφέστατα, για τη μείωση του φορολογικού συντελεστή από το 22% στο 9%, για τις πρώτες 10.000 ευρώ εισοδήματος. Είναι πάρα πολύ σημαντικό, οι χαμηλοσυνταξιούχοι, οι χαμηλόμισθοι παίρνουν μια πρώτη ανάσα, μια σημαντική ανάσα, που τους υποδεικνύει ότι το ελληνικό κράτος, η ελληνική κυβέρνηση θα είναι δίπλα τους και με επόμενα βήματα.

Άρθρο 22 παραγράφους 1, η μείωση του συντελεστή των επιχειρήσεων από το 28% στο 24% και μάλιστα για το 2019, είναι κάτι που κανείς δεν το περίμενε, όλοι προσβλέπαμε και περιμέναμε για το 2020, να γίνει αυτή η πρώτη σημαντική μείωση φόρου για τις επιχειρήσεις, να όμως που ξεκινούν και οι επιχειρήσεις με ένα πρόσθετο εργαλείο, ένα πρόσθετο εφόδιο για να ενισχύσουν την ανταγωνιστικότητά τους.

Άρθρο 18, πολύ σημαντικό, απαλλαγή από την εισφορά αλληλεγγύης των ατόμων με αναπηρία με ποσοστό αναπηρίας 80%.

Άρθρο 40 παράγραφος 2, μειωμένος συντελεστής Φ.Π.Α για τα κράνη των δικυκλιστών και έρχομαι εδώ να προσθέσω μια διευκρίνιση, φαντάζομαι και για τους ποδηλάτες τα κράνη θα έρθουν στο 13%.

Άρθρο 24, μείωση στη φορολογία των μερισμάτων από το 15% στην ουσία πήγε στο 5%.

Άρθρο 26 και 66 παράγραφος 24, μείωση προκαταβολής του φόρου και εδώ, βεβαίως αξίζει να θυμηθούμε ότι ο ΣΥΡΙΖΑ είχε παραλάβει την προκαταβολή φόρου στο 50%, την πήγε στο 100%, προεκλογικά τον Ιούλιο έλεγε ότι θα την καταργήσει εντελώς, αφού βεβαίως, όπως αντιλαμβανόμαστε, πρώτα είχε διπλασιάσει το ποσοστό και τώρα η Κυβέρνηση κάνει ένα σημαντικό βήμα για τη μείωση της προκαταβολής.

Άρθρο 5, οι απαλλαγές του εισοδήματος από τη μισθωτή εργασία και συντάξεις σε διανομή μετοχών σε εργαζομένους.

Άρθρο 12 προσθήκη του αριθμού 22β, η χορήγηση προσαύξησης, έκπτωσης στις επιχειρήσεις για κάρτες απεριορίστων διαδρομών. Θα ήθελα να κάνω μια μικρή παρένθεση εδώ, έχοντας γνωστούς και φίλους στο Λονδίνο που εργάζονται εκεί, έβλεπα ότι πάρα πολλές επιχειρήσεις έδιναν και δίνουν κάρτες απεριορίστων διαδρομών για να χρησιμοποιούν οι εργαζόμενοι τα μαζικά μέσα μεταφοράς και γιατί είχαν φορολογικές ελαφρύνσεις οι επιχειρήσεις, αλλά και στα πλαίσια της εταιρικής κοινωνικής ευθύνης. Δεν θέλουν αυτοκίνητα, θέλουν λιγότερη ρύπανση, με αυτό τον τρόπο πιέζουν την εκάστοτε κυβέρνηση, θέλουν ευχερέστερη διευκόλυνση μεγάλου αριθμού εργαζομένων να χρησιμοποιούν τα μέσα μαζικής μεταφοράς.

Άρθρο 14, φορολογικές αποσβέσεις στα μη ρυπογόνα μέσα μεταφοράς. Αφού δεν μπορούμε όλοι να ανεβούμε στα ποδήλατα είναι πολύ καλό το ό,τι η Κυβέρνηση πριμοδοτεί την αγορά και χρήση αντιρρυπαντικής τεχνολογίας αυτοκινήτων. Ένα πρώτο καλό βήμα έχει κάνει και η Βουλή των Ελλήνων, δεδομένου ότι για πρώτη φορά θα παρασχεθούν ηλεκτρικά αυτοκίνητα στους Βουλευτές έστω και για τις μικρές αποστάσεις. Αυτό δείχνει ότι αρχίζουμε να εγκλιματιζόμαστε με τη νέα τάση που είναι ανάγκη να αντιμετωπίσουμε την κλιματική αλλαγή.

Άρθρο 39 παράγραφος 1, αναστολή Φ.Π.Α για την οικοδομή για τρία χρόνια, είναι γνωστό το «κλισέ» ότι η οικοδομή είναι αυτή που κινεί την οικονομία. Λοιπόν, τρία βασικά μέτρα που βοηθούν την οικοδομή, βοηθούν την κίνηση της αγοράς που είχε τελευταία χρόνια σαφέστατα παραλύσει. Επίσης και αναστολή του Φ.Π.Α στη μεταβίβαση ακινήτων.

Άρθρο 43 παράγραφος 1, ρυθμίσεις χρεών σε 48 δόσεις. Μετά τη βελτίωση του νομοθετήματος για τις 120 δόσεις, τώρα όσοι έχασαν αυτή την ευκαιρία μπορούν ξανά να μπουν στο βαγόνι, στο τρένο της οικονομικής επαναδραστηριοποίησης, να ρυθμίσουν τα χρέη τους στην εφορία και να αποκτήσουν ξανά ένα οικονομικό αποτύπωμα παραγωγής επάνω στην αληθινή οικονομία.

Τέλος, σημαντικό είναι και το άρθρο 36 παράγραφος 1, για τη χορήγηση πιστοποιητικού για μεταβίβαση ακινήτου, χωρίς να έχει προηγηθεί ρύθμιση οφειλών ΕΝΦΙΑ, γίνεται απλά ο συμψηφισμός, κάτι πολύ απλό.

Τέλος, έρχομαι, κύριε Υπουργέ, σε ένα άρθρο που λίγο με έχει προβληματίσει, το άρθρο 50, για τον ειδικό φόρο ακινήτων, εδώ λοιπόν, γίνεται μια βελτίωση και μια ρύθμιση, που λέει το εξής: Δίπλα από τη φράση «οργανωμένη χρηματιστηριακή αγορά», φεύγει αυτή η φράση και αντικαθίσταται με τη φράση « ρυθμιζόμενη αγορά». Εδώ, όμως, κύριε Υπουργέ, δεν έχει ληφθεί υπόψη ο πολυμερείς μηχανισμός διαπραγμάτευσης, που είναι σαφέστατα και αυτός μια πραγματική χρηματιστηριακή αγορά, για να το καταλάβουν και οι συνάδελφοι που δεν είναι εξειδικευμένοι. Είναι απλό, εταιρείες που βρίσκονται στην κεφαλαιαγορά, που είναι στο χρηματιστήριο, στην κύρια ή την παράλληλη αγορά, αγοράζουν ακίνητα για τον εαυτό τους, όχι για να τα εμπορευθούν, ή για να τα εκμεταλλευθούν. Απαλλάσσονται από τον ειδικό φόρο ακινήτων, αλλά, επειδή η χρηματιστηριακή αγορά δεν είναι μόνο αυτή που γνωρίζουμε όλοι, η ρυθμιζόμενη, είναι και οι πολυμερείς μηχανισμοί διαπραγμάτευσης, θα είναι αδύνατον, για μια τέτοια αγορά, να ψάξει να βρει, σε μία ημέρα, όπου γίνονται εκατομμύρια συναλλαγές μετοχών, να ψάξει να βρει ποιος είναι ο φυσικός κάτοχος αυτών των μετοχών, που μπορεί να αλλάξει μετά από δύο ώρες, προκειμένου να απαλλαγεί από τον ειδικό φόρο ακινήτων, που φτάνει το 15%. Άρα, εδώ νομίζω ότι θέλει μια προσοχή, κύριε Υπουργέ.

Καταλήγοντας, να πω, ότι θα προτιμούσα, η αντιπολίτευση, έστω και επί της αρχής, να είχε δείξει μια διαφορετική προσέγγιση των πραγμάτων, μετά από μια φοροθύελλα που υπέστησαν τα φυσικά πρόσωπα και οι επιχειρήσεις, ότι πετούσε, ότι κολυμπούσε, ότι περπατούσε, φορολογούνταν ασύλληπτα επί ΣΥΡΙΖΑ. Από τον απλό καφέ του αγαπητού μου φίλου, του κ. Αλεξιάδη, έως το 24%, που το αλλάξαμε εμείς, στα «ταπεινά μακαρόνια», το είχατε πάει από το 13% στο 23% και μετά κάνατε όλη την κατηγορία από το 23% στο 24%. Θα ήθελα, τα κόμματα της αντιπολίτευσης, και ιδιαίτερα του ΣΥΡΙΖΑ, να προσέτρεχαν σε βοήθεια, έτσι ώστε να μην τους θυμίζω τώρα τα «ταπεινά μακαρόνια», που τα πήγαν στο 24% και να αντιμετώπιζαν διαφορετικά το νομοσχέδιο. Το είδαμε όλοι και ήταν πρωτοφανές, όλοι οι παραγωγικοί φορείς, συμφώνησαν με τις διατάξεις του φορολογικού νομοσχεδίου και μάλιστα, κάποιοι από αυτούς, ήταν και αρκετά ένθερμοι, λέγοντας, ότι είναι μια ανάσα και είναι για πρώτη φορά μια εικόνα αισιοδοξίας που εκπέμπει το κράτος και ο οικονομικός κόσμος, μετά από μία δεκαετία πιέσεων και σκληρής φορολογικής και όχι μόνο λιτότητας.

Σας ευχαριστώ πολύ, κύριε Πρόεδρε, επαναλαμβάνω ότι υπερψηφίζουμε το συγκεκριμένο νομοσχέδιο.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Το λόγο έχει ο κ. Αλεξιάδης.

**ΤΡΥΦΩΝ ΑΛΕΞΙΑΔΗΣ (Εισηγητής της Μειοψηφίας):** Ευχαριστώ πολύ, κύριε Πρόεδρε. Θα χρειαστώ λίγο χρόνο παραπάνω, για να ισοβαθμήσουμε λίγο και την κατανομή χρόνου στη χθεσινή συνεδρίαση, που για διάφορους λόγους, από τη δική μας τη πλευρά, έγινε ελάχιστη χρήση του χρόνου. Με κάθε σεβασμό στη διαδικασία, θεωρώ, κυρίες και κύριοι, εγώ δεν έχω στη φρασεολογία μου τη λέξη συνάδελφοι, διότι δεν θεωρώ ότι είμαστε συνάδελφοι, αλλά σας σέβομαι και σας αποκαλώ κυρίες και κύριοι. Θεωρώ, κυρίες και κύριοι, ότι όταν σε αυτή την αίθουσα συζητάμε και τίθεται ένα επιχείρημα ή τίθεται ένα ερώτημα, δεν κάνουμε διάλογο κουφών, πρέπει να απαντούμε και στο ερώτημα και στο επιχείρημα. Δεν είναι δυνατόν να τίθενται εδώ τέτοια ζητήματα και να τα ξεπερνάμε σαν να μην έχει τεθεί τίποτα.

Σε ό,τι αφορά το συγκεκριμένο ζήτημα, κ. Σταϊκούρα και κ. Βεσυρόπουλε, αλλά κυρίως κ. Σταϊκούρα, και με την πολιτική και με την άλλη σας ιδιότητα, εάν ήθελα να βάλω ένα τίτλο στην ομιλία σας, θα έβαζα τον τίτλο, ότι τρώτε από τα έτοιμα, ενώ καταγγέλλεται συνεχώς αυτόν, ο οποίος δημιούργησε τα έτοιμα. Πρέπει, κάποια στιγμή, στην πολιτική σας ανάλυση, να απαντήσετε στο εξής: Ξεκινάτε την πολιτική σας αναφορά, την πολιτική σας κριτική, οτιδήποτε κάνετε, το ξεκινάτε από το 2015 και μετά. Ερώτημα. Για την κατάσταση της οικονομίας πριν από το 2015, θα ακούσουμε επιτέλους κ. Σταϊκούρα, από εσάς, ή κ. Βεσυρόπουλε, όποιος από τους δύο θέλει, κάποια ανάλυση; Θα ακούσουμε κάποια ανάλυση, ποιο μοντέλο ανάπτυξης, ποιες κυβερνήσεις, οδήγησαν στην καταστροφή του 2010 και κάποια στιγμή, θα συγκρίνουμε το τι παραλάβαμε εμείς το 2015 και το τι παραλάβατε εσείς το 2019;

Διότι, όλη σας η κριτική γίνεται για τη μέθοδο πυρόσβεσης στη φωτιά που παραλάβαμε το 2015, χωρίς να αναφέρετε ότι εσείς, βάλατε τη φωτιά. Οι κυβερνήσεις πριν το 2015, όχι ο ΣΥΡΙΖΑ, οδήγησαν τη χώρα στην οικονομική καταστροφή και οι πολιτικές που ακολουθήσατε εσείς έφεραν τη χώρα εδώ. Κατηγορείτε εμάς, για το πώς βγάλαμε τη χώρα από την κρίση. Πριν γίνω Αναπληρωτής Υπουργός ήμουν συνδικαλιστής.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Με ποιο κόμμα;

**ΤΡΥΦΩΝ ΑΛΕΞΙΑΔΗΣ (Εισηγητής της Μειοψηφίας):** Είμαι από τα ιδρυτικά στελέχη του ΣΥΡΙΖΑ και έπρεπε εσείς, που είστε στο Υπουργείο Οικονομικών, να το ξέρετε αυτό. Ήμουν ΣΥΡΙΖΑ ανέκαθεν, είμαι από τα ιδρυτικά στελέχη του και το θεωρώ πολύ τιμητικό αυτό. Εάν εσείς, στο χώρο σας, έχετε μαζέψει από δεξιούς έως ακροδεξιούς, δικαίωμά σας. Σέβομαι και τιμώ τους αγώνες του ΠΑ.ΣΟ.Κ., ιδιαίτερα την περίοδο που είχε μια αντιδεξιά θέση. Όχι την περίοδο που ταυτίστηκε μαζί σας και οδήγησε τη χώρα εδώ.

Κύριοι Υπουργοί, ήρθαν οι φορείς εδώ και θριαμβολογείτε για τη θέση των φορέων. Δεν περιμέναμε κάτι άλλο από τους φορείς, αλλά εμείς, προτείναμε να έρθει το Οικονομικό Επιμελητήριο, να έρθει η Ομοσπονδία των Εφοριακών, να έρθει η ΠΟΜΙΔΑ, οι οποίοι, δεν έχουν Πρόεδρο από το χώρο του ΣΥ.ΡΙΖ.Α. και ξέρουμε πολύ καλά σε ποιο χώρο είναι αυτές οι συγκεκριμένες ομοσπονδίες και φορείς και τον να μην έρθουν και να μιλήσουν δείχνει κάτι. Μην επαίρεστε, λοιπόν και μη θριαμβολογείτε επί αυτών των ζητημάτων.

Σε ό,τι αφορά το ζήτημα που ακούστηκε από φορέα, ότι σήμερα συζητάμε το πρώτο νομοσχέδιο από το 2010 με μειώσεις φόρων, δέχομαι την πολιτική τοποθέτηση οποιουδήποτε και τη σέβομαι, όμως, δεν δέχομαι να το λέει αυτό ένας φορέας που εκπροσωπεί και μάλιστα επαγγελματίες στο χώρο της οικονομίας, διότι, δεν είναι το πρώτο νομοσχέδιο. Το πρώτο νομοσχέδιο είναι αυτό που μειώσαμε τον ΕΝΦΙΑ, τον οποίο, εσείς, ψηφίσατε. Εμείς, δεν κατορθώσαμε να τον καταργήσουμε κατά 260 εκατομμύρια και άλλες μειώσεις φόρου που εξήγγειλε ο τότε Πρωθυπουργός από την Έκθεση Θεσσαλονίκης το 2018 και ψήφισε πολλές από αυτές και τις οποίες, καταργήσατε εσείς.

Υπάρχει και ένα άλλο θέμα. Τα εννέα ερωτήματα που θέσαμε ως αντιπολίτευση χθες, θα τα απαντήσετε κάποτε εδώ ή στη συνεδρίαση της Τρίτης ή στην Ολομέλεια; Θα φέρετε τα στοιχεία που ζητήσαμε; Καταλαβαίνουμε πολιτικά γιατί δεν το κάνατε, καταλαβαίνουμε τη δυσκολία σας, αλλά πρέπει να πείσετε τον Εισηγητή της Ν.Δ. ότι μπορεί να έλεγε προεκλογικά ότι θα καταργήσει το φόρο στον καφέ και στο κρασί, αλλά δεν υπάρχει μέσα στο νομοσχέδιο και περιμένω να φέρετε την τροπολογία για να την ψηφίσουμε μαζί σας.

Σε ότι αφορά κάποια θέματα του νομοσχεδίου, μακάρι να είχαμε το χρόνο να συζητήσουμε για όλα τα ζητήματα. Θέλω να σταθώ ειδικά σε κάποια άρθρα. Σε ό,τι αφορά στα όσα είπατε στα ζητήματα της μείωσης του φόρου στα φυσικά πρόσωπα. Εκεί φαίνεται το ποια είναι η φιλοσοφία σας για τη μείωση της φορολογικής επιβάρυνσης και είναι η συνέχεια αυτού που ανέφερα χθες και εσείς, ο ίδιος το είπατε στην συνέντευξή σας στο ΣΚΑΙ, ότι κυρίως ωφελούνται οι μεγάλες και οι πολύ μεγάλες επιχειρήσεις, ωφελούνται τα μεγάλα και τα πολύ μεγάλα εισοδήματα.

Σε σχέση με το αφορολόγητο, αυξημένο για κάθε παιδί. Μόλις 364 € για το πρώτο παιδί και μετά 1000 € για κάθε επιπλέον παιδί, μέχρι τα 4.

 Άρα το αφορολόγητο διαμορφώνεται σε 8.636 ίδιο με ΣΥΡΙΖΑ, 9000 με ένα παιδί 8.863 ευρώ με ΣΥΡΙΖΑ, 10.000 με δύο παιδιά 9090 ευρώ με ΣΥΡΙΖΑ, 11.000 με τρία παιδιά και πάει λέγοντας.

**ΑΠΟΣΤΟΛΟΣ ΒΕΣΥΡΟΠΟΥΛΟΣ(Υφυπουργός Οικονομικών)**(ομιλών εκτός μικροφώνου): Ο όχι και πάλι λέγοντας. Επί ΣΥΡΙΖΑ σταματάει στις 11.000.

**ΣΤΑΥΡΟΣ ΚΑΛΟΓΙΑΝΝΗΣ(Πρόεδρος της Επιτροπής):** . Παρακαλώ πολύ. Κύριε Βεσυρόπουλε, παρακαλώ πολύ να αφήσουμε τον ομιλητή να ολοκληρώσει και στη συνέχεια έχετε τον χρόνο να απαντήσετε.

**ΤΡΥΦΩΝ ΑΛΕΞΙΑΔΗΣ(Εισηγητής της Μειοψηφίας):** Εγώ, δέχομαι τις διακοπές κ. πρόεδρε. Είμαι υπέρ του διαλόγου, παρότι, δέχομαι διακοπές επί των όσων λέω, απαντήσεις επί των όσων λέω, δεν παίρνω. Δεν παίρνω απαντήσεις και καταλαβαίνω την πολιτική αμηχανία ή την πολιτική αδυναμία κάποιων να το κάνουν, δεν καταλαβαίνω όμως τις διακοπές.

 Η πραγματική όμως επίπτωση στο διαθέσιμο εισόδημα και ή κατανομή των ωφελούμενων, ειδικά σε μισθωτούς και συνταξιούχους, δείχνουν ξεκάθαρα και το ταξικό πρόσημο της δικής σας πολιτικής.

 Έτσι λοιπόν, με το φορολογικό σας νομοσχέδιο, που θα εξαφάνιζε την υπερφορολόγηση της μεσαίας τάξης, δίνετε από 2 έως 20 € το μήνα σε συνταξιούχους και μισθωτούς με χαμηλά και μεσαία εισοδήματα, ταυτόχρονα, το αφορολόγητο μειώνεται κατά 20 € κατά 1000 € εισοδήματος άνω των 12.000 €. Για τους ελεύθερους επαγγελματίες το όφελος είναι μεγαλύτερο, αναμένουμε όμως κάποια στιγμή, να μας πείτε τι θα γίνει με τις ασφαλιστικές εισφορές, γιατί αν είναι να τους χαρίσετε κάτι στα φορολογικά και μετά να έρθει στα ασφαλιστικά και να επιβαρύνεται όπως έχει διατυπωθεί από πάρα πολλούς δικούς σας, με την ασφαλιστική εισφορά, όχι απλά μια ή άλλη, αλλά θα έχουμε και κάτι περισσότερο.

 Θέλω λοιπόν να ρωτήσω, αν είναι πραγματικά όπως το υπολογίσαμε ή κάνουμε κάποιο λάθος, αλλά παράκληση να πάρουμε κάποια απάντηση.

 Ένας συνταξιούχος χωρίς παιδιά και 12.000 €, θα έχει όφελος 177 € το χρόνο ή 15 € το μήνα; Ένας μισθωτός με ένα παιδί και 19.000 € εισόδημα, θα έχει όφελος 20 € τον χρόνο, δηλαδή περίπου 2 € τον μήνα; Ένας μισθωτός με δύο παιδιά και 15.000 € εισόδημα το χρόνο, θα έχει όφελος 140 € ετήσια ή 12 € το μήνα; Ένας μισθωτός με ένα παιδί και 23.000 € εισόδημα, θα έχει κάποιο όφελος ή δεν θα έχει κανένα όφελος;

 Είναι πολύ ενδιαφέρον το γεγονός, ότι όταν μιλούσατε για υπερφορολόγηση, εννοούσατε στην καλύτερη περίπτωση εξήντα λεπτά την ημέρα για τη συντριπτική πλειοψηφία των φορολογουμένων. Αυτό, για τα φυσικά πρόσωπα. Διότι για τα νομικά πρόσωπα, όπως και εσείς ο ίδιος είπατε, οι μειώσεις είναι πολύ μεγαλύτερες.

 Στον αντίποδα των προηγούμενων επιχειρημάτων, μεγάλοι κερδισμένοι είναι….

**ΧΡΗΣΤΟΣ ΣΤΑΙΚΟΥΡΑΣ(Υπουργός Οικονομικών)**(ομιλών εκτός μικροφώνου): Υπάρχει κάποια επιβάρυνση;

**ΤΡΥΦΩΝ ΑΛΕΞΙΑΔΗΣ(Εισηγητής της Μειοψηφίας):** Θα σας απαντήσω κ. Υπουργέ. Κάποια στιγμή, στα 9 ερωτήματα που έθεσα χθες και σε αυτά που έχω θέσει σήμερα, θα απαντήσετε;

**ΧΡΗΣΤΟΣ ΣΤΑΙΚΟΥΡΑΣ(Υπουργός Οικονομικών)**(ομιλών εκτός μικροφώνου): Βεβαίως. Μόλις τελειώσετε.

**ΤΡΥΦΩΝ ΑΛΕΞΙΑΔΗΣ(Εισηγητής της Μειοψηφίας):** Μπορείτε να αρνηθείτε να απαντήσετε. Αλλά, πολύ ευχαρίστως, γιατί έχω αγωνία. Κυρίως για το θέμα του καφέ και των κινητών τηλεφώνων, που έλεγε ο κ. Αμυράς.

**ΓΕΩΡΓΙΟΣ ΑΜΥΡΑΣ(Εισηγητής της Πλειοψηφίας) )**(ομιλών εκτός μικροφώνου): Και για το κρασί. Και για το κρασί να μας πείτε.

**ΤΡΥΦΩΝ ΑΛΕΞΙΑΔΗΣ(Εισηγητής της Μειοψηφίας):** Αυτό, προλάβαμε και το καταργήσαμε εμείς.

 Στον αντίποδα, λοιπόν, μεγάλοι κερδισμένοι είναι τα ατομικά εισοδήματα πάνω από 100.000 € ετησίως, που τα δηλώνουν λιγότεροι από το 1% των φορολογουμένων. Ενδεικτικά, ένας μισθωτός χωρίς παιδιά και 100.000 ευρώ εισόδημα, θα έχει όφελος 1000 € το χρόνο. Αλήθεια ή όχι; Ένας μισθωτός χωρίς παιδιά και 150.000 € εισόδημα θα έχει όφελος 1950 € το χρόνο.

 Κύριε πρόεδρε, αν ενοχλώ την δεξιά πολυκατοικία να σταματήσω. Καταλαβαίνω τα προβλήματα. Δεν έχω πρόβλημα σε αυτό.

**ΣΤΑΥΡΟΣ ΚΑΛΟΓΙΑΝΝΗΣ(Πρόεδρος της Επιτροπής):** Παρακαλώ πολύ. Κύριοι συνάδελφοι, αφήστε τον ομιλητή να ολοκληρώσει. Σας παρακαλώ πολύ.

**ΤΡΥΦΩΝ ΑΛΕΞΙΑΔΗΣ(Εισηγητής της Μειοψηφίας):** Κλείνω αυτή την ενότητα, 1000 ευρώ αφορολόγητο για κάθε παιδί σημαίνει 364 ευρώ αφορολόγητο για το πρώτο παιδί, το οποίο μάλιστα θα μειώνεται για όσους έχουν το εξωφρενικό εισόδημα των 12.000 ευρώ και πάνω. Παράκληση για όλα αυτά να υπάρχει μια απάντηση για να μπορούμε να τοποθετηθούμε πιο αναλυτικά και εμείς για τα συγκεκριμένα ζητήματα.

Σε ότι αφορά τώρα ορισμένες πιο συγκεκριμένες περιπτώσεις. Στο θέμα για παράδειγμα των ηλεκτρονικών συναλλαγών επί της αρχής το μέτρο φαίνεται ότι εντάσσεται στην προσπάθεια καταπολέμησης της φοροδιαφυγής. Σας είπα όμως εχθές κάποια στοιχεία και παράκληση απάντηση επί των συγκεκριμένων στοιχείων για να μην εξελιχθεί άλλη μια επιβάρυνση για μισθωτούς και συνταξιούχους. Με το άρθρο γίνεται οριζόντια επιβολή του 30% στις ηλεκτρονικές συναλλαγές τριπλασιάζεται το ποσοστό που καλείται να καλύψει ο φορολογούμενος με εισόδημα έως 10.000 ευρώ ενώ στον φορολογούμενο με εισόδημα έως 30.000 ευρώ το διπλασιάζει. Δεν θέλω να πω ποια ήταν η κλίμακα μέχρι τώρα, αλλά ενώ πριν είχαμε το μάξιμουμ των συναλλαγών έπρεπε κάποιος να κάνει τα 30.000, τώρα η κλίμακα γίνεται ενιαία στο 30.000 και το μάξιμουμ γίνεται 20.000. Δηλαδή, ενώ η συγκέντρωση δαπανών με ηλεκτρονικές συναλλαγές γίνεται δυσκολότερη για τα χαμηλά και μεσαία εισοδήματά, για τα εισοδήματα άνω των 110.000 χρειάζεται να μαζευτούν λιγότερες δαπάνες με ηλεκτρονικές συναλλαγές. Αν η πρόθεση είναι η πάταξη της φοροδιαφυγής δεν είναι κατανοητό γιατί η κυβέρνηση επιλέγει να δυσκολέψει τα μεσαία και χαμηλά εισοδήματα τη στιγμή που διευκολύνει τα πολύ υψηλά και πάρα πολύ υψηλά και απαιτεί λιγότερες ηλεκτρονικές συναλλαγές από αυτούς. Στα θετικά της ρύθμισης βεβαίως, είναι ότι προστίθενται απαλλαγές από τις ηλεκτρονικές συναλλαγές για όσους είναι δικαιούχοι ΚΕΑ και για όσους νοσηλεύονται μακροχρόνια, στους φορολογούμενους που τους έχει κατασχεθεί ο λογαριασμός, πλην του ακατάσχετου το όριο γίνεται 5.000.

Άλλη μία παρατήρηση κύριε Πρόεδρε, και δεν θέλω να καταχραστώ άλλο το χρόνο, θα επανέλθω αργότερα σε ότι αφορά την απαλλαγή στα άτομα με ειδικές ανάγκες και την απαλλαγή από εισφορά αλληλεγγύης για αναπηρίες κάθε μορφής σε ποσοστό 80% και πάνω. Μέχρι σήμερα υπάγονταν μόνο οι ολικώς τυφλοί και οι έχοντες κινητική αναπηρία. Θετική διάταξη. Πρέπει νομίζω να εξεταστεί η απαλλαγή σε ΑμεΑ με ποσοστό αναπηρίας 67% και πάνω. Δυστυχώς, εκεί υπάρχουν αρκετών ειδών επιβαρύνσεις που πρέπει να τις συζητήσουμε σε ένα επόμενο νομοσχέδιο πιο άνετα όπως τα θέματα ΕΝΦΙΑ και διάφορες άλλες καταστάσεις.

Τέλος, για να μην καταχραστώ και το χρόνο θα ήθελα να διευκρινιστεί εκτός από αυτό που ζήτησα εχθές και δεν έχω πάρει απάντηση και από σας και από τον Εισηγητή σας, ο οποίος μάλλον δεν το πρόλαβε στην ομιλία του, για το αν διευκολύνουμε τους φοροδιαφυγάδες, τους λαθρεμπόρους και τους απατεώνες. Να απαντήσετε γιατί έχουμε μια αγωνία. Η κυβέρνηση έχει εξαγγείλει ότι θα κάνετε αγώνα κατά της φοροδιαφυγής και του λαθρεμπορίου. Όταν φέρνετε διατάξεις όπως αυτή που φέρατε, που ντροπιάζει κατά τη γνώμη μας την Ελληνική Βουλή που τους ανοίγετε τη στρόφιγγα και τους βοηθάτε δεν μπορώ να το καταλάβω.

Παράκληση να δείτε το άρθρο 67 παρ. 9 σε σχέση με το ποιος επιβάλλει τα πρόστιμα. Δεν καταλαβαίνω γιατί αναδρομικά. Άλλο το από εδώ και πέρα, αλλά το αναδρομικά δεν το καταλαβαίνω. Πως θα μπαίνει πρόστιμο σε έναν ελεγκτή μιας φορολογικής υπηρεσίας από κάποιον άλλον. Αυτό να ξαναεξεταστεί.

Παράκληση επίσης στο άρθρο 67 θεσπίστηκε από εμάς τον Μάιο του 2019 στο άρθρο 22 μια ελεγκτική αποζημίωση που αφορούσε συγκεκριμένες κατηγορίες ελεγκτών. Οι ελεγκτές είτε οι φορολογικοί είτε άλλοι ελεγκτές πρέπει να ενισχύονται στο έργο τους. Έρχεστε τώρα με το άρθρο 67 και την καταργείτε αυτή την αποζημίωση. Βεβαίως καλά κάνετε και την επεκτείνετε στο Γενικό Λογιστήριο στον έλεγχο συγχρηματοδοτούμενων δαπανών. Παράκληση να εξεταστούν αυτά τα συγκεκριμένα γιατί μπορεί να γίνει κάποια παράληψη.

**ΣΤΑΥΡΟΣ ΚΑΛΟΓΙΑΝΝΗΣ(Πρόεδρος της Επιτροπής):** Το λόγο έχει ο κ. Σταϊκούρας.

 **ΧΡΗΣΤΟΣ ΣΤΑΙΚΟΥΡΑΣ (Υπουργός Οικονομικών):** Κύριε Αλεξιάδη, αναφερθήκατε σε κάποιες λέξεις που καλό θα ήταν να είμαστε λίγο πιο προσεκτικοί. Αναφερθήκατε στο τέλος στο λαθρεμπόριο, εσείς ο ΣΥΡΙΖΑ που 3 δισ. ευρώ σε 6 μήνες θα μαζεύατε και μαζέψατε 300 εκατ. σε 4 χρόνια. 3 δισ. σε 6 μήνες είχατε πει στις προγραμματικές δεσμεύσεις και δηλώσεις της κυβέρνησης και μαζέψατε 300 εκατ. σε μια τετραετία. Μη κουνάτε συνεπώς το δάχτυλο, θα κριθούμε και θα αξιολογηθούμε όλοι στο τι κάνουμε πάνω σε αυτό το πεδίο.

Δεύτερον, είπατε ότι τρώμε από τα έτοιμα. 1 δισ. κενό το 2020 σύμφωνα με τις υπηρεσίες του Γενικού Λογιστηρίου του Κράτους απόκλιση από το στόχο, δηλαδή δημοσιονομικό κενό 1 δισ. και σ' αυτό το νομοσχέδιο έχετε συν 1,2 δισ.. Καλύψαμε 2,2 δισ., άρα πώς τρώμε από τα έτοιμα; Μείον 1 δισ. έγινε συν 1,2 και δεν το λέμε εμείς. Οι υπηρεσίες του Γενικού Λογιστηρίου του Κράτους στο σημείωμα που άφησαν στον Αναπληρωτή Υπουργό Οικονομικών επί δικών σας ημερών και άφησαν και φωτοτυπία στην επόμενη κυβέρνηση. Τα ίδια ακριβώς σημειώματα έχουμε. Η δική σας πολιτική εξουσία και ηγεσία στο Υπουργείο Οικονομικών και η δική μας. Άρα, το 1 δισ. δημοσιονομικό κενό, έγινε συν 1,2 για να συζητήσουμε αυτά σήμερα. Αυτό προέκυψε μέσα σε 4 μήνες, άρα πως τρώμε από τα έτοιμα;

Τρίτη σύντομη παρατήρηση. Η φορολογία και η φορολογική επιβάρυνση δεν γίνεται μόνο με ποσά, γίνεται με ποσοστά. Μην μετακινείτε συνέχεια τα goal post. Πριν από τις εκλογές για τον ΕΝΦΙΑ μιλούσατε με ποσοστά, τώρα πάτε με ποσά. Γιατί δεν πάμε να μιλήσουμε με ποσοστά του πόσο εξυπηρετείται η κάθε κοινωνική ομάδα; Γιατί κάνετε εντός εισαγωγικών μια λαθροθηρία. Καταρχήν δεν έχετε φέρει κανένα παράδειγμα με πάνω από ένα παιδί. Γιατί; Δεν έχετε παραδείγματα με 2 ή με 3 παιδιά, γιατί το αποφεύγετε; Δεν θέλετε να φέρετε ένα- δυο παραδείγματα να τα συζητήσουμε; Γιατί μένετε μέχρι το ένα παιδί; Μάλλον οι συνεργάτες έχουν μέχρι ένα παιδί. Βρείτε και κάποιους συνεργάτες με δύο παιδιά για να φέρετε ένα παράδειγμα.

Ανεξάρτητα από αυτό μιλήσατε για το φόρο εισοδήματος φυσικών προσώπων. Υπάρχει μια επιβάρυνση σε ένα άτομο, γιατί αν δεν υπάρχει περιμένω να το ψηφίσετε. Μειώνουμε το φόρο φυσικών προσώπων και οικονομική πολιτική δεν είναι μόνο ο φόρος εισοδήματος φυσικών προσώπων, είναι και ο ΕΝΦΙΑ και είναι και όλα τα άλλα θέματα που είναι μέσα στο νομοσχέδιο. Άρα, είναι το διαθέσιμο εισόδημα του πολίτη.

Επειδή προκαλέσατε λίγο για το 2015, η τότε Κυβέρνηση της Ν.Δ. και του ΠΑ.ΣΟ.Κ. παρέδωσε τη χώρα με ανάπτυξη, παρέδωσε τη χώρα σύμφωνα με το δικό σας προϋπολογισμό με συν 0,7. Εσείς την επιστρέψετε στην ύφεση το 2015, 2016 και αδυνατείτε να πιάσετε τους στόχους όλα αυτά τα χρόνια που ήσασταν στην εξουσία. Άρα, μη κουνάτε το δάκτυλο σε κάποιους που σας παρέδωσαν την οικονομία με θετικό πρόσημο, το ομολογείτε στον δικό σας προϋπολογισμό, επιστρέφετε την οικονομία στην ύφεση και μετά μας λέτε πώς παραδώσαμε την οικονομία. Έτσι την παραδώσαμε. Συνεχώς, ακούω αριστερά και δεξιά διάφορες αναφορές στο τι κάνουμε εμείς. Εμείς καλύψαμε το δημοσιονομικό κενό του 2019, το επαναλαμβάνω, τα 296 εκατ. ευρώ του 2019 που εσείς δεν προλάβατε.

 Καλύψαμε το δημοσιονομικό κενό του 2020, 1 δισ. που εσείς δεν προλάβατε. Μειώσαμε τον ΕΝΦΙΑ κατά 22% που από ό,τι ακούω ήσασταν έτοιμοι αλλά δεν προλάβατε. Βελτιώσαμε το πλαίσιο ρυθμίσεων οφειλών για τους πολίτες σε 120 δόσεις και μπήκαν 600.000 πολίτες. Θα το κάνατε αλλά δεν προλάβατε. Απλοποιήσαμε τις διαδικασίες για την προστασία της πρώτης κατοικίας, προκειμένου περισσότεροι ιδιοκτήτες να ενταχτούν και από ό,τι άκουσα από τον πρώην Υπουργό Οικονομικών θα το κάνατε, αλλά δεν προλάβατε.

Επεκτείναμε το πλαίσιο προστασίας της πρώτης κατοικίας κατά τέσσερις μήνες, που εσείς, με υπογραφή σας, είπατε ότι τελειώνει 31/12/2019. Θα το κάνατε, αλλά δεν προλάβατε. Καταργήσαμε τους κεφαλαιακούς περιορισμούς, τέλος Αυγούστου. Είχατε πει ότι θα το κάνατε, αλλά δεν προλάβατε. Εκλογές.

Προχωρήσαμε το Ελληνικό. Αυτό δεν είπατε ότι θα το κάνετε. Εκεί, είχατε άλλα θέματα. Αλλά, δεν το κάνατε. Προωθήσαμε και προωθούμε αποκρατικοποιήσεις, που, επί μακρόν, σέρνονταν, όπως η πώληση του 30% του Διεθνούς Αερολιμένα Αθηνών, για το οποίο άκουσα τον πρώην Υπουργό να λέει ότι είναι έτοιμο, αλλά δεν πρόλαβε.

Προχωρήσαμε και ολοκληρώσαμε την αποπληρωμή του ακριβού τμήματος των δανείων του ΔΝΤ, που ήσασταν έτοιμοι. Δεν προλάβατε, αλλά ούτε αίτημα δεν στείλατε. Γιατί, άραγε; Δρομολογούμε το σύστημα υλοποίησης του ΗΡΑΚΛΗ. Δεν προλάβατε. Είχαμε Εκλογές.

Και νομοθετήσαμε ένα συνεκτικό και αποτελεσματικό νομοθετικό πλαίσιο, για την αγορά τυχερών παιγνίων, μέσω διαδικτύου. Το συζητήσαμε αυτό. Δεν προλάβατε, αλλά δεν θέλατε κιόλας, γιατί είχατε δεσμευθεί για τον Δεκέμβριο του 2017. Εμείς, συνεπώς, αποδεικνύουμε ότι προχωράμε μπροστά, γρήγορα και με ασφάλεια, χωρίς αυταπάτες και κυρίως, με σχέδιο.

Και ένα τελευταίο στοιχείο, επειδή πρέπει να κάνω μια κατανομή των δημοσιονομικών μέτρων και πολλές φορές, κακώς, «τσουβαλιάζεται» το παρελθόν. Μην το «τσουβαλιάσουμε». Δεν κυβερνήσαμε όλοι το ίδιο. Και εν πάση περιπτώσει, δεν υπηρετήσαμε τις ίδιες Κυβερνήσεις. Δεν υπηρετήσαμε τις ίδιες Κυβερνήσεις.

Πριν από το πρώτο μνημόνιο, Ιανουάριος με Απρίλιο του 2010. Τα μέτρα ήταν 15 δισ. ευρώ. Δεν ήταν η Ν.Δ. στην Κυβέρνηση. Πρώτο μνημόνιο, Μάιος του 2010. Τα μέτρα ήταν 30 δισ. ευρώ. Σύνολο 45 δισ. ευρώ. Η Ν.Δ., αυτή εδώ η παράταξη, δεν ήταν στην Κυβέρνηση.

Δεύτερο μνημόνιο, Δεκέμβριος του 2012. Και τρίτο μνημόνιο, περίπου 10 δισ. ευρώ. Ίσα μέτρα η Ν.Δ., ίσα μέτρα ο ΣΥΡΙΖΑ.

Αυτά, για την αποκατάσταση της αλήθειας. Μην «τσουβαλιάζετε» το παρελθόν. Δεν είμαστε όλοι το ίδιο. Και ειδικά στην περίπτωσή σας, ήταν και 10 δισ. ευρώ αχρείαστα μέτρα, γιατί θα «σκίζατε τα μνημόνια».

Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε τον κύριο Υπουργό. Το λόγο έχει ο κ. Κατρίνης, Ειδικός Αγορητής του Κινήματος Αλλαγής.

**ΜΙΧΑΛΗΣ ΚΑΤΡΙΝΗΣ (Ειδικός Αγορητής του Κινήματος Αλλαγής):** Ευχαριστώ, κύριε Πρόεδρε.

Θα ήθελα να κάνω μια ιστορική παρατήρηση, σε σχέση με αυτά που λέχθηκαν από την πλευρά της πλειοψηφίας, με υποτιμητικά σχόλια για το ΠΑ.ΣΟ.Κ. και μια και ο Υπουργός μου έδωσε την αφορμή και έκανε βουτιά στο παρελθόν.

Θα ήθελα να θυμίσω στα στελέχη της Ν.Δ., ότι η παράταξη, για την οποία μιλούν με αυτό το ύφος, είναι η παράταξη που το 2009, μιας και βρισκόμαστε σε συζήτηση οικονομικού νομοσχεδίου, παρέλαβε πρωτογενές έλλειμμα 15,6% από την Κυβέρνηση της Ν.Δ. του κ. Καραμανλή. Παρέλαβε έλλειμμα στο Ισοζύγιο Τρεχουσών Συναλλαγών 15% από την Κυβέρνηση του κ. Καραμανλή. Και είναι η παράταξη που έβαλε, πραγματικά «πλάτη», όταν τότε, η Ν.Δ. μαζί με τον ΣΥΡΙΖΑ, με άλλη αφετηρία, αλλά με κοινή τοποθέτηση στις πλατείες των διαφωνούντων, εφάρμοσαν όλη αυτήν την αντιμνημονιακή ρητορική, που, στην πορεία, κατάλαβαν και ποια ήταν η πραγματικότητα και τη διαχειρίστηκαν, κάνοντας «οβιδιακή μεταστροφή».

Άκουσα, με πάρα πολλή προσοχή, τον Υπουργό και χθες, αλλά και σήμερα, στην τοποθέτησή του, που ήταν σχεδόν πανομοιότυπη και στον Προϋπολογισμό και στο Φορολογικό νομοσχέδιο. Και πραγματικά, με άγγιξε η έκφραση, με βαρύ συναισθηματικό και πολιτικό φορτίο, ότι «η Κυβέρνηση νομοθετεί με τους πολλούς, για τους πολλούς». Γιατί, θυμάστε, κύριε Υπουργέ, ποιος την είχε πει, πρώτη φορά, αυτήν την έκφραση;

Είναι, όμως, στην πραγματικότητα, όπως τα λέει ο Υπουργός; 1,34 εκατ. φορολογούμενοι συνεισφέρουν το 53% του συνολικού φόρου εισοδήματος φυσικών προσώπων. Και αυτοί, που συνεισφέρουν το 53% , θα δουν μειώσεις 17-37 ευρώ, ετησίως, στο φόρο τους.

 Το νέο φορολογικό αφήνει εκτός ουσιαστικών ελαφρύνσεων σταθερούς αιμοδότες της εφορίας 4,5 εκατομμύρια μισθωτούς και συνταξιούχους, οι οποίοι καταβάλλουν τα 5,6 δις € από τα συνολικά 8,3 δις € του φόρου εισοδήματος, αλλά, βεβαίως, τους αφορά μόνο το 25% των φοροελαφρύνσεων του νομοσχεδίου που συζητάμε επί του προϋπολογισμού. Πού είναι οι πολλοί για τους πολλούς; Η σχέση άμεσων και έμμεσων φόρων είναι ετεροβαρής, αφού τα έσοδα από τους έμμεσους φόρους είναι περισσότερα και αυτό βεβαίως δεν αποτελεί απλά μια στρέβλωση, αλλά μια κορυφαία ανισότητα που πλήττει τους οικονομικά ασθενέστερους. 7 δις € πρωτογενές πλεόνασμα, 7 δις € περισσότερα έσοδα από τις ηλεκτρονικές συναλλαγές, αποδέκτες του μηνύματος, λοιπόν, των 7 δις € του οικονομικού επιτελείου είναι οι μικρομεσαίοι που θα σηκώσουν το βάρος των 979 εκατ. € επιπλέον φόρων επί αγαθών και υπηρεσιών.

Η κυβέρνηση μιλά για μείωση φόρων, γεγονός, όμως, που δεν συνάδει με τα στοιχεία του προϋπολογισμού που κατέθεσε και προβλέπουν αύξηση εσόδων από το φόρο εισοδήματος φυσικών προσώπων κατά 264 εκατ. €.

Εμείς μιλήσαμε για τμηματική μείωση του Φ.Π.Α 2%, μιλήσαμε για φορολογική απαλλαγή των νέων που ανοίγουν τη δική τους επιχείρηση για τρία έτη και σταδιακή κατάργηση της εισφοράς αλληλεγγύης. Φωνή βοώντος εν τη ερήμω!

 Τα άρθρα 1 και 2 για τη φορολογική κατοικία, υποτίθεται ότι θέλουν να προσελκύσουν ξένα κεφάλαια στην Ελλάδα. Τα ξένα κεφάλαια, όμως, πρέπει να συνδέονται με παραγωγικές επενδύσεις και, βεβαίως, τα κίνητρα που θα έπρεπε να προβλέπονται δεν συνδέονται με προϋποθέσεις δημιουργίας θέσεων εργασίας από τον επενδυτή, προκειμένου να απολαύει τα οφέλη και τις απαλλαγές.

Στο άρθρο 6 προβλέπεται φορολογική ελάφρυνση για φυσικά πρόσωπα. Η πραγματικότητα είναι ότι με τις ρυθμίσεις που θεσπίζονται οι μόνοι που θα έχουν κάποια μείωση φόρου είναι αυτοί που τα εισοδήματά τους δεν ξεπερνούν τα 15.000 € ετησίως, καταρρίπτοντας κάθε προεκλογικό επιχείρημα της Ν.Δ. και το λέω αυτό σε σχέση και με τις διατάξεις που είχε ψηφίσει η προηγούμενη κυβέρνηση για το ασφαλιστικό. Αντίθετα, όσοι έχουν εισοδήματα πάνω από 20.000 € θα δουν ελάχιστη έως μηδενική μείωση της φορολογικής επιβάρυνσης σε σύγκριση με ό,τι ίσχυε έως σήμερα. Έχουμε ελάφρυνση 1000 € για τα υψηλά εισοδήματα κι αυτό είναι μια αντίφαση, μείωση φορολογικού συντελεστή στις επιχειρήσεις από το 28% στο 24%, το οποίο βεβαίως είναι θετικό κι εμείς το χαιρετίζουμε, αλλά για να αποφέρει καρπούς σε δημοσιονομικό επίπεδο θα πρέπει να συνδεθεί και με ανάπτυξη, αλλά και με δήλωση περισσότερων κερδών από τις επιχειρήσεις, όπως, επίσης, και για τα μερίσματα που θα έχουμε δημοσιονομικό όφελος μόνο εάν δηλωθούν και διανεμηθούν περισσότερα μερίσματα το επόμενο έτος. Βεβαίως, οι συγκεκριμένες ελαφρύνσεις δεν συνδέονται με την απασχόληση στις επενδύσεις με ορατό κίνδυνο η απώλεια των εσόδων του προϋπολογισμού να καταλήξει μόνο στις τσέπες των μετόχων.

 Το μόνο μέτρο που παίρνει η κυβέρνηση για τη διεύρυνση της φορολογικής βάσης, εκτός από την πρώτη φορά συμμετοχής των αγροτών σε αυτή την υποχρεωτική δήλωση, είναι η αύξηση από 20% σε 30% του ποσοστού του φορολογητέου εισοδήματος για το οποίο πρέπει να υπάρχουν παραστατικά ηλεκτρονικών συναλλαγών, ώστε ο φορολογούμενος να μην πληρώσει 22% πέναλτι επί της διαφοράς του απαιτούμενου και δηλωθέντος ποσού δαπανών. Βεβαίως, αυτό δεν έχει σχέση με την πρόταση που κατέθεσε η Ν.Δ. για τις ηλεκτρονικές συναλλαγές το 2016, για τις οποίες θα πρέπει να υπάρχουν κίνητρα, όπως η δημιουργία ακατάσχετου επαγγελματικού λογαριασμού, η μείωση της προμήθειας των παρόχων για τη χρήση POS και βεβαίως, οι ορθολογικές χρεώσεις για τις τραπεζικές συναλλαγές και τη χρήση internet banking, σε αντίθεση με ό,τι συμβαίνει σήμερα. Γιατί από τη μια ωθούμε τον κόσμο στις ηλεκτρονικές συναλλαγές, αλλά από την άλλη δεν κάνουμε τίποτα γι’ αυτές τις χρεώσεις.

 Στο άρθρο 16 υπάρχει η πολυδιαφημισμένη έκπτωση φόρου για δαπάνες που αφορούν την ενεργειακή και αισθητική αναβάθμιση κτιρίων. Η τελική διάταξη συρρικνώνει το όριο δαπανών στις 16.000 €, ενώ εξαιρούνται και δεν μπορούν να κάνουν χρήση της συγκεκριμένης διάταξης αυτοί που έχουν ενταχθεί στο πρόγραμμα «Εξοικονομώ Κατ’ οίκον» στο οποίο μεταφέρονται άρον άρον πόροι αναξιοποίητοι από το ΕΣΠΑ. Βεβαίως, η αρχική διάταξη ορίζε δυνατότητα έκπτωσης φόρου 40% στις δαπάνες αυτές, με μέγιστο όριο δαπάνης τις 48.000 € και τελικά κατεβήκαμε στο 1/3, στα 16.000 €.

Άρθρο 28, προβλέπει αναστολή του Φ.Π.Α αγοραπωλησίας ακινήτων για μια τριετία για τα ακίνητα που κατασκευάστηκαν από το 2006. Στην πράξη θα επωφεληθούν από την αναστολή αυτή το 30% των διαθέσιμων ακινήτων. Βεβαίως, το ποσοστό αυτό στο κέντρο της Αθήνας πέφτει ακόμη περισσότερο 15%. Ερώτημα: Τι θα γίνει με τα παλαιότερα ακίνητα που, προφανώς, θα μείνουν στα αζήτητα και, βεβαίως, το μείζον ερώτημα είναι εάν το μέτρο αυτό θα περάσει στους καταναλωτές μέσω χαμηλότερων τιμών για τους αγοραστές ή απλά θα το καρπωθούν οι κατασκευαστές, γιατί, σύμφωνα με τους εκτιμητές, κερδισμένοι θα είναι μόνο οι ξένοι αγοραστές - επενδυτές που ενδιαφέρονται για τη χορήγηση της άδειας διαμονής ή για την τοποθέτηση στην αγορά βραχυχρόνιων μισθώσεων, για την οποία θεσπίζετε σωστές ρυθμίσεις, έστω και με καθυστέρηση.

Στο άρθρο 18 προβλέπει την απαλλαγή των ατόμων με αναπηρία με ποσοστό αναπηρίας 80%. Νομίζουμε ότι βάζει έναν κόφτη αδικαιολόγητο. Υπάρχουν προτάσεις της ΕΣΑμεΑ. Ίσως θα έπρεπε, εμείς λέμε, να εξαιρεθούν από την υποχρέωση συλλογής ηλεκτρονικών αποδείξεων τα άτομα με αναπηρία με ποσοστό πάνω από το 67%, όπως και να αυξηθεί το όριο των 3.000 ευρώ για το ακατάσχετο στο λογαριασμό μισθού ή σύνταξης ατόμων με αναπηρία.

Θετικές οι διατάξεις του άρθρου 40 για τη μετάταξη σε χαμηλό συντελεστή ΦΠΑ 13% για τα παιδικά και βρεφικά είδη και τα κράνη ασφαλείας.

Βεβαίως, η Κυβέρνηση επιχειρεί κάποιες αλλαγές στον Κώδικα Φορολογικής Διαδικασίας, χωρίς να αγγίξει αυτονόητα πράγματα και να αντιμετωπίσει ουσιαστικές στρεβλώσεις που έχουν επισημάνει και φοροτεχνικοί και υφίστανται οι πολίτες. Το είπε και ο Υφυπουργός το πρωί στη συζήτηση με τους φορείς και αναφέρομαι βεβαίως, στην επιβολή προστίμου για τροποποιητική δήλωση, τη στιγμή μάλιστα που η αρχική δήλωση έχει υποβληθεί εμπρόθεσμα.

Στο άρθρο 43 που αφορά την πάγια ρύθμιση οφειλών προς την εφορία με όριο 24 και 48 δόσεις. Υπάρχουν ζητήματα που λειτουργούν αποτρεπτικά για τους πολίτες προκειμένου να ενταχθούν στην πάγια ρύθμιση, όπως το υψηλό επιτόκιο, που προσαυξάνεται ανάλογα με τον αριθμό των δόσεων από 5% έως 6% και νομίζω ότι θα πρέπει να το επανεξετάσετε, εκτός αν δεν σας προβληματίζουν οι ολοένα και αυξανόμενες ληξιπρόθεσμες οφειλές, τόσο φυσικών προσώπων όσο και εταιρειών και επίσης να προβλέψετε την ένταξη στην πάγια ρύθμιση όσων δεν προστατεύονται από κατασχέσεις ούτε υπάρχει πρόβλεψη για αποδέσμευση των λογαριασμών τους.

Ολοκληρώνω με το άρθρο 51, για την αναπροσαρμογή αντικειμενικών αξιών των ακινήτων, στο οποίο η Κυβέρνηση, κυρίες και κύριοι συνάδελφοι, προσπαθεί να κρύψει ένα μεγάλο πρόβλημα, αλλά και μία μεγάλη επιβάρυνση κάτω από το χαλί, αλλά όσο και να προσπαθεί δεν μπορεί να το κάνει αυτό. Μία επιβάρυνση που για να είμαστε ειλικρινείς συμφωνήθηκε και ψηφίστηκε από το ΣΥΡΙΖΑ και τώρα υλοποιείται από τη Νέα Δημοκρατία. Εμείς το είπαμε και στη συζήτηση για τον Προϋπολογισμό, στο σύστημα αντικειμενικών αξιών, όπως είπε ο ίδιος ο Υπουργός το πρωί, θα ενταχθούν επιπλέον 3.000 περιοχές που περιλαμβάνουν αγροτεμάχια, που περιλαμβάνουν εκτός σχεδίου ακίνητα και βεβαίως, δεν περιλαμβάνουν μόνο πολυτελείς παραθεριστικές κατοικίες, όπως η Κυβέρνηση θέλει να πείσει την κοινή γνώμη και είναι η πραγματικότητα ότι θα υπάρχει αύξηση αντικειμενικών αξιών σε λαϊκές περιοχές, τόσο στην Αττική όσο στην επαρχία, με τις διαφορές για τα αγροτεμάχια και τα εκτός σχεδίου ακίνητα, να προσδιορίζονται ως χαοτικές.

Το ερώτημα βεβαίως είναι το αν υπάρχει κάποια πρόβλεψη για τη μείωση κάποιων από τους 18 φόρους που συνοδεύονται με τις αντικειμενικές αξίες των ακινήτων και το οξύμωρο είναι ότι σύμφωνα με την παράγραφο 2 του άρθρου 51, που συζητάμε τώρα, συστήνεται επιτροπή με τη συμμετοχή γενικών γραμματέων και εκπροσώπων του ΤΕΕ για να υπάρχει μία εισήγηση για τη διαμόρφωση των αντικειμενικών αξιών. Αυτό, λοιπόν, γίνεται σήμερα, την ίδια στιγμή που στο σχέδιο του Προϋπολογισμού υπάρχει ήδη εκτίμηση για έσοδα 142 εκατομμυρίων ευρώ από τις αντικειμενικές αξίες. Άρα, ή η επιτροπή έχει ήδη πάρει συστάσεις για το ποσό, το οποίο θα προσδιορίσει ή η εκτίμηση του προϋπολογισμού προφανώς δεν είναι και τόσο ακριβής.

Αποδεικνύεται τελικά ότι το φορολογικό νομοσχέδιο δεν είναι και τόσο λυτρωτικό όπως θέλει να το παρουσιάσει η Κυβέρνηση. Παρά το γεγονός ότι θεσμοθετεί κάποιες μειώσεις στη φορολογία που είναι πραγματικά απαραίτητες και το λέμε αυτό σε μία χώρα που το 2016 έχει αναδειχθεί παγκόσμια πρωταθλήτρια στην υπερφορολόγηση από τον ΟΟΣΑ.

Η αποδοχή των πολύ υψηλών πρωτογενών πλεονασμάτων δεν αφήνει περιθώρια για ουσιαστικές φορολογικές ελαφρύνσεις. Η χώρα χρειάζεται και πραγματική μείωση των φόρων και παραγωγικό σχέδιο ανασυγκρότησης της οικονομίας της, χρειάζεται κίνητρα για συμμετοχή εργαζομένων στα κέρδη επιχειρήσεων, έκπτωση 30% από το φόρο εισοδήματος για τους αγρότες που δίνουν τα προϊόντα τους σε ομάδες παραγωγών και συνεταιρισμούς, θετική η διάταξη για το 10% και επιστροφή στο 13% φορολογία για τα εισοδήματά τους.

Κυρίες και κύριοι συνάδελφοι σαν χθες, είναι η συγκυρία πραγματικά ιστορική, παραιτήθηκε μετά από 11 χρόνια διακυβέρνησης η Μάργκαρετ Θάτσερ, η μεγαλύτερη οπαδός του σκληρού οικονομικού νεοφιλελεύθερου μοντέλου διακυβέρνησης. Μιας διακυβέρνησης που ξεκίνησε το 1985 με ρυθμούς ανάπτυξης 4% και 5%, συνοδεύτηκε από αύξηση πληθωρισμού 9% και βεβαίως σταμάτησε απότομα το 1990, οδηγώντας σε ύφεση την αμέσως επόμενη χρονιά. Μία πολιτική με αποκρατικοποιήσεις, μισθολογικές πιέσεις, απορρύθμιση της αγοράς εργασίας, αλλά και μείωση φόρου που προσέλκυσαν, έστω προσωρινά, τις ξένες επενδύσεις. Μία πολιτική, η οποία διεύρυνε τις ανισότητες, εκτίναξε την ανεργία από το 5% στο 12% τα πρώτα χρόνια διακυβέρνησης, αφήνοντας μία χώρα διχασμένη σε οικονομικό και κοινωνικό επίπεδο, με κατάλοιπα στην εργατική τάξη και τα λαϊκά στρώματα ως και σήμερα.

Μπορεί η Κυβέρνηση να έλκεται από αυτό το μοντέλο, αλλά σίγουρα δεν μπορεί να προτάσσει τα συμφέροντα της οικονομικής ελίτ ως τη μοναδική λύση για τη σωτηρία και την απεμπλοκή της χώρας. Η δική μας θέση είναι ξεκάθαρη και προοδευτική και είναι πρόταση, κύριε Υπουργέ, με τους πολλούς, για τους πολλούς, όπως έλεγε ο Ανδρέας Παπανδρέου.

Σας ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Το λόγο έχει ο κύριος Βεσυρόπουλος.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών)**: Κύριε Κατρίνη, επειδή αναφερθήκατε για το μέτρο για την αναστολή του ΦΠΑ στα ακίνητα και αναφερθήκατε για τις άδειες πριν τη 1.1.2006. Πριν τη 1.1.2006 δηλαδή, μέχρι 31.12.2005, δεν υπήρχε ΦΠΑ στα ακίνητα. Ήταν δραστηριότητα με αναστολή.

**ΜΙΧΑΗΛ ΚΑΤΡΙΝΗΣ (Ειδικός Αγορητής του Κινήματος Αλλαγής)**: Άλλο θέλω να πω. Υπήρχε ένα συγκριτικό πλεονέκτημα σε αυτά τα ακίνητα σε σχέση με τα μετά του 2006, το οποίο τώρα, προφανώς, αναιρείται με τη ρύθμιση που ψηφίζεται στη Βουλή, με αποτέλεσμα αυτά τα ακίνητα πλέον να μην έχουν κανένα κίνητρο να προσελκύσουν επενδυτές ή αγοραστές. Αυτή ήταν η συλλογιστική μου. Δεν είπα ότι ίσχυε ο ΦΠΑ για ακίνητα πριν το 2006. Λέω ότι πλέον δεν υπάρχει κανένα κίνητρο για τους επενδυτές να αγοραστούν αυτά τα παλιά ακίνητα, τα οποία θα καταλήξουν στα αζήτητα. Νομίζω ότι συμφωνείτε και εσείς σε αυτό, κύριε Υπουργέ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών)**: Δεν καταλαβαίνω τι θέλετε να πείτε. Δεν υπάρχει στο σκεπτικό σας κάτι που μπορώ να απαντήσω. Αυτό το μέτρο το κάναμε γιατί θα έρχονταν ακίνητα από 1.1.2020 και μετά και ακίνητα πριν την 1.1.2020 να μην είναι στην ίδια μοίρα που λέτε. Για αυτό το κάναμε. Δηλαδή, όλα αυτά τα αδιάθετα ακίνητα θα ήταν με ΦΠΑ και θα ήταν μη ανταγωνιστικά. Ήταν ένας αθέμιτος ανταγωνισμός. Δεν πουλήθηκαν μέχρι σήμερα και δεν πρόκειται να πωληθούν ούτε από εδώ και πέρα. Φανταστείτε τώρα στην ίδια γειτονιά να είναι ένα ακίνητο χωρίς Φ.Π.Α και ένα άλλο ακίνητο που μέχρι τώρα δεν πουλήθηκε ποτέ με ΦΠΑ θα συνεχίσει να μην μπορεί να πουληθεί.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Το λόγο έχει ο κύριος Καραθανασόπουλος.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ (Ειδικός Αγορητής του Κ.Κ.Ε.)**: Δεν θα έπαιρνα το λόγο σήμερα, αλλά η τοποθέτηση του κ. Υπουργού μου έδωσε αυτά τα ερεθίσματα, για τι ακριβώς ήταν αφοριστικός ο λόγος του. Είναι σαν να μην έλαβε καθόλου υπόψη του τη χθεσινή συζήτηση και βεβαίως επέλεξε, όπως χθες επέλεξε να απαντήσει στην βολική κριτική που του έκανε το ΚΙΝΑΛ γιατί δεν μειώνει το φόρο των επιχειρήσεων κατά από το 20%, που είναι σαν του λέει «προχώρα την πολιτική σου ακόμη πιο βαθιά, κάνε το πιο αντιδραστικό και αντιλαϊκό και όχι προοδευτικό», όπως είπε πριν, το φορολογικό σύστημα. Σήμερα επέλεξε να απαντήσει στο ΣΥΡΖΑ, ο οποίος έχει τα κυβερνητικά πεπραγμένα. Υπάρχουν, όμως, ορισμένα ζητήματα, κύριε Υπουργέ και σε ορισμένα απαντάτε με αξιώματα.

Αξίωμα πρώτο, λέτε ότι η ανάπτυξή σας θα φέρει καλύτερες θέσεις εργασίας και εμείς χθες βάλαμε δύο παραδείγματα, πρώτο, δική σας κυβερνητικής πολιτικής και, δεύτερο, τι συμβαίνει στην αγορά. Αν ήταν να φέρει καλύτερες θέσεις εργασίας, γιατί φέρνετε τη διάταξη στο νομοσχέδιο για την ανεργία σε σχέση με τους νεοπροσλαμβανόμενους στη Δ.Ε.Η. που δημιουργεί χειρότερες συνθήκες; Δεύτερον, σας είπαμε τι συμβαίνει με τους εργαζόμενους τον τουρισμό, ο οποίος δεν έχει γνωρίσει κρίση. Ανάπτυξη έχει γνωρίσει, όμως και πάλι επιμένετε να απαντάτε με αξιώματα.

Δεύτερο ζήτημα, είπατε ότι με ένα μαγικό τρόπο η φορολογική σας πρόταση τα ικανοποιεί όλα. Εμείς λέμε ότι δεν μπορεί να είναι και δίκαιο ένα φορολογικό νομοσχέδιο το οποίο θέλει να στηρίξει την ανάπτυξη. Γίνεται πιο άδικο. Όσο το φορολογικό νομοσχέδιο μπλέκεται στο φορολογικό ανταγωνισμό, είναι και πιο άδικο και επειδή εμείς είμαστε Κ.Κ.Ε., θα θέσω υπόψη σας μια ανάλυση, την οποία έκανε η διαΝΕΟσις, η οποία είχε ως πρόεδρο, αν δεν κάνω λάθος, τον κ. Πιερρακάκη, νυν Υπουργό της Κυβέρνησης της Ν.Δ.. Τον Απρίλιο του 2018 έκανε μια μελέτη για τη φορολογία εισοδήματος στην Ελλάδα, στην οποία κάνει συγκρίσεις διαφόρων φορολογικών συστημάτων - σεναρίων.

Στον πίνακα της σελίδας 25 προκύπτει, ότι όσο πιο ανταγωνιστικό είναι, δηλαδή, όσο βοηθάει την οικονομική αποτελεσματικότητα και την ανάπτυξη ένα φορολογικό σύστημα, τόσο πιο άδικο είναι και όσο πιο δίκαιο είναι τόσο δημιουργεί προβλήματα στην ανάπτυξη και στην ανταγωνιστικότητα.

Αυτός είναι ο πίνακας, αυτό το λέει η διαΝΕΟσι*ς* δεν το λέει το Κ.Κ.Ε. μόνο, όμως εσείς αξιωματικά λέτε ότι θα είναι και πιο δίκαιο και την ανάπτυξη θα βοηθάει.

Σας λέμε, πώς μπορεί να είναι πιο δίκαιο, όταν η συμμετοχή των επιχειρήσεων, των πλουσίων, δηλαδή, αυτού του τόπου συμμετέχει με όλο και λιγότερο ποσοστό στο σύνολο των φόρων, ενώ ο λαός, τα λαϊκά στρώματα, αυτοί που είναι πιο αδύναμοι συμμετέχουν με όλο και μεγαλύτερο ποσοστό, όλο και μεγαλύτερο κομμάτι; Γιατί είτε τα ποσοστά πάρουμε, είτε πάρουμε τα απόλυτα μεγέθη το αποτέλεσμα είναι το ίδιο, κύριε Υπουργέ μου.

Τρίτον, σας είπαμε χθες ότι κάνετε αναδιανομή, τα παίρνετε από τους πολλούς για να τα δώσετε στους λίγους, γιατί ο δημοσιονομικός χώρος του 1,2 δις ευρώ που λέτε ότι δημιουργείτε είναι από τη φορολογία που πληρώνουν οι μισθωτοί, οι συνταξιούχοι και τα υπόλοιπα λαϊκά στρώματα.

Τι κάνετε αυτό το 1,2 δις;

Πώς το μοιράζετε;

Δίνετε 615 εκατομμύρια πάνω από το 50% μόνο με δύο μέτρα στις επιχειρήσεις, δηλαδή στους λίγους, αυτούς που δεν συμμετέχουν. Για τους εργαζόμενους και τα υπόλοιπα λαϊκά στρώματα, για να είμαι ακριβής στα μεγέθη και μη λέω άλλα αντ΄ άλλων, μόνο 281 εκατομμύρια ευρώ από τη μείωση του φορολογικού συντελεστή.

Είναι ή δεν είναι αναδιανομή προς όφελος των λίγων, προς όφελος των πλουσίων τα ερωτήματα τα οποία θέτουμε;

Τέταρτο ζήτημα, είπατε ότι είναι υπέρ των εργαζομένων και τι φέρνετε ως παράδειγμα υπέρ των εργαζομένων;

Φέρνετε το ζήτημα της εθελούσιας εξόδου, ένα αντεργατικό μέτρο, γιατί η εθελούσια έξοδος είναι έναν αντεργατικό μέτρο, κύριε Υπουργέ. Είναι σε βάρος των εργαζομένων συνολικά, γιατί ακριβώς είναι μια απόλυση επί της ουσίας και αντικατάσταση ενός εργαζόμενου, ο οποίος είχε διασφαλίσει καλύτερες αποδοχές από άλλους εργαζόμενους, μια θέση σε δύο ή τρεις εργαζόμενους, μετατρέπεται μετά μερικής απασχόλησης με πολύ μικρότερη αξία για την εργοδοσία.

Από αυτή την άποψη δεν είναι υπέρ του εργαζόμενου αυτό το μέτρο, αλλά είναι σε βάρος του, επί της ουσίας.

 Γιατί δίνετε κίνητρα για εθελούσιες εξόδους;

Για να γίνει, δηλαδή, ακόμα πιο ζούγκλα η αγορά εργασίας;

Είπατε για τα αυτοκίνητα. Ας αφήσουμε απέξω τους εμπορικούς αντιπροσώπους, τα στελέχη, οι γενικοί διευθυντές και οι διευθυντές των μεγάλων πολυεθνικών που παίρνουν αυτοκίνητα. Δεν ξέρω, εάν είναι κάποιος εργαζόμενος που δουλεύει στην υψικάμινο στην «ΧΑΛΥΒΟΥΡΓΙΚΗ» ή στην οικοδομή που θα πάει να χτίσει το Ελληνικό, να υπάρχουν τέτοια παραδείγματα; Άρα, για συγκεκριμένες κατηγορίες μιλάτε.

Πέμπτο ζήτημα που σας θέσαμε. Λέτε, ότι μειώνετε το φόρο στα φυσικά πρόσωπα. Βεβαίως, τον μειώνετε το φόρο στα φυσικά πρόσωπα, αλλά αυτό λέμε ότι είναι σταγόνα στον ωκεανό, γιατί προσέξτε, εχθές καυτηριάσαμε τον Εισηγητή του ΣΥΡΙΖΑ, σήμερα θα καυτηριάσουμε και εσάς με το ίδιο ακριβώς επιχείρημα.

Τι είπατε;

Ότι το ΠΑ.ΣΟ.Κ. έβαλε φόρους 30 δισ. €, η Ν.Δ. 10 δισ., αλλά η Ν.Δ. έβαλε 30 συν 10, δηλαδή, 40 δισ. ευρώ, γιατί έβαλε και τα 30 του ΠΑ.ΣΟ.Κ. που τα διατήρησε και έβαλε και άλλα 10 και ο ΣΥΡΙΖΑ πήρε τα 40 και έβαλε άλλα 10, δηλαδή, 50 δισ..

Οπότε 50 δισ. ο ΣΥΡΙΖΑ, 40 δισ. η Νέα Δημοκρατία και 30 δισ. το ΠΑ.ΣΟ.Κ..

Να το πάμε έτσι;

Το αποτέλεσμα το συνολικό ποιο είναι;

Ότι και οι τρεις σας είστε υπεύθυνοι για τα 50 δις ευρώ που φορτώθηκε ο λαός από τα μνημόνια. Τώρα, εάν έβαλε ένας 10 δις, ο άλλος 20 δις και ο άλλος 30 δις μικρή σημασία έχει. Λέμε, ότι από τα 50 δις που φορτώσατε στη συντριπτική πλειοψηφία το λαό τον απαλλάσσετε ελάχιστα, πολύ λίγα, ψίχουλα, τα οποία βρίσκετε τρόπο να τα παίρνετε και με άλλο τρόπο.

Τα ανταποδοτικά τέλη, τα οποία αυξάνονται, κύριε Υπουργέ, γιατί μη μου πείτε ότι δεν αυξάνονται τα ανταποδοτικά τέλη στους Δήμους; Δεν είναι φορολογία αυτό; Επειδή δεν μπαίνει στο φορολογικό σύστημα, το επίσημο της Κρατικής Κυβέρνησης σημαίνει, ότι οι δομές οι περιφερειακές ενός κράτους που βάζουν φόρους, δεν είναι αυτός φόρος;

Τι να το πούμε; Στις ίδιες τσέπες δεν απευθύνεται; Στο λαό δεν απευθύνεται και αυτός ο φόρος;

Το ίδιο εισόδημα δεν μειώνει; Ή για την εμπορευματοποίηση ή ότι μονιμοποιείτε ορισμένους φόρους, οι οποίοι ήταν έκτακτοι, λόγω των μνημονίων, από τον ΕΝΦΙΑ, από το τέλος επιτηδεύματος, την εισφορά αλληλεγγύης. Και επειδή ακριβώς, υπάρχουν μειώσεις και μειώσεις θα σας φέρω ένα παράδειγμα. Αυτό με τις επιχειρήσεις. Μειώνεται από το 24 στο 28 και λένε για όλες τις επιχειρήσεις, να το πάρουμε και με απόλυτα μεγέθη. Μια επιχείρηση που το φορολογητέο εισόδημα της είναι 1 δισ. €, θα γλιτώσει 40 εκατ. €. Μια, της οποίας το φορολογητέο εισόδημα είναι 1 εκατ. € θα γλιτώσει 40.000 € και κάποια επιχείρηση μικρή που έχει 10.000 φορολογητέο εισόδημα, που είναι η συντριπτική πλειοψηφία των μικρών επιχειρήσεων, θα γλιτώσει 400 €. Αν έχουν την ίδια βαρύτητα τα 40 εκατομμύρια € με τα 400 €, τότε πραγματικά είναι να απορεί κανείς ποιον ευνοείτε. Έτσι, για να μην κρυβόμαστε πίσω από το δάκτυλό μας.

Τέλος, βάλαμε άλλη μία ερώτηση χτες και λέμε για αυτό το μέτρο που λέτε ότι είναι δημοσιονομικά ουδέτερο, το 30% των ηλεκτρονικών συναλλαγών. Γιατί λέτε, ότι τα μικρά εισοδήματα χρησιμοποιούν τις κάρτες όχι στο 30% αλλά το 40% του εισοδήματός τους. Άρα, θα έχουν επίπτωση. Δεν θα χρειαστούν περισσότερες ηλεκτρονικές αποδείξεις και συναλλαγές; Αν λοιπόν δεν έχει επίπτωση, τότε πώς προκύπτει; Σας λέμε και πάλι, αυτή η διαφορά των 557 εκατομμυρίων € αύξησης των εσόδων, από τη χρήση των ηλεκτρονικών συναλλαγών στο 30% του εισοδήματος, για να μην έχουν το πέναλτι. Δεν προκύπτει διαφορετικά. Προκύπτει μόνο, ότι δεν καλύπτουν μέχρι τώρα το 30%. Είναι πολύ χαμηλότερο το ποσοστό κάλυψης, άρα, η αύξηση αυτού του ποσοστού κάλυψης θα φέρει νέα έσοδα. Διαφορετικά, δεν γίνεται. Δεν μπορεί να ισχύουν και τα δύο. Δεν μπορεί δηλαδή, ένας που έχει 10.000, από ότι είπατε, δίνει το 46% με ηλεκτρονικές κάρτες και το άλλο το 30 είναι μικρότερο. Αν ήταν έτσι, τότε θα ήταν μικρότερα τα έσοδα, δεν θα ήταν μεγαλύτερα. Κάτι δεν πάει καλά, δεν στέκει. Εκτός και εάν κάνετε άλλου είδους υπολογισμούς.

Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε τον κ. Καραθανασόπουλο. Το λόγο έχει ο Υπουργός Οικονομικών, κ. Σταϊκούρας.

**ΧΡΗΣΤΟΣ ΣΤΑΪΚΟΥΡΑΣ:** Ευχαριστώ κύριε Πρόεδρε.

Έχει δίκιο ο κ. Καραθανασόπουλος. Πρέπει να δώσω μια απάντηση.

Καταρχήν, δεν είπαμε ποτέ ότι είναι δημοσιονομικά ουδέτερο. Άλλωστε, μέσα στον προϋπολογισμό βγαίνει μια σημαντική ωφέλεια από αυτό το μέτρο. Αλλά ορθώς με ρωτήσατε χτες και δεν απάντησα. Ζητώ συγγνώμη.

Πώς προκύπτουν τα έσοδα; Η ποσοτικοποίηση βασίστηκε σε πραγματικά μικροστοιχεία φορολογικών δηλώσεων της ΑΑΔΕ, όπως και στα στοιχεία που αποστέλλουν οι τράπεζες στην ΑΑΔΕ, για τις ηλεκτρονικές συναλλαγές που πραγματοποιούνται, ανά φυσικό πρόσωπο. Σε περίπτωση που τα φυσικά πρόσωπα προχωρήσουν σε συναλλαγές με ηλεκτρονικά μέσα πληρωμής, ύψους 30% του εισοδήματός τους, αναμένεται να αυξηθούν οι συναλλαγές με ηλεκτρονικά μέσα πληρωμής κατά 6,1 δις €. Δεν καταλάβατε, άσχετο το ένα με το άλλο. Θα δημιουργηθεί κίνητρο για να υπάρξει ακόμα μεγαλύτερη χρήση ηλεκτρονικών συναλλαγών και ποσοτικοποιείται αυτό στο 6,1. Αφήστε με να ολοκληρώσω το σκεπτικό. Σημειώνω, ότι αυτή η εκτίμηση δεν περιλαμβάνει επιπλέον ηλεκτρονικές συναλλαγές που ενδεχομένως, γίνουν από αυτούς που ήδη βρίσκονται πάνω από το όριο του 30%, συνεπώς, είναι συντηρητική. Μια αύξηση των ηλεκτρονικών συναλλαγών κατά 6,1 δις €, συνεπάγεται, με βάση τις εκτιμήσεις της Ευρωπαϊκής Επιτροπής για το ποσοστό φοροδιαφυγής στην Ελλάδα, το περίφημο VAT GAP, το οποίο είναι ίσο με το 33%, ότι θα εκδοθούν επιπλέον αποδείξεις ύψους 2,05 δισ. €, που πριν, δεν θα εκδίδονταν. Με αυτή τη βάση συνεπάγεται, ότι το δημόσιο θα εισπράξει περίπου 389 εκατ. € έσοδα Φ.Π.Α, εφαρμόζοντας μεσοσταθμικό συντελεστή Φ.Π.Α, περί το 19%, ενώ επιπλέον αναμένεται να εισπραχθούν, μέσω της αύξησης των εσόδων και αντίστοιχων εξόδων που θα παρουσιάσουν οι επιχειρήσεις.

Άρα, κ. Καραθανασόπουλε, σας έδωσα πλήρη απάντηση. Αυτή είναι η πλήρης επιχειρηματολογία, την οποία είχαμε και έχουμε, ενταγμένη στον προϋπολογισμό, σε συζήτηση με τους θεσμούς, όπως οφείλαμε να κάνουμε.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ (Ειδικός Αγορητής του Κομμουνιστικού Κόμματος Ελλάδος):** Ο αντίλογος είναι ο εξής, κ. Υπουργέ, όταν πάνε από το 85% των νυν φορολογουμένων έχει ηλεκτρονικές συναλλαγές πάνω από το 30%, με βάση τα στοιχεία που έχετε δώσει εσείς. Το υπόλοιπο 15% δηλαδή που θα φτάσει το 30% από τα υψηλά εισοδήματα, θα αυξήσουν τόσο πολύ ώστε να είναι ο τζίρος 6 δισεκατομμύρια επιπλέον;

Δεν είναι λίγο παραλογισμός αυτό;

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Κύριε Καραθανασόπουλε, ναι, θα γίνει αυτό το οποίο υποστηρίζουμε γιατί τα στοιχεία υποστηρίζουν αυτήν την προσέγγιση. Και θα σας προσθέσω και ένα επιπλέον επιχείρημα.

Αν δείτε, επικαλέστηκα κάποια στιγμή το κενό Φ.Π.Α. Το κενό Φ.Π.Α τι είναι; Είναι ποσό εισπράττεις από Φ.Π.Α., σε σχέση με το πόσο θα έπρεπε να εισπράττεις κάθε χρονιά. Είναι δηλαδή ένας δείκτης φοροδιαφυγής στο Φ.Π.Α..

Ξέρετε πότε έφτασε αυτός ο δείκτης Φ.Π.Α στο χαμηλότερο σημείο από το 2010 μέχρι σήμερα; Το 2014. Η Ευρωπαϊκή Επιτροπή το λέει αυτό. Πόσο περίπου; 4 δισεκατομμύρια ευρώ. Γιατί; Γιατί τότε για πρώτη και μοναδική φορά μειώθηκαν οι φορολογικοί συντελεστές. Έκτοτε από το 2015 και μετά, διευρύνεται το κενό Φ.Π.Α.

Η φοροδιαφυγή στο Φ.Π.Α 7,43 δις. € το 2017.

Άρα, εμείς τι προσδοκούμε; Μείωση φορολογικών συντελεστών, με διεύρυνση ηλεκτρονικών συναλλαγών, να μειώσουμε το κενό Φ.Π.Α, άρα να εισπράξουμε περισσότερα από τη διεύρυνση φορολογικής βάσης λόγω μείωσης φοροδιαφυγής και όχι μέσω μείωσης του αφορολόγητου, όπως έκανε η προηγούμενη Κυβέρνηση.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Γεώργιος Αμανατίδης, Γεώργιος Αμυράς, Σάββας Αναστασιάδης, Γεώργιος Βλάχος, Μανούσος – Κωνσταντίνος Βολουδάκης, Σοφία Βούλτεψη, Αναστάσιος Δημοσχάκης, Τσαμπίκα (Μίκα) Ιατρίδη, Αθανάσιος Καββαδάς, Σταύρος Καλαφάτης, Σταύρος Καλογιάννης, Μαρία Κεφάλα, Γεώργιος Καρασμάνης, Κωνσταντίνος Κατσαφάδος, Κωνσταντίνος Βλάσης, Σταύρος Κελέτσης, Κωνσταντίνος Κοντογεώργος, Σπυρίδων – Παναγιώτης (Σπήλιος) Λιβανός, Ζωή (Ζέττα) Μακρή, Δημήτριος Βαρτζόπουλος, Χρήστος Μπουκώρος, Χαράλαμπος (Μπάμπης) Παπαδημητρίου, Θεόδωρος Ρουσόπουλος, Μάριος Σαλμάς, Βασίλειος – Πέτρος Σπανάκης, Γεώργιος Στύλιος, Ιωάννης Τραγάκης, Θεόφιλος Λεονταρίδης, Τρύφων Αλεξιάδης, Ιωάννης Γκιόλας, Αλέξανδρος Τριανταφυλλίδης, Χαράλαμπος (Χάρης) Μαμουλάκης, Αθανάσιος (Θάνος) Μωραΐτης, Θεόφιλος Ξανθόπουλος, Αθανάσιος Παπαδόπουλος, Αικατερίνη Παπανάτσιου, Αθανάσιος (Θανάσης) Παπαχριστόπουλος, Νικόλαος Συρμαλένιος, Θεοδώρα Τζάκρη, Ευκλείδης Τσακαλώτος, Αλέξανδρος Φλαμπουράρης, Αλέξανδρος (Αλέξης) Χαρίτσης, Μιλτιάδης Χατζηγιαννάκης, Γεώργιος Αρβανιτίδης, Μιχαήλ Κατρίνης, Βασίλειος Κεγκέρογλου, Κωνσταντίνος Σκανδαλίδης, Νικόλαος Καραθανασόπουλος, Μαρία Κομνηνάκα, Γεώργιος Λαμπρούλης, Βασίλειος Βιλιάρδος, Κωνσταντίνος Χήτας, Κρίτων – Ηλίας Αρσένης και Γεώργιος Λογιάδης.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε, τον κ. Υπουργό.

Τον λόγο έχει, ο κ. Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της ΕΛΛΗΝΙΚΗΣ ΛΥΣΗΣ - ΚΥΡΙΑΚΟΣ ΒΕΛΟΠΟΥΛΟΣ):** Ευχαριστώ πολύ, κύριε Πρόεδρε.

Θα ήθελα να ξεκινήσω με κάτι που ακούστηκε κατά την ακρόαση των φορέων, το θέμα της φορολογίας των πολυτέκνων. Θέση της παράταξής μας, είναι η πλήρης απαλλαγή από το φορολογία των μητέρων με περισσότερα από τρία παιδιά.

Ξέρουμε πολύ καλά ότι η Ελλάδα έχει πολύ μεγάλο δημογραφικό πρόβλημα, είναι ένα από τα μεγαλύτερα προβλήματα της Ελλάδος. Η απόσταση μεταξύ γεννήσεων και θανάτων διευρύνεται συνεχώς, ταυτόχρονα επιδεινώνεται από τη μετανάστευση των νέων, οπότε πρέπει εκεί πέρα να δοθεί ιδιαίτερη προσοχή.

Θα συνεχίσω τώρα λίγο αντίστροφα, με τα άρθρα που θα θέλαμε εμείς να αποσυρθούν. Πρόκειται για τα άρθρα 20, 21, 23, 53, 54, 55 και 56. Όλα αυτά τα άρθρα θεωρούμε ότι επιταχύνουν τον ανθελληνισμό της Ελλάδας, που βρίσκεται ήδη σε εξέλιξη.

Με τη σειρά τώρα για αυτά τα άρθρα, τα εξής: Το άρθρο 20 - Απαλλαγή φόρων υπεραξίας μετοχών, εγχώριων και εξωχώριων αλλοδαπών επιχειρήσεων.

Κατά την άποψή μας, πρόκειται εδώ για μια κυριολεκτικά σκανδαλώδη εύνοια εξωχώριων εταιριών ή ευρωπαϊκών εταιρειών εν γένει, όσον αφορά την αποφυγή φορολογίας. Με το άρθρο αυτό, δεν υπόκεινται σε φόρο υπεραξίας όταν η μεταβίβαση μετοχών υπερβαίνει το 10% της εταιρίας και διακρατείται για 36 μήνες. Αναφέρεται σε εξαγορές επιχειρήσεων, στις οποίες αποτελεί συνήθη πρακτική να γίνεται μέσω εξωχώριων συμμετοχών σε εταιρείες στην Κύπρο, στο Λουξεμβούργο ή αλλού.

Παράδειγμα εδώ, η μεταβίβαση του τηλεοπτικού σταθμού ALPHA, εκ μέρους του κ. Κοντομηνά, μέσω εταιριών του στην Κύπρο και του ομίλου Βαρδινογιάννη. Σε αυτή την περίπτωση, το κέρδος των μεγάλων επιχειρηματιών δεν φορολογείται. Κάτι που θεωρούμε απαράδεκτο, ειδικά για μια χρεοκοπημένη χώρα που φορολογεί υπερβολικά τους υπόλοιπους απλούς πολίτες.

Όσον αφορά τώρα το άρθρο 21, την απαλλαγή του φόρου των ομολόγων. Με τις παραγράφους 1 έως 3, απαλλάσσονται από φόρους οι αλλοδαποί που αγοράζουν ομόλογα τραπεζών ή εταιρειών. Το θεωρούμε απαράδεκτο, όταν όλοι οι άλλοι επιβαρύνονται με φόρους.

Παράλληλα, με την παράγραφο 4, ορίζεται ότι οι φόροι θα καταβάλλονται από οχήματα που διαχειρίζονται τα ομόλογα και δεν θα επιβαρύνονται οι εκδότες που μπορεί άλλωστε να είναι και οι ίδιες οι τράπεζες

Ο νόμος αυτός, αποτελεί διευκόλυνση για τις τιτλοποιήσεις κόκκινων δανείων. Πρόσφατα, τους αλλάξατε και το όνομα. Δεν χρησιμοποιείται πλέον το όνομα «τιτλοποιήσεις», με το σχέδιο « Ηρακλής». Τα οποία, αναμένεται να γίνουν ανάρπαστα από τα ξένα κερδοσκοπικά κεφάλαια. Ενώ το κράτος θα αναλαμβάνει το ρίσκο, η ευθύνη για την εξυπηρέτησή τους θα βαρύνει οχήματα εκτός στον τραπεζών που δεν ξέρουμε ποιος θα τα επιβλέπει. Έτσι, εάν υπάρχει αδυναμία πληρωμών, θα πρέπει να καλύψει το κράτος τις οφειλές τους, ενώ τα πάγια θα διατηρούνται προφανώς από τις τράπεζες. Εκτός δηλαδή, της δικαιοδοσίας του κράτους. Εδώ, θεωρούμε, ότι πρόκειται πραγματικά για ένα άρθρο, ντροπή.

 Εν προκειμένω, στο άρθρο 23, δεν θα καταβάλλεται φόρος για royalties ή για τόκους από μια εταιρεία σε μια άλλη συνδεδεμένη, στην οποία, κατέχει δηλαδή, ποσοστό άνω του 25%. Κάτι τέτοιο μπορεί όμως να οδηγήσει σε νόμιμη αποφυγή φόρων των μεγάλων εταιρειών, όπως στην περίπτωση της ΙΚΕΑ, εννοώ τη διεθνή επιχείρηση, ή του Starbucks. Επομένως και σε αυτό είμαστε αντίθετοι και θεωρούμε, ότι θα έπρεπε να αποσυρθεί.

 Στο άρθρο 53 τώρα. Ο φόρος εταιρειών που επενδύουν σε ακίνητη περιουσία, τοποθετείται στο 10% επί του εκάστοτε επιτοκίου της Ευρωπαϊκής Κεντρικής Τράπεζας, προσαυξανόμενου κατά 1 ποσοστιαία μονάδα και υπολογίζεται, επί του μέσου όρου των επενδύσεών τους πλέον των διαθεσίμων σε τρέχουσες τιμές. Σήμερα όμως, έχουμε αρνητικά ή μηδενικά επιτόκια. Κάτι, που μάλλον θα συνεχιστεί. Επομένως, οι εταιρείες αυτές θα πληρώνουν μηδαμινούς φόρους, όταν κανονικά ο φόρος για άλλες εταιρείες είναι 15% με βάση το αρ. 15 του ν.3091/2002. Άρα, ουσιαστικά ανοίγεται η πόρτα σε κερδοσκοπικά κεφάλαια να αγοράσουν τα σπίτια των Ελλήνων, είτε μέσω πλειστηριασμών, είτε με άλλους τρόπους, χωρίς καν όφελος για το δημόσιο. Άδικος και κυρίως προκλητικός νόμος υπό τις παρούσες συνθήκες.

 Στο άρθρο 54, επιβάλλεται ο ίδιος ο φόρος με αυτόν του προηγούμενου άρθρου και για το αμοιβαία ακίνητης περιουσίας. Οπότε, η άποψή μας είναι ανάλογα αρνητική.

 Στο άρθρο 55, ισχύουν επίσης τα ίδια με τα 2 προηγούμενα άρθρα. Αφού, εφαρμόζεται ο ίδιος φόρος και για εταιρίες επενδύσεων χαρτοφυλακίου. Αν και στη συγκεκριμένη περίπτωση, δεδομένου, ότι μιλάμε για επενδύσεις σε εταιρείες που έχουν φορολογηθεί σε επίπεδο αποτελεσμάτων χρήσης, θα μπορούσε να γίνει δεκτός τουλάχιστον ως προς το μέρος του κέρδους από μερίσματα, αλλά όχι στο κέρδος από υπεραξία κατά τις μεταβιβάσεις.

 Τέλος, θα θέλαμε να αποσύρεται το άρθρο 56, όπου, ισχύει ο ίδιος φόρος με τις ανωτέρω εταιρείες χαρτοφυλακίου. Οπότε, η άποψη παραμένει η ίδια.

 Στα υπόλοιπα άρθρα τώρα. Πρώτα πρώτα, στην παρ. 2, του άρθρο 4. Παροχές σε αυτοκίνητα. Είμαστε θετικοί, ως προς τον συνυπολογισμό των παροχών σε είδος στο εισόδημα. Κάτι που συμβαίνει και στο εξωτερικό. Η φορολόγηση των παροχών, περιορίζει τις δυνατότητες φοροαπαλλαγής των εταιριών, αφού με αυτού του είδους τις παροχές, μπορούν να αντικαθιστούν μέρος των μισθών με τη χρήση αυτοκινήτων, με σημαντικό όφελος, για τις εταιρείες. Όπως είναι οι αποσβέσεις των αυτοκινήτων, η ενδεχόμενη έκπτωση των μισθωμάτων, η μείωση των εισφορών αφού μειώνονται έναντι τεχνητά χαμηλότερων μισθών κ.λπ..

 Στο νομοσχέδιο βλέπουμε πως μειώνονται οι συντελεστές προσαύξησης του εισοδήματος, αν και γίνεται κυρίως, για τα φθηνότερα αυτοκίνητα. Διαπιστώνουμε επίσης, πως ο κατώτερος συντελεστής υπολογισμού παροχών σε είδος, ύψους 4%, επεκτείνεται σε αυτοκίνητα έως αξίας 14.000 € αντί 12.000 € προηγουμένως. Το γεγονός αυτό οφείλεται σε αυξήσεις τιμών ή στη μεροληπτική μεταχείριση ορισμένων μοντέλων αξίας από 12 έως 14.000 € κάποιων εισαγωγέων. Άλλη λογική εξήγηση δεν έχουμε βρει.

 Έχουμε κάποιες επιφυλάξεις ως προς την απαλλαγή των αυτοκινήτων που δίνονται για 100% επαγγελματική χρήση, επειδή σε πολλές περιπτώσεις μπορεί να καταστρατηγηθεί. Αν κάποιος χρησιμοποιεί ένα αυτοκίνητο 100% για επαγγελματική χρήση, γιατί δεν μπορεί να είναι στον εταιρικό στόλο της εταιρίας και να χρησιμοποιείται μόνο κατά την διάρκεια του ωραρίου;

Μοιραία, τα αυτοκίνητα χρησιμοποιούνται και για προσωπική χρήση, εκτός ωραρίου. Σε κάποιες περιπτώσεις, μπορούν να χρησιμοποιούνται δύο ημέρες την εβδομάδα επαγγελματικά. Επομένως, προτείνουμε να ορίζεται ένα ποσοστό της χρήσης τους ως παροχή σε είδος, για παράδειγμα το 40% στο μίσθωμα που υπολογίζεται για τις λοιπές παροχές. Πρόκειται για πρακτική που είναι συνήθης στο εξωτερικό και πάντοτε παίρνουμε παραδείγματα από το εξωτερικό και θεωρούμε ότι δεν είμαστε εμείς αυτοί «που θα βρουν τον τροχό».

Στην παράγραφο 3, για τα έσοδα εις είδος από δανειοδοτήσεις. Πιθανολογούμε πως είναι κάτι που μπορεί να καταστρατηγηθεί από υψηλόβαθμα στελέχη στην πράξη. Δηλαδή, αντί να δίνεται μεγάλος μισθός να παρέχεται δάνειο έτσι ώστε να φορολογείται κάποιος χαμηλότερα.

Στην παράγραφο 4, παροχές από δικαιώματα και μετοχές. Δεν βλέπουμε πώς θα αποτιμώνται οι μετοχές ή τα δικαιώματα μη εισηγμένων εταιρειών, που δίνονται σε εργαζόμενους. Παρακαλούμε, αν μπορείτε, να μας το διευκρινίσετε. Γενικά, η αποτίμηση των μετοχών και των δικαιωμάτων είναι αρκετά υποκειμενική ενώ θα πρέπει να εμπλακούν οι ειδικοί είτε στις ΔΟΥ είτε σε Ελεγκτικές.

 Στο άρθρο 5, στην παράγραφο 3ιβ΄ απαλλαγές δαπανών για Μέσα Μαζικής Μεταφοράς. Θεωρούμε θετικές τις απαλλαγές για παροχή καρτών απεριορίστων διαδρομών για Μέσα Μαζικής Μεταφοράς, αλλά θα προτείναμε να προστεθούν και απαλλαγές για την χρήση ενοικιαζόμενων ποδηλάτων ή απαλλαγή της αγοράς ποδηλάτου ή ηλεκτρικού ποδηλάτου. Θα ήταν ένα πολύ οικολογικό και ωραίο μέτρο που εφαρμόζεται ευρέως αυτή την εποχή στο εξωτερικό. Έχουμε καταθέσει ήδη Ερώτηση για το κόστος των ποδηλάτων στην Ελλάδα, το οποίο είναι αρκετά υψηλό σε σχέση με τους μισθούς και τα εισιτήρια, οπότε κάποιος χαμηλόμισθος δεν έχει το κίνητρο να το αγοράσει.

Ομοίως το άρθρο 12 του παρόντος, να προστεθεί και η δαπάνη για αυτοκίνητα από τις εκπτώσεις 30% των δαπανών.

Στην παράγραφο 5ιγ’ κίνητρα για εταιρικά ηλεκτρικά αυτοκίνητα. Αντιλαμβάνεστε ότι με την απαλλαγή των μισθωμάτων για ηλεκτρικά ή χαμηλών ρύπων αυτοκίνητα «ανοίγετε παράθυρο» φοροαπαλλαγών για εταιρικούς στόλους και για τις πωλήσεις των εισαγωγέων; Προφανώς.

Τα ηλεκτρικά αυτοκίνητα αποτελούν σημαντικό όφελος για τους υπαλλήλους πόσο μάλλον αν συνυπολογισθεί το μηδαμινό κόστος χρήσης. Ειδικά εάν η επιχείρηση έχει εγκατεστημένους φορτιστές και μπορεί κάποιος να τα φορτίζει δωρεάν στο χώρο εργασίας του. Σημειώνεται ότι με το άρθρο 12, εκπίπτει και το 30% των επενδύσεων σε φορτιστές, κάτι που είναι θετικό και βασικό για την υιοθέτηση της ηλεκτροκίνησης.

Η παροχή κινήτρων για αγορά εταιρικών ηλεκτρικών αυτοκινήτων, ήταν στο πρόγραμμα της Ν.Δ.. Αντίθετα, όμως, με τη θεσμοθέτηση αυτών των κινήτρων δεν προσφέρεται κίνητρα για την αγορά ηλεκτρικών αυτοκινήτων από τους άλλους πολίτες. Δεν προωθείτε την κατάσταση δημοσίων φορτιστών αφού αποκλείετε τον ΔΕΔΗΕ από την αγορά. Είναι τυχαίο; Αμέλεια; Ή κάτι άλλο;

Τα υπόλοιπα στην επόμενη εισήγηση.

Ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε.

Το λόγο έχει ο κ. Αρσένης.

**ΚΡΙΤΩΝ- ΗΛΙΑΣ ΑΡΣΕΝΗΣ (Ειδικός Αγορητής του ΜέΡΑ25):** Ευχαριστώ, κύριε Πρόεδρε.

Δεν περίμενα ποτέ να χρειαστεί να ανατρέξω σε παροιμίες του Χότζα, ήταν κάτι που δεν φανταζόμουν ποτέ να το κάνω. Αλλά, υπάρχει αυτή η παροιμία που μου έλεγε ένας θείος μου που σχεδόν με μεγάλωσε, για ένα ζευγάρι που πάει στον Χότζα να παραπονεθεί ότι δεν έχουν αρκετό χώρο στο σπίτι. Και κάθε εβδομάδα που πήγαιναν στον Χότζα, τους λέει ο Χότζα να βάλουν και ένα ζώο μέσα και στο τέλος, του λένε ότι δεν αντέχουμε καθόλου να ζήσουμε και μετά τους λέει, κάθε εβδομάδα που τον ξαναεπισκέπτονται να βγάζουν και από ένα ζώο και στο τέλος, είναι ευτυχισμένοι στον ίδιο χώρο που ζούσαν πριν και δεν χωρούσαν.

Οπότε, επειδή επαίρεται ο Υπουργός και η κυβέρνηση ότι δεν διαμαρτύρεται κανείς για αυτό το φορολογικό νομοσχέδιο, ότι κανείς δεν ζητάει να αποσυρθούν διατάξεις, λυπάμαι που θα το πω, αλλά τα χρόνια των μνημονίων και από τα τρία μεγάλα κόμματα του Κοινοβούλιού έχουν περάσει τόσοι πολλοί φόροι και επιβαρύνσεις, που ναι, ότι μας φέρατε κάποιες σημειακές σημειώσεις, προφανώς, δεν επαναστατεί κανείς για τις σημειακές βελτιώσεις που μπορεί να φέρατε. Η ουσία όμως παραμένει ότι επιβεβαιώνετε τη μονιμότητα αυτών των έκτακτων μέτρων.

Κάνετε τα μέτρα της κρίσης, που πλέον λέτε ότι τελείωσαν τα μνημόνια, αφού λοιπόν, τελείωσαν τα μνημόνια, καταργήστε τα! Αν όλοι υποστηρίζετε ότι έχουν τελειώσει τα μνημόνια και είμαστε μια ελεύθερη χώρα, καταργήστε αυτά τα μέτρα!

Εμείς καταθέσαμε, ήδη, μια τροπολογία και θα καταθέσουμε κι άλλες, όσον αφορά τη μείωση του Φ.Π.Α. για τις νησιωτικές περιοχές, ένα μνημονιακό μέτρο η κατάργηση αυτής της διαφοροποίησης στο Φ.Π.Α.. Το καταθέσαμε, γιατί για οποιονδήποτε έχει ζήσει σε νησιωτική περιοχή, εγώ προσωπικά έχω ζήσει και στη Σύρο και στην Κρήτη, πόσο, μάλλον στα μικρά νησιά ή και στα νησάκια ελάχιστων κατοίκων στους οποίους επιβάλλετε τον ίδιο Φ.Π.Α με αυτόν της υπόλοιπης χώρας, η κατάσταση εκεί πέρα είναι δραματική. Το κόστος είναι δραματικά πιο αυξημένο. Η επίπτωση στην επιχειρηματικότητα που τόσο «κόπτεστε» ότι σας νοιάζει, είναι τεράστια. Η επίπτωση στην επιλογή ενός ανθρώπου να ξεκινήσει μια νέα επιχείρηση, είναι τεράστια αρνητική.

Αν, λοιπόν, εννοείτε αυτά που λέτε κάποια στιγμή και ότι βγήκαμε από τα μνημόνια, αλλά και ότι σας ενδιαφέρει η επιχειρηματικότητα, σταματήστε αυτό το φόρο για τους κατοίκους και για τους επιχειρηματίες εκεί πέρα, αλλά και για τους κατοίκους, οι οποίοι ζουν σε εντελώς διαφορετικές συνθήκες, απ' ό,τι όλοι οι υπόλοιποι Έλληνες. Η έννοια της νησιωτικότητας είναι και ευρωπαϊκή έννοια χρειάζεται να την υλοποιήσουμε, όμως.

Εμείς καταθέσαμε αυτή την τροπολογία και καλούμε την Κυβέρνηση, τουλάχιστον αυτό να το αποδεχτεί. Επίσης, θέλω, προφανώς, να σας ανακοινώσω ότι θα καταθέσουμε τροπολογία για την κατάργηση του 100% της προκαταβολής του φόρου και όχι αυτό το αστείο πράγμα που κάνατε να το μειώσετε κατά 5% πηγαίνοντας το στο 95% προκαταβολή του φόρου.

Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε και εμείς τον κ. Αρσένη. Το λόγο έχει ο κ. Σπανάκης.

**ΒΑΣΙΛΗΣ – ΠΕΤΡΟΣ ΣΠΑΝΑΚΗΣ**: Κύριε Πρόεδρε θα είμαι πολύ σύντομος με έξι συγκεκριμένες προτάσεις επί του φορολογικού νομοσχεδίου.

Καταρχήν, θα μου επιτρέψετε ένα σχόλιο πριν μπω στις προτάσεις, γιατί σήμερα η συζήτησή μας είναι επί των άρθρων και οφείλουμε απέναντι στη διαδικασία να είμαστε πολύ συγκεκριμένοι. Άρα, θα μου επιτρέψετε να πω, ότι αυτό το φορολογικό νομοσχέδιο, είναι το πιο φιλολαϊκό φορολογικό νομοσχέδιο και αυτό δεν μπορεί να το αμφισβητήσει κανείς. Είναι μια βάση για την Ελλάδα του αύριο. Είπε «ένα νομοσχέδιο 68 άρθρων». Να σας πω και κάτι για να μιλήσουμε πολύ πιο απλά. Ποτέ κρίνεται ένα φορολογικό νομοσχέδιο; Κρίνεται από τα αποτελέσματα που μπορεί να φέρει στην πλευρά των εσόδων και γενικότερα στην οικονομία.

Αυτό το φορολογικό νομοσχέδιο και θυμηθείτε το κυρίες και κύριοι συνάδελφοι, θα φέρει το εξής. Φέρνει και τις φοροελαφρύνσεις, φέρνει και τα φορολογικά κίνητρα, αλλά θα φέρει και αύξηση εσόδων και αυτή είναι η μεγάλη διαφορά αυτού του φορολογικού νομοσχεδίου με τα προηγούμενα.

Άρα, λοιπόν, μιλάμε για μια βάση και να σας πω και κάτι. Θέλετε να το καταψηφίσετε στην Ολομέλεια, όταν φέρνει μια πάγια ρύθμιση από 12 σε 24 δόσεις, από 24 σε 48 δόσεις; Μήπως και αυτό το είχατε, κύριοι συνάδελφοι του ΣΥΡΙΖΑ, προγραμματίσει και δεν προλάβατε;

Από την άλλη πλευρά μας κατηγορείτε γιατί πάμε τις ηλεκτρονικές συναλλαγές στο 30% που προσέξτε δεν είναι 30%, διότι έχουμε πει, εάν είναι πάνω από 60% του πραγματικού εισοδήματος, τότε μειώνεται στο 20%, διότι μην ξεχνάτε, ότι είναι μεγάλο κομμάτι των Ελλήνων φορολογουμένων που είναι σε αυτή την κατηγορία για ενοίκια, για άλλες δαπάνες, για διατροφή κ.λπ. που καταλαβαίνετε, ότι αυτή τη στιγμή, γιατί κινδυνολογείτε.

Να το πάμε, όμως, διαφορετικά. Διαφωνείτε τελικά ή συμφωνείτε με τις ηλεκτρονικές συναλλαγές; Διότι οι ηλεκτρονικές συναλλαγές, κυρίες και κύριοι συνάδελφοι, λειτουργούν υπέρ των χαμηλόμισθων, των χαμηλών εισοδημάτων. Διότι, εκείνος, ο οποίος έχει υψηλά εισοδήματα δεν τον συμφέρει να κόψει μια απόδειξη, διότι θα είναι στην υψηλή κλίμακα φορολόγησης, ενώ εκείνος όπου είναι στα χαμηλά εισοδήματα τον συμφέρει να ζητήσει την απόδειξη. Αυτό μπορεί να ισχύει από την επίσκεψη ενός φορολογούμενου σε ένα γιατρό, σε έναν δικηγόρο κ.λπ.

Να πάμε, όμως στις προτάσεις και να μου επιτρέψετε κύριε Πρόεδρε να έχω λίγο την ανοχή σας.

Η πρώτη πρόταση, η οποία έγινε δεκτή από τον κ. Υπουργό εχθές και με χαροποίησε ιδιαίτερα, είναι ότι στην επιτροπή για τον επαναπροσδιορισμό των αντικειμενικών αξιών και την εξέταση γενικότερα θα υπάρξει και εκπρόσωπος της Τοπικής Αυτοδιοίκησης.

Η Ν.Δ. προεκλογικά έλεγε, ότι θα δώσουμε τον ΕΝΦΙΑ στην Τοπική Αυτοδιοίκηση. Προσέξτε, να δείτε σήμερα η Τοπική Αυτοδιοίκηση πρέπει, να έχει ένα πολύ σημαντικό βασικό θεσμικό ουσιαστικό χρήσιμο ρόλο. Και ξέρετε γιατί; Είναι κάτι πολύ σημαντικό και πρέπει όλοι, να το χαιρετήσουμε, ότι θα αυξηθούν οι ζώνες.

Θα αυξηθούν οι ζώνες, που σημαίνει, ότι αδικίες του παρελθόντος, θα έλθουν και θα έλθουν και θα μείνουν πίσω, γιατί είχαμε πολλές αδικίες, δεν μπορεί σε περιοχές όπως το Κερατσίνι, οι Τζιτζιφιές άλλες γειτονιές, να έχουμε αύξηση των αντικειμενικών αξιών. Άρα, καταλαβαίνετε, ότι αύξηση των ζωνών, θα φέρει δικαιοσύνη, κοινωνική.

Ας έλθουμε στις προτάσεις. Επειδή χθες μίλησα για την αναβάθμιση της δημόσιας διοίκησης και για την ταλαιπωρία που έχουμε στις εφορίες. Είχα μια πολύ σημαντική, αναλυτική συζήτηση με τον Υπουργό τον κ. Βεσυρόπουλο.

Εγώ θέλω να καταθέσω μια πρόταση, ώστε να μην υποχρεούνται σε υποβολή τροποποιητικής δήλωσης οι φορολογούμενοι για αναδρομικές αποδοχές από μισθούς και συντάξεις, για φορολογητέο ποσό αθροιστικά μέχρι και 100 €.

Και το λέω αυτό, γιατί με την προτεινόμενη διάταξη περιορίζεται το διοικητικό κόστος για τους φορολογούμενους πολίτες, τους επαγγελματίες, λογιστές, φοροτεχνικούς, μειώνεται η επιβάρυνση του συστήματος που υποδέχεται τις δηλώσεις ηλεκτρονικά, απελευθερώνονται οι ανθρώπινοι πόροι στην φορολογική διοίκηση, που απασχολούνται για την παραλαβή και εκκαθάριση των δηλώσεων και δεν υπάρχει ουσιαστικό δημοσιονομικό κόστος, δεδομένου, ότι για τις αποδοχές αυτές έχει ήδη διενεργεί παρακράτηση φόρου στην πηγή.

Κύριε Υπουργέ, θα είμαι στη διάθεσή σας.

Θα ήθελα, να σας πω χαρακτηριστικά, ότι σήμερα φίλος πήγε, να καταθέσει τροποποιητική δήλωση για 11 € για φόρο 2,7 €. Καταλαβαίνετε, λοιπόν, το όφελος που θα υπάρχει και για τις υπηρεσίες, αλλά και τους ίδιους τους πολίτες, αν προχωρήσουμε σε αυτή.

Η τρίτη πρόταση μου την οποία καταθέτω, είναι η εξής. Είναι ξεκάθαρη η θέση της Ν.Δ. για τη στήριξη οικογένειας, όχι στα λόγια στην πράξη. Το είδαμε το πρωί και με το κλίμα που είχαμε από τους φορείς και σε συγκεκριμένες απαντήσεις, που έδωσε ο Υπουργός, ο κ. Βεσυρόπουλος, νομίζω, ότι καλύφθηκαν όλοι οι φορείς για τη στήριξη της οικογένειας και όχι μόνο αλλά και σε άλλες διατάξεις, που έδωσε πολύ σαφείς απαντήσεις.

Θα ήθελα, να καταθέσω μια πρόταση και να την εξετάσει το Υπουργείο, για μειώσεις φόρου για ιατρικές δαπάνες εξωσωματικής γονιμοποίησης. Όπως είναι η φορολογική δήλωση του φορολογικού έτους του 2018, να γίνει για το φορολογικό έτος 2019 μια συγκεκριμένη πρόσθεση, ένα συγκεκριμένο κελί στην τελευταία σελίδα στον πίνακα 7, ποσά δαπανών που αφαιρούνται από το συνολικό εισόδημα ή από το φόρο και να τεθεί ένας κωδικός, που να αφορά για δαπάνες εξωσωματικής.

Προτείνω το ποσό του φόρου να μειώνεται κατά 10% για ιατρικά και νοσοκομειακά έξοδα εξωσωματικής γονιμοποίησης. Το ποσό της μείωσης ανεξαρτήτως του ποσού των εξόδων, να μη μπορεί να υπερβεί τις 3000 €. Αυτό θα έρθει και θα χτυπήσει στη βάση τη φοροδιαφυγή.

Και εδώ ως έξοδα ιατρικής εξωσωματικής θεωρούνται οι δαπάνες κατά το μέρος που δεν καλύπτονται από ασφαλιστικά ταμεία ή και ασφαλιστικές εταιρείες, οι αμοιβές που καταβάλλονται σε γιατρούς, γυναικολόγους, μαιευτήρες, τα έξοδα νοσηλείας που καταβάλλονται σε νοσηλευτικά ιδρύματα ή ιδιωτικές κλινικές. Ιατρικές δαπάνες που πραγματοποιούνται για τα εξαρτώμενα μέλη του φορολογούμενου συνυπολογίζονται για το προσδιορισμό του ποσού της μείωσης του φόρου, σύμφωνα με τα οριζόμενα στην παράγραφο 1.

Οι ως άνω αναφερόμενες ιατρικές δαπάνες να συνυπολογίζονται για τον προσδιορισμό του ποσού μείωσης φόρου, υπό την προϋπόθεση ότι έχουν πραγματοποιηθεί στο 100% με τη χρήση ηλεκτρονικών μέσων πληρωμής. Φυσικά και με απόφαση του Υπουργού Οικονομικών, να καθορίζεται κάθε αναγκαία λεπτομέρεια για την εφαρμογή.

Αυτό θα το καταθέσω στον κ. Βεσυρόπουλο, γιατί είναι πολύ σημαντικό.

Η τέταρτη πρόταση, που θέλω να καταθέσω, είναι να εξετάσει το Υπουργείο, στα πλαίσια που το επιτρέπουν, τα δημοσιονομικά μας. Στο άρθρο 22 παράγραφος 2, στα κέρδη από επιχειρηματική δραστηριότητα που βάζετε τους αγροτικούς συνεταιρισμούς του ν.4384/2016, φορολογούνται με συντελεστή 10%, να εξετάσετε και τους δασικούς συνεταιρισμούς, που είναι πάρα πολλοί στην χώρα.

Η πέμπτη πρόταση, είναι πάρα πολύ σημαντική, διότι πρέπει να δούμε όλο το οικονομικό κύκλωμα μιας δραστηριότητας. Εδώ πέρα, θα ήθελα και την άποψη της αντιπολίτευσης για το μέλλον. Γιατί είπα στην αρχή της τοποθέτησής μου, ότι αυτό το φορολογικό νομοσχέδιο, που είναι το πιο φιλολαϊκό φορολογικό νομοσχέδιο είναι η βάση για το μέλλον. Ο τίτλος του είναι πραγματικός, δεν είναι επικοινωνιακός. Εδώ λοιπόν, στην πέμπτη πρόταση που θέλω να καταθέσω, είναι να εξετάσει ότι το leasing να προπάει και σε ιδιώτες πέρα από ελεύθερους επαγγελματίες κ.λπ.. Διότι, καταλαβαίνετε πόσο καλό θα κάνει στην οικονομία και πόσο θα καταπολεμηθεί η φοροδιαφυγή. Δηλαδή, μπορεί να θέλει και ένας μισθωτός και ένας δημόσιος υπάλληλος. Άρα, λοιπόν, το leasing να πάει και σε ιδιώτες.

Κλείνω, λέγοντας το εξής. Είπε και ο κ. Σταϊκούρας και ο κ. Βεσυρόπουλος στην αρχή, αν υπάρχει κάτι που πρέπει να αφαιρεθεί από αυτό το νομοσχέδιο. Επιτρέψτε μου να σας πω, ότι είναι τόσο καλογραμμένο και με τόση λεπτομέρεια που βρήκα κάτι που πρέπει να αφαιρεθεί. Στο άρθρο 31 στο δεύτερο εδάφιο, λέει ότι «σε περίπτωση έκδοσης απόφασης αμοιβαίου διακανονισμού, παρατείνεται για ένα έτος μετά την έκδοση της απόφασης η περίοδος παραγραφής του δικαιώματος του δημοσίου να προβεί σε έκδοση πράξης διοικητικού, εκτιμώμενου ή διορθωτικού προσδιορισμού φόρου με έρεισμα την απόφαση αυτή και με σκοπό τη συμμόρφωση με αυτήν». Λέω λοιπόν, ότι το δεύτερο αυτό εδάφιο, του άρθρου 31 πρέπει να απαλειφθεί, είναι περιττό, γιατί έχετε κάνει πολύ καλή δουλειά, για αυτό το λέω. Η απόφαση αμοιβαίου διακανονισμού αποτελεί εκτελεστό τίτλο, σύμφωνα με την περίπτωση ‘θ της παραγράφου 2 του άρθρου 45 του ν.4174/2013 όπως ισχύει. Επομένως, δεν χρειάζεται να εκδοθεί πράξη προσδιορισμού φόρου από την φορολογική διοίκηση.

Ευχαριστώ.

**ΣΤΑΥΡΟΣ ΕΛ. ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε πολύ. Καταθέτετε συγκεκριμένες προτάσεις, οι οποίες είναι χρήσιμες και στον κύριο Υπουργό, να τις δει αναλυτικότερα και να υιοθετήσει όποιες εξ αυτών θεωρεί ότι μπορεί πράγματι να ενσωματωθούν στο νομοσχέδιο.

Τον λόγο έχει ο κ. Τριανταφυλλίδης.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Σας ευχαριστώ, κύριε Πρόεδρε, για την ανοχή σας και για την δημοκρατική προσέγγιση, όλων των συναδέλφων ανεξαρτήτως από ποιο κόμμα προέρχονται.

Το πρώτο που θέλω να σημειώσω είναι ότι αυτό που λέμε επιβεβαιώνεται απολύτως με το εν λόγω φορολογικό νομοσχέδιο. Τρώτε από τα έτοιμα. Αυτό λέμε στην πολιτική ηγεσία του Υπουργείου Οικονομικών και νομίζω ότι συνεκτικά ενσωματώνει και αυτό είναι θετικό. Οι ανακοινώσεις και οι προτάσεις και οι πρωτοβουλίες της κυβέρνησης του ΣΥΡΙΖΑ, του Σεπτεμβρίου του 2018, αλλά και το δεύτερο πακέτο με τα συγκεκριμένα μέτρα που αφορούσαν την μείωση του ΕΝΦΙΑ, που αφορούσαν την προοπτική κατάργησης της εισφοράς αλληλεγγύης, που αφορούσαν μια σειρά από φόρους, τις 120 δόσεις, στο τέλος θα ξεχάσουμε και ποιος ήταν κυβέρνηση. Εσείς, όμως, απλά κύριε Βεσυρόπουλε, δυστυχώς δεν είναι και ο κ. Σταϊκούρας παρών, είπε και κάτι, θα το ψάξω και στα πρακτικά να δω αν διατυπώθηκε έτσι όπως το άκουσα, αλλά όλοι έτσι το άκουσαν. Εσείς λέγατε, ότι τώρα διανύουμε την περίοδο του τετάρτου μνημονίου. Πως είστε τόσο large και λέτε μειώνουμε και αυτό, μειώνουμε και το άλλο; Αυτό ανακοινώνατε, με αυτό απειλούσατε, με αυτό κινδυνολογούσατε. Γιατί η μόνιμη επωδός, του κ. Σταϊκούρα, ήταν αλλά δεν προλάβατε. Ελπίζουμε εσείς να προλάβετε, να φέρετε ανάπτυξη 4%. Ο κόσμος περιμένει αυτό που του υποσχεθήκατε. Το τέλος του 2019, είπατε θα φέρετε ανάπτυξη 4%, θα κάνετε τα μαγικά. Όχι το 2019, όχι το 2020, ούτε το 2022 δεν θα έρθει το 4%.

 Μακάρι, γιατί αυτό θα αποτελεί θέσεις εργασίας, αυτό θα αποτελεί μείωση της ανεργίας. Αλλά, ποια μείωση της ανεργίας; Εδώ καταγάγατε ρεκόρ 18ετίας, 126.000 νέες θέσεις ανεργίας κατέγραψε η ΕΡΓΑΝΗ, όχι ο ΣΥΡΙΖΑ ούτε κάποιος άλλος.

 Τελειώνω με αυτό που σας είπα. Το είπε ο κ. Σταϊκούρας. Δεν ξέρω αν κατάλαβε τι είπε. Είπε: «όσους φόρους βάλατε εσείς, βάλαμε και εμείς». Αυτό σε μια πρωτογενή προσέγγιση, δεν ξέρω, κύριε Πρόεδρε, αν αυτό ακούσατε «όσους φόρους βάλατε εσείς, βάλαμε και εμείς». Επομένως, τι θέλετε και φωνάζατε σε σχέση με τους φόρους; Αφήστε ότι δεν είναι σωστό αυτό: «όσους φόρους βάλατε εσείς», γιατί έβγαλε τις περιόδους του ΠΑ.ΣΟ.Κ. το 2010, 2012 κ.λπ. και κράτησε, λέει: «αυτή η παράταξη, η Ν.Δ. δεν έβαλε φόρους». Όσους βάλατε εσείς, δέκα εκατομμύρια ευρώ, 10 εκατ. βάλαμε και εμείς.

Αφήστε που δεν είναι σωστό, αλλά εμείς ξέραμε από αυτά που ακούγαμε από το ΣΚΑΪ και όλα τα υπόλοιπα επικοινωνιακά μέσα, που δίνουν τηλεοπτικές «πλάτες» στον κ. Μητσοτάκη, ότι ο ΣΥΡΙΖΑ ήταν σε καθεστώς υπερφορολόγησης. Δηλαδή, τι θέλετε να πείτε; Ότι: «όσο υπερφορολογούσε ο ΣΥΡΙΖΑ υπερφορολογήσαμε και εμείς τον ελληνικό λαό»; Γιατί, αν βάλαμε τους ίδιους φόρους, αυτό σημαίνει ότι αν υπερφορολογήσαμε εμείς, υπερφορολογήσατε και εσείς. Ομολογείτε, λοιπόν, στα πρακτικά της Βουλής, δια στόματος του κ. Σταϊκούρα, ότι εσείς υπερφορολογήσατε τον ελληνικό λαό, αφού δεν βάλατε λιγότερους ούτε περισσότερους, αλλά τους ίδιους φόρους με τον ΣΥΡΙΖΑ; Ερώτηση και περιμένω να λάβω απάντηση.

Αφήνω τώρα αυτό και έρχομαι, κύριε Πρόεδρε και παρακαλώ πολύ να το μεταφέρετε, και πάλι σας ευχαριστώ για την ενοχή σας, στη διάσκεψη των Προέδρων, γιατί είπαμε να παρεισφρήσουν διατάξεις εκτός προθεσμίας κ.λπ. στα σχέδια νόμου, αλλά να εντάσσονται 37 σελίδες νομοσχέδιο εκπρόθεσμες, στο νομοσχέδιο το χθεσινοβραδινό για την διαμεσολάβηση του κ. Τσιάρα και σε χρόνο ρεκόρ, με ταχύτητα Ferrari, που θα έλεγε ένας, μέσα σε μισή ώρα ψηφίστηκαν 37 σελίδες για ποιο; Εμένα με αφορά και με ενδιαφέρει γιατί αφορά τον ΟΑΣΘ, γι' αυτό έκανα και την αναφορά αυτή και είχα και το σχόλιο από τον εκλεκτό συνάδελφο τον κ. Αμυρά.

Γιατί το λέω αυτό; Γιατί εδώ είναι ο εμπαιγμός και η κοροϊδία των Θεσσαλονικέων χωρίς, πραγματικά, προηγούμενο. Τι είχαμε σε σχέση με το συγκεκριμένο θέμα, κύριε Πρόεδρε; Υποσχέθηκε η Ν.Δ. ότι θα ιδιωτικοποιήσει τον ΟΑΣΘ, γιατί ο ΣΥΡΙΖΑ τον κρατικοποίησε. Επιστρέφει ο ΟΑΣΘ σε ένα καθεστώς υβρίδιο, όπου τα έξοδα ανήκουν στο κράτος και τα έσοδα, κέρδη μοιράζονται στους μετόχους. Αυτό δεν έχει ξαναγίνει. Μια, δηλαδή, «κρατικοποιημένη», ιδιωτικοποιημένη ως προς τα κέρδη, δηλαδή είναι αυτό που λέμε. Το μοντέλο όπου ιδιωτικοποιούνται τα κέρδη και κρατικοποιούνται οι ζημιές. Εκπληκτικό. Έτσι να κάνουμε και εμείς μια εταιρεία, κύριε Πρόεδρε, και να μας χρηματοδοτεί το κράτος.

Το λέω αυτό, «το λέει ο Τριανταφυλλίδης επειδή είναι ΣΥΡΙΖΑ και επειδή πρέπει να υπερασπίσει κάτι». Όχι. Απολογισμός είναι. Γιατί κάτι ακούστηκε το τι αφήσαμε. Ο απολογισμός περιόδου 1990-2016. Οι μέτοχοι μοιράστηκαν 324.454.000 ευρώ. Την ίδια περίοδο το κράτος έδωσε στον ΟΑΣΘ 2.054.000.000 ευρώ. Η ετήσια απόδοση καταβληθέντος κεφαλαίου 20 εκατ. €, ήταν από 80% έως 745%. Κύριε Πρόεδρε, να ακούνε οι Θεσσαλονικείς, το μνημονιακό έτος του 2011 η απόδοση του κεφαλαίου ήταν 138%, δηλαδή την ώρα που οι πάντες έχαναν, ρημάζονταν, καταστρέφονταν, οι συνταξιούχοι δεν είχαν να αγοράσουν φάρμακα, την ώρα που κλείνανε μαγαζιά, κλείνανε σπίτια, πουλιόντουσαν τα «κόκκινα» δάνεια, οι μέτοχοι του ΟΑΣΘ εκεί θέλουν να μας επιστρέψουν πάλι. Στην λοβιτούρα και στην ρεμούλα του θεάρεστου έργου από το 1990 μέχρι το 2016.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ωραία. Είμαστε, όμως, θα μου επιτρέψετε, στο φορολογικό. Παρακαλώ πολύ.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Βεβαίως. Στο φορολογικό, λοιπόν, γιατί φορολογικά έσοδα των Ελλήνων πολιτών θα μοιράσουν. Δεν μοιράζει ο κ. Σταϊκούρας, ούτε οι προηγούμενοι, από «του παππού τους το τσιφλίκι» τα έσοδα. Έσοδα του ελληνικού λαού μοιράζουν και γι' αυτά «χτυπιόμαστε» και πιστεύω ότι την ίδια ευαισθησία έχετε και εσείς, έχουμε και εμείς ανεξάρτητα από παρατάξεις.

Την ίδια ώρα, 106 εκατομμύρια ευρώ βραχυπρόθεσμες υποχρεώσεις παραλάβαμε, ένα εκατομμύριο ευρώ ήταν μόνο στο ταμείο, τρεις μήνες ήταν απλήρωτοι οι εργαζόμενοι.

Πέστε, κύριε Πρόεδρε, ότι αυτά τα λέει ο Βουλευτής του ΣΥ.ΡΙΖ.Α., ήρθε η Δικαιοσύνη και είχαμε 4 χρόνια καταδικαστική απόφαση, με τριετή αναστολή, στον πρώην πρόεδρο επί θητείας Ν.Δ., τον πρόεδρο του ΟΑΣΘ. Δεν το λέω ούτε εγώ, ούτε κάποιος άλλος, η ελληνική Δικαιοσύνη καταδίκασε για μη καταβολή ασφαλιστικών εισφορών. Τώρα τι κάνει; Καταργεί τον ΑΣΥΘ, Αστικές Συγκοινωνίες Θεσσαλονίκης, θεωρεί ότι πρέπει να νοικιάσει μεταχειρισμένα αυτοκίνητα. Εμείς να κάνουμε και την αυτοκριτική μας. Στο κομμάτι της εκκαθάρισης του «κόπρου του Αυγείου» τα καταφέραμε, στο κομμάτι του να μην ταλαιπωρείται ο κόσμος στην στάση του λεωφορείου, μερικώς τα καταφέραμε. Γιατί όμως; Δεν «έτρεξε», όσο γρήγορα έπρεπε, η αγορά των 300 νέων, αντιρρυπαντικής τεχνολογίας, λεωφορείων και δεν «έτρεξε» γρήγορα η πρόσληψη των 300 νέων οδηγών, γιατί βγήκαν πολύ στην συνταξιοδότηση. Αντ’ αυτού τι κάνουν, κύριε Πρόεδρε; Παγώνουν και τους δύο διαγωνισμούς και για την αγορά λεωφορείων, που θα πληρώσει ο Έλληνας πολίτης και την πρόσληψη.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Δεν μπορεί να σας απαντήσει κανείς Υπουργός, κύριε συνάδελφε.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Περίμενα να είναι εδώ ο κ. Σταϊκούρας, ο οποίος συνυπέγραψε και έχει την υπογραφή του εδώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Μισό λεπτό, πρέπει να είμαστε δίκαιοι. Ο κ. Σταϊκούρας μετέχει στις συνεδριάσεις της Επιτροπής από την πρώτη μέχρι την τελευταία στιγμή. Εγώ παρακολουθώ τις Επιτροπές χρόνια, έχω αυτή την ιδιαίτερη τιμή να είμαι χρόνια βουλευτής, ελάχιστες φορές οι Υπουργοί και δη Οικονομικών, μετέχουν και στις συνεδριάσεις της Επιτροπής για ακρόαση Φορέων.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Δεν τον μέμφθηκα γι' αυτό, κύριε Πρόεδρε.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Μόλις έφυγε, προφανώς είχε κάποια υποχρέωση. Δεν μπορούμε να πούμε ότι ο Υπουργός δεν είναι εδώ, το αντίθετο πρέπει να πούμε, ειδικά για τον κ. Σταϊκούρα.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Καλά έκανε και έφυγε, δεν τον μέμφθηκα γι' αυτό. Είπα ότι αναφέρομαι στο θέμα του ΟΑΣΘ, γιατί τον πληρώνει ο κρατικός Προϋπολογισμός.

Κύριε Βεσυρόπουλε, για να θρέψετε τον κομματικό σας στρατό, επαναφέρετε τον ΟΑΣΘ στην πρότερη κατάσταση, καταργώντας τον ΑΣΥΘ, αναστέλλοντας επ’ αόριστο την ολοκλήρωση του Μετρό, συνεχίζοντας να ταλαιπωρείτε τη Θεσσαλονίκη. Σταματήστε να ταλαιπωρείτε τους Θεσσαλονικείς και τη Θεσσαλονίκη.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε τον κ. συνάδελφό, το λόγο έχει ο κ. Υπουργός.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Επειδή κατάγομαι και πολιτεύομαι σε όμορο νόμο από τη Θεσσαλονίκη, θέλω να απαντήσω στον συνάδελφο Βουλευτή, ότι η ταλαιπωρία τα τελευταία χρόνια του κόσμου, γιατί εκεί ζούμε, κοντά στην Θεσσαλονίκη ήταν τεράστια. Αυτό, τίποτα άλλο, δεν τα καταφέρατε, πολύ απλά.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Καλώς, ευχαριστούμε κύριε Υπουργέ. Το λόγο έχει ο κ. Παπαδόπουλος.

**ΑΘΑΝΑΣΙΟΣ ΠΑΠΑΔΟΠΟΥΛΟΣ:** Οι διατάξεις του φορολογικού νομοσχεδίου, μετά την εισηγητική έκθεση του Προϋπολογισμού, τις επιλογές της Κυβέρνησης για έσοδα, δαπάνες, εργασιακές σχέσεις, εργασιακές αμοιβές και τις θεωρίες που μας ανέπτυξε ο Υπουργός Οικονομικών εδώ, περί κοινωνικής δικαιοσύνης, περί του χαρακτήρα του κόμματος της Ν.Δ. ως κόμματος του κοινωνικού φιλελευθερισμού και την νεότευκτη θεωρία για κοινωνική οικονομία της αγοράς, μας εισάγουν στη νέα θεωρία ή το νέο αφήγημα της Ν.Δ., περί ευτυχίας- «Η ελληνική Οικονομία, η ελληνική κοινωνία μπήκε σε μια νέα περίοδο ευτυχίας μετά την 7.7.2019 και έχει τη δυνατότητα να μειώνει φόρους, να υπόσχεται δυνατότητες βελτίωσης εισοδημάτων, βελτίωσης αγοραστικής δύναμης».

Τι δεν κατορθώνει όμως; Να έχει αξιοπιστία. Γιατί, κοιτάξτε λίγο. Ομολογείτε και εσείς, ότι δεν κατορθώνετε τις υποσχέσεις του Βέμπερ προς την Κυβέρνησή σας, ότι θα σας έδινε τη δυνατότητα να μειώσουμε τα πρωτογενή πλεονάσματα της χώρας, από το 3,5% περίπου στο 2% που έλεγε και ο κ. Στουρνάρας, αλλά αναγνωρίζετε ότι πρέπει να κατακτήσετε την αξιοπιστία σας.

Το ζήτημα είναι, αυτές όλες οι νεότευκτες θεωρίες, που εδράζονται; Αγαπητοί συνάδελφοι, το πρώτο νομοσχέδιο της δικής μας κυβέρνησης, ήταν για την αντιμετώπιση της ανθρωπιστικής κρίσης. Το πρώτο νομοσχέδιο της δικής σας κυβέρνησης, ήταν για το επιτελικό κράτος. Και στο πολυνομοσχέδιο του Υπουργείου Οικονομικών, υπήρξαν και άλλες αποδείξεις, το τι εννοείτε επιτελικό κράτος, για τους διοικητές που διορίσατε, στην ΕΥΠ, στα ΕΛΠΕ, και σε πολλούς άλλους οργανισμούς, στο ΚΕΘΕΑ και με τις νέες αποδείξεις που δίνεται για το τι είναι το επιτελικό κράτος, των κολλητών ή των κουμπάρων, με τους διοικητές των νοσοκομείων, δεν συνηγορείται καθόλου η θεωρία ευτυχίας που μας ανέπτυξε ο κ. Υπουργός, ο κ. Σταϊκούρας. Θα θέλαμε να κάνουμε μια αντιπαράθεση ιδεών και επιχειρημάτων μαζί, δυστυχώς, δεν βρίσκεται εδώ, αλλά το ζήτημα είναι, πάνω σε ποια πραγματικά γεγονότα εδράζονται όλα αυτά τα αφηγήματα της Ν.Δ., ότι παραλάβατε, περίπου, μία ευθύνη δική μας, για το ποια ήταν η κατάσταση στην ελληνική οικονομία και ήταν άσχημη και κατόπιν ενεργειών δικών σας, μέσα σε ένα τετράμηνο, μπορέσατε να αλλάξετε εντελώς τα δεδομένα.

Με αυτήν όλη την επιχειρηματολογία, εκείνο που θέλουμε να σας πούμε, είναι, ότι υπάρχουν σαφείς αποδείξεις, για το ποια κοινωνικά στρώματα επωφελούνται από τις παρεμβάσεις τις δικές σας και είναι χαρακτηριστικό.

Ο εναλλακτικός τρόπος φορολόγησης των εισοδημάτων, των υψηλών εισοδημάτων αλλοδαπής προέλευσης, σε ποιους απευθύνεται; Για υποτίθεται επενδύσεις, τις οποίες θα κάνουν με μη κρατικοδίαιτο τρόπο και θα είναι άνω των 500.000 ευρώ; Η μείωση του συντελεστή φορολόγησης στα μερίσματα, που πηγαίνει στο 5%. Η κατάργηση των ονομαστικών μετοχών για τους ιδιοκτήτες μέσων μαζικής επικοινωνίας. Η επιδότηση πρακτορείων διανομής τύπου, παραγωγής προγραμμάτων, για συνδρομητική τηλεόραση, εξορύξεων χρυσού, ταχυμεταφοράς και ούτω καθ' εξής, σε ποιον απευθύνεται; Ο ΕΝΦΙΑ, για τους κατόχους μεγάλης περιουσίας άνω των 500.000 €, που απευθύνεται; Και μιλάμε, για μια κοινωνία, η οποία, μετά την ταλαιπωρία των πολλών χρόνων μνημονιακής επιβάρυνσης, με τη θεωρία των δανειστών εσωτερικής υποτίμησης στην Ελλάδα, γιατί αυτή ήταν η θεωρία τους, αυτήν υπεστήκαμε, ήταν η περίοδος που φανταζόμασταν, ότι όλοι θα δίναμε αποδείξεις, ότι τα στρώματα που σήκωσαν τα βάρη της μνημονιακής επιβάρυνσης, θα είχαν τώρα μια καλύτερη τύχη. Δεν το αποδεικνύεται αυτό.

Μίλησε, ο κ. Υπουργός, για κοινωνικό κράτος, κοινωνική δικαιοσύνη. Στα ζητήματα της υγείας, πως αποδεικνύεται, ότι με τον προϋπολογισμό και τις επιλογές που κάνετε τώρα και για έσοδα από φόρους, βελτιώνεται το κοινωνικό κράτος;

Είναι, λοιπόν, πάρα πολύ καθαρό, ότι αν μπούμε σε όλα τα ζητήματα, τα οποία αφορούν τις επιλογές σας, είναι επιλογές οι οποίες προφανώς διευκολύνουν τα μεγάλα εισοδήματα, τους κατόχους μεγάλης περιουσία. Εκείνους που αναφέρονται στην κρατικοδίαιτη επιχειρηματικότητα, εκείνους οι οποίοι επωφελούνται από παρεμβάσεις ταξικής μεροληψίας υπέρ των πλουσίων. Νομίζω, ότι σε αυτά τα ζητήματα, μπορούμε να αντιπαρατεθούμε με επιχειρήματα, όχι μόνο με θεωρίες, που δεν τις αποδεικνύεται. Γιατί καλή η θεωρία, ότι η Ν.Δ. είναι κόμμα του κοινωνικού φιλελευθερισμού, αλλά πουθενά δεν έχει αποδειχθεί, ότι οι αποδέκτες της θεωρίας των αγορών, του ατσάλινου νόμου της αγοράς, πουθενά δεν μπορούν να δώσουν αποδείξεις κοινωνικής δικαιοσύνης. Σε αυτά, λοιπόν, τα ζητήματα, και για το φορολογικό νομοσχέδιο και για όλα αυτά, τα οποία είχαμε τη δυνατότητα και τώρα και στη συνέχεια που θα συζητήσουμε αναλυτικά τον προϋπολογισμό του 2020, μπορούμε να κάνουμε μια αντιπαράθεση επί συγκεκριμένων ζητημάτων και όχι με αοριστολογίες.

Σας ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Το λόγο έχει ο κ. Μπουκώρος.

**ΧΡΗΣΤΟΣ ΜΠΟΥΚΩΡΟΣ:** Ευχαριστώ, κ. Πρόεδρε. Θα μου επιτρέψετε, πριν αναφερθώ στο φορολογικό νομοσχέδιο να εξάρω, να επικροτήσω, να ενισχύσω τη θέση του εκλεκτού συναδέλφου Βασίλη Σπανάκη, σχετικά με τη φορολογική έκπτωση σε σχέση με τις εξωσωματικές. Δεν πρέπει να ξεχνάμε ότι το δημογραφικό πραγματικά, εξαφανίζει τη χώρα. Επίσης, δεν πρέπει να ξεχνάμε ότι είναι πάνω από 200.000 τα υπογόνιμα ζευγάρια στη χώρα μας και θα έκανα ένα βήμα παραπάνω, αν και όχι, της αρμοδιότητας του Υπουργείου Οικονομικών, θα έλεγα ότι πρέπει η σημερινή Κυβέρνηση που έδειξε την φιλοτεκνία της και με το μέτρο των δύο χιλιάδων ευρώ και με το αφορολόγητο που συζητάμε σήμερα χίλια ευρώ ανά παιδί, αλλά και άλλα μέτρα στο παρελθόν, θα πρέπει να εξετάσει και το ζήτημα από το Υπουργείο Εργασίας, οι εξωσωματικές να επιδοτούνται από τον ΕΟΠΥΥ υπό προϋποθέσεις εξετάσεων και υπό επιστημονικά δεδομένα που θα καθιστούν πιθανή την επιτυχή έκβασή τους. Είναι ένα ζήτημα που έρχεται από το μέλλον, ως εκ τούτου, συγχαίρω τον εκλεκτό συνάδελφο Βασίλη Σπανάκη.

Θα περάσω στο φορολογικό νομοσχέδιο και να πω ότι ζούμε σε μια χώρα όπου από τη μεταπολίτευση και μετά έχουν έρθει εκατοντάδες φορολογικά νομοσχέδια. Αν δούμε δε, τις Υπουργικές Αποφάσεις και τις Ερμηνευτικές Εγκυκλίους που έχουν εκδοθεί επί τη βάσει φορολογικών νομοσχεδίων, προσμετρώνται σε δεκάδες χιλιάδες, Δεν υπερβάλλω και πάντα, όταν ερχόταν στο Κοινοβούλιο και στις Επιτροπές ένα φορολογικό νομοσχέδιο, όλοι, κοινωνία, μέσα ενημέρωσης, αναρωτιούνταν όχι, ποιοι χάνουν, αλλά πόσα χάνουν, γιατί ιδιαίτερα με τα φορολογικά νομοσχέδια του ΣΥΡΙΖΑ. όλοι έχαναν, άλλος περισσότερο και άλλος λιγότερα. Γι' αυτό και έχουν γίνει συνώνυμες φράσεις των φορολογικών νομοσχεδίων «τα μόνιμα υποζύγια, η φοροκαταιγίδα, η φορολαίλαπα» και ούτω καθεξής.

Θέλω να θέσω ένα απλό ερώτημα προς τους πολίτες που μας ακούνε, αλλά και προς τους συναδέλφους της αντιπολίτευσης. Από το συγκεκριμένο συζητούμενο φορολογικό νομοσχέδιο, ποιος χάνει; Άκουσα με προσοχή τις τοποθετήσεις όλων των συναδέλφων της αντιπολίτευσης. Δεν είχαν να υποδείξουν ούτε ένα άρθρο του φορολογικού νομοσχεδίου, από το οποίο να τεκμαίρεται ότι κάποια τάξη, κάποιος εργαζόμενος, κάποιο φυσικό πρόσωπο, κάποιο νομικό πρόσωπο, χάνει. Όλοι κερδίζουν, διότι οι φοροελαφρύνσεις είναι της τάξης του 1,2 δισεκατομμυρίων ευρώ. Να συμφωνήσω μαζί τους ότι κάποιοι κερδίζουν περισσότερο και κάποιοι κερδίζουν λιγότερο. Ασφαλώς, αυτό συμβαίνει, αλλά να συμφωνήσουμε όλοι ότι κανείς δεν χάνει από το συγκεκριμένο νομοσχέδιο. Από τα δικά σας φορολογικά νομοσχέδια, τα τελευταία 4,5 χρόνια έχαναν όλοι και αυτή είναι η ειδοποιός διαφορά. Γι' αυτό υποστηρίζουμε ότι το νέο φορολογικό νομοσχέδιο θέτει τις βάσεις για οριστική έξοδο από την κρίση, για ανάπτυξη, για μια πορεία της χώρας προς το μέλλον και το υποστηρίζουμε αυτό, όχι άτοπα, το υποστηρίζουμε βάσιμα και με απόδειξη τις προβλέψεις όλων των άρθρων του φορολογικού νομοσχεδίου.

Ας δούμε τώρα μια προσέγγιση πολιτική, φορολογική, οικονομική, αναπτυξιακή και κοινωνική του νομοσχεδίου. Πολιτική προσέγγιση: Σήμερα, έχουμε μια ηγεσία στο Υπουργείο Οικονομικών και ο Υπουργός και ο Υφυπουργός, που λένε με κάθε ευκαιρία ότι όταν βρίσκουμε ένα δημοσιονομικό χώρο αυτός θα πηγαίνει σε φορολογικές ελαφρύνσεις. Τι είχαμε μέχρι σήμερα; Τον πρώην Υπουργό Οικονομικών να λέει επανειλημμένως σε δηλώσεις του «πώς κάνετε έτσι; Δεν πληρώνουμε και τους υψηλότερους φόρους στην Ευρώπη» και αυτή είναι η ειδοποιός πολιτική διαφορά.

Μας λένε οι συνάδελφοί του ΣΥΡΙΖΑ, που είναι το τέταρτο μνημόνιο; Πώς κάνετε φοροελαφρύνσεις; Θα σας πού πούμε ποιο είναι το τέταρτο μνημόνιο.

 Το τέταρτο μνημόνιο είναι τα υπερπλεονάσματα και τα πλεονάσματα 2,5% που υπογράψετε μέχρι το 2060, η εκχώρηση της δημόσιας περιουσίας στο υπέρ ταμείο μέχρι το 2114. Μέχρι το 2114 εκχωρήσατε την δημόσια περιουσία και επιπλέον, ένα πιο πρόσφατο τρέχον στοιχείο. Μπορεί να ενοχλούν όλα αυτά, όμως μην ξεχνάτε ότι αφήσατε ένα δημοσιονομικό κενό της τάξης των 800 εκατομμυρίων, αν προσθέσουμε στο πλαίσιο της ενισχυμένης εποπτείας και ένα ακόμα δισεκατομμύριο, 1,8 συν 1,2 δισεκατομμύρια φοροελαφρύνσεις που βλέπει στο νομοσχέδιο, θέλετε ή δεν θέλετε η συγκεκριμένη κυβέρνηση έχει διανύσει μια δημοσιονομική απόσταση στους λίγους μήνες, της τάξης των 3 δισεκατομμυρίων.

 Και βεβαίως, αν προσθέσουμε και σε αυτά και την έγκριση του προϋπολογισμού από την Ε.Ε., που εκτιμά ότι θα εκτελεστεί κανονικά, μιλάμε για μια αλλαγή περιβάλλοντος.

 Φορολογικά και οικονομικά τα εξήγησαν οι Υπουργοί.

 Οι ηλεκτρονικές συναλλαγές είναι κόντρα στη φοροδιαφυγή. Η αποκλιμάκωση των φορολογικών συντελεστών, δείχνει ότι μπαίνουμε σε μια νέα λογική. Αναπτυξιακά, η φορολογική έδρα που θα προσελκύσει επενδύσεις, η αναστολή φόρου Φ.Π.Α στις οικοδομές και η αναστολή φόρου στον φόρο μεταβίβασης, επίσης, στις οικοδομές, στις ιχθυοκαλλιέργειας, για την αισθητική ενεργειακή και λειτουργική αναβάθμιση των κτιρίων, αναβαθμίζουν ένα τεράστιο κλάδο της ελληνικής οικονομίας.

 Άρα, και φορολογικά και αναπτυξιακά, είναι σαφώς καλύτερο το νομοσχέδιο.

 Και κοινωνικά θα κλείσω τώρα, γιατί πάντοτε βάζετε αυτό το ιδεολογικό και κοινωνικό πρόσημο. Δηλαδή, οι εργαζόμενοι μέχρι 10.000 € και ολοκληρώνω με αυτό, κύριε πρόεδρε, που βλέπουν ένα σημαντικό όφελος, στο οποίο πρέπει να προσθέσουμε και το όφελος τους από τη μείωση του ΕΝΦΙΑ.

 Μας λέτε εδώ, ότι τα είχατε αποφασίσει. Τα είχατε προαναγγείλει. Ξέρετε, η πολιτική, κυρία πρώην Υφυπουργέ, δεν είναι, ούτε τι σκέφτομαι, ούτε τι εξαγγέλλω. Είναι τι νομοθετώ και τι εφαρμόζω. Τώρα, αν δεν προλάβατε 4,5 χρονιά, δεν σας είπε και κανένας να προκηρύξετε πρόωρες εκλογές. Ας περιμένατε να κάνετε εκλογές τον Οκτώβριο και ας εφαρμόζατε τα μέτρα.

 Από κει και πέρα, θα έλεγα λοιπόν, μας λέτε και διάφορα, ότι ο εργαζόμενος που αμείβεται με 100.000 ευρώ κερδίσει 1000 €. Μεταβάλλεται η ζωή του; Δηλαδή, με 101 ζει καλύτερα και με 100 ζούσε άσχημα; Για τον χαμηλόμισθο όμως, για τον ελεύθερο επαγγελματία μέχρι 20.000 €, για όλους αυτούς, τα 700, τα 1000, τα 1500 ευρώ που κερδίζουν, βελτιώνουν πραγματικά τη ζωή τους. Αυτή είναι η διαφορά μας.

 Αν είχα χρόνο, θα σας έλεγα και τη διαφορά μας στο πετρέλαιο θέρμανσης, τη διαφορά μας στον ΕΝΦΙΑ, τη διαφορά μας στους έμμεσους φόρους και σε χίλια δύο άλλα πράγματα.

 Άρα, το ποιος σκέφτεται τους αδύνατους, είναι αυτός που πράττει για τους αδύνατους και όχι αυτός που μιλάει για τους αδύνατους.

Σας ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ(Πρόεδρος της Επιτροπής):** Τον λόγο έχει η κυρία Τζάκρη.

**ΘΕΟΔΩΡΑ ΤΖΑΚΡΗ:** Ευχαριστώ πολύ κύριε πρόεδρε.

 Κοιτάξτε, ο κόσμος που μας παρακολουθεί εδώ και ακούγοντας και τις τοποθετήσεις των συναδέλφων της συμπολίτευσης, θα νομίσει κύριε Υπουργέ, ότι εδώ είμαστε σε μια δυστοπία, ότι ζούμε σε έναν άλλο κόσμο.

 Ξέρετε, την ίδια στιγμή που η κυβέρνηση Μητσοτάκη κόβει τα πάντα, κυρίως στις δαπάνες για το κοινωνικό κράτος και τα επιδόματα, ο κύριος Σταικούρας που έφυγε πριν από λίγο, ο οποίος θεωρεί ότι τα όρια της αστικής τάξης είναι όσοι έχουν εισοδήματα 6500 ευρώ το χρόνο κύριε Υπουργέ, δεν ξεχνάει, ότι η είδηση της ημέρας είναι σήμερα, κύριε Υπουργέ και πρέπει να το ξέρετε και εσείς και να το ξέρουν οι συνάδελφοί ότι αποδεσμεύεται ο λογαριασμός του κύριου Φλώρου, της τάξεως των 173 εκατομμυρίων, γιατί έτσι έκρινε το δικαστήριο. Και ποιου; Του κυρίου Φλώρου της Energa, που κατέστρεψε την Δ.Ε.Η., αυτή που δήθεν κύριε Υπουργέ επιχειρεί τώρα να σώσει ο κ. Χατζηδάκης.

Αυτό κύριε Υπουργέ, είναι το θέατρο του παραλόγου. Την ίδια στιγμή που συζητάμε αν το κοινωνικό μέρισμα του 2019 που θα καταβληθεί το Δεκέμβριο θα είναι της τάξης των 30 εκατ. που δεν ξέρω τι θα πρωτοπροφθάσετε με αυτό, την ίδια στιγμή αποδεσμεύτηκε ο λογαριασμός του κ. Φλώρου και όχι μόνο αυτό, όλοι οι υπεύθυνοι του σκανδάλου αυτού που κατέστρεψε στην κυριολεξία τη Δ.Ε.Η. είναι έξω. Αυτό συζητάει κύριε Υπουργέ, ο ελληνικός λαός σήμερα και εσεις προσπαθείτε να μας πείσετε, άκουσα και τον κ. Σταικούρα που μας είπε ότι είναι πραγματικά ευτυχής και χαρούμενος που βρίσκεται στην ευτυχή συγκυρία να εισηγείται ένα νομοσχέδιο, το πρώτο φορολογικό νομοσχέδιο, για το οποίο όλοι οι φορείς τοποθετήθηκαν θετικά. Αν είναι δυνατόν να έλεγε κάποιος έστω και στη μικρή ελάφρυνση που κάνετε ότι είναι αντίθετος. Από μόνος του βέβαια είπε ότι του ζήτησαν όλοι περισσότερες φορολογικές ελαφρύνσεις.

Για να το τοποθετήσουμε από την άλλη πλευρά, ποιοι είναι αυτοί που κερδίζουν απ' αυτό το φορολογικό νομοσχέδιο. Η συντριπτική πλειοψηφία, τα 600 εκατ. από τα 1,2 δισ. που είναι οι φοροαπαλλαγές αφορούν στη μείωση του φόρου στις επιχειρήσεις και δει στις μεγάλες επιχειρήσεις. Προέρχεται επίσης, με τη μείωση του φορολογικού συντελεστή, αλλά κυρίως από τη μείωση των φόρων για τα μερίσματα από το 10% στο 5%. Εσείς που είστε καλός φοροτεχνικός, γνωρίζετε πολύ καλά τι σημαίνει μείωση του φόρου για τα μερίσματα από το 10% στο 5%. Είναι το ιδανικό παράθυρο ευκαιρίας για να φέρουν τα μαύρα χρήματά τους από το εξωτερικό αυτοί που τα βγάζουν.

Τι κερδίζει η μεσαία τάξη, της οποίας το όριο ο κ. Σταικούρας το τοποθέτησε στα 6.500 ευρώ εισοδήματα το χρόνο; Αυτοί κερδίζουν από φόρο από 1 έως 3 ολόκληρα ευρώ το μήνα, κ. Υπουργέ, την ίδια στιγμή που αυξάνονται οι ασφαλιστικές τους εισφορές με το ασφαλιστικό νομοσχέδιο που θα φέρετε στις αρχές του χρόνου, αλλά τότε θα έρθει και ο λογαριασμός. Κατά 40 € τουλάχιστον κατά ελάχιστο όριο το μήνα, αυτό κερδίζουν η μεσαία τάξη και τα χαμηλά εισοδήματα στη χώρα μας.

Να μην πούμε βέβαια για τη μείωση του ΕΝΦΙΑ. Είχα την ευκαιρία να τα πω κατά τη χθεσινή μου τοποθέτηση κατά τον προϋπολογισμό, τον οποίο μειώσατε από τη λευκή τρύπα που βρήκατε τον Ιούλιο του 2019, από τη λευκή τρύπα που δημιουργήθηκε από το υστέρημα των πολλών και μάλιστα μειώσατε τον ΕΝΦΙΑ όχι προς την κατεύθυνση που εμείς είχαμε δρομολογήσει ώστε να δουν τις μεγαλύτερες μειώσεις οι χαμηλές ιδιοκτησίες αξίας ως 200.000 €. Γυρίσατε την πυραμίδα και το μειώσατε για τις μεγάλες ιδιοκτησίες που έχουν αξία από 500.000 € και 1 εκατ. και πάνω, σε αυτούς κάνατε τις μεγάλες μειώσεις στον ΕΝΦΙΑ και στις μικρές ιδιοκτησίες φέρατε κάτι απειροελάχιστες μειώσεις τάξης των 30 € το χρόνο.

Ακόμα όμως και η απαίτησης σας, νομίζω ότι στο τέλος η μεσαία τάξη έτσι όπως φέρνετε τις ρυθμίσεις, ενδεχομένως να δουν και επιβαρύνσεις κύριε Υπουργέ, γιατί δεν θα μπορέσουν καν να στοιχειοθετήσουν το αφορολόγητο. Μας φέρατε μεν εδώ την απαίτηση για συναλλαγές με ηλεκτρονικά μέσα, η οποία αυξήθηκε από το 10% του φορολογητέου εισοδήματος στο 30% στην πρώτη εισοδηματική κλίμακα, από το 15% στο 30% για τις κλίμακες από 10.000 έως 30.000 € και από 20% στο 30% για τις κλίμακες από 50.000 € εισοδήματα και πάνω, ενώ η δαπάνη για τα ενοίκια που είναι βασική δαπάνη για τα χαμηλά εισοδήματα ούτε καν συμπεριλαμβάνεται στις επιλέξιμες δαπάνες. Μάλιστα η αύξηση του ποσοστού των συναλλαγών με ηλεκτρονικά μέσα, πιθανόν να οδηγήσει και σε απώλεια μέρους έκπτωσης φόρους, όπως εσύ είπα προηγουμένως. Δηλαδή στο τέλος τα μεσαία εισοδήματα και η πραγματική μεσαία τάξη, μπορεί εξαιτίας αυτών των αστοχιών να δουν και επιβαρύνσεις.

Θέλω να σταθώ σε ένα άλλο σημείο. Καταρχήν, η φορολογική σας πολιτική και το φορολογικό σας νομοσχέδιο καταπατά και τις ίδιες τις αρχές της διοίκησης και μιας φορολογικής αντιμετώπισης εντός επικράτειας, που ουσιαστικά είναι συνταγματική επιταγή με το 54Α του νέου κώδικα φορολογίας εισοδήματος. Τι λέει αυτό; Για την εναλλακτική φορολόγηση εισοδήματος που προκύπτει στην αλλοδαπή φυσικών προσώπων που μεταφέρουν τη φορολογική τους κατοικία στην Ελλάδα αλλά και αλλού, ουσιαστικά με το άρθρο 18 παρ. 3, υπονομεύεται η φορολογική κυριαρχία της χώρας διαρρηγνύοντας την ισότιμη φορολογική αντιμετώπιση βάσει της αρχής εδαφικότητας.

Δεν προβλέπει καμία ελεγκτική διαδικασία για τις πηγές των εισοδημάτων, από τις οποίες θα προέρχονται τα εισοδήματα που θα έρθουν στο εσωτερικό. Ενώ δημιουργεί και αθέμιτο ανταγωνισμό με τους επενδυτές, που δραστηριοποιούνται στην Ελλάδα.

Νομίζω, κύριε Υπουργέ, ότι αυτή η πρόχειρη νομοθέτηση για την εισροή κεφαλαίων δίνει την εικόνα μιας χώρας φορολογικού παραδείσου, ενισχύοντας, ταυτοχρόνως, αυτό που σας είπα ήδη. Τον αθέμιτο ανταγωνισμό και τις διεθνείς πρακτικές φοροαποφυγής.

Με τη φορολογική της πολιτική, με λίγα λόγια, η Ν.Δ. κλείνει το μάτι στη φοροδιαφυγή, που, δήθεν, τόσο πολύ ήθελε να πατάξει.

Θέλω να σας πω και θα κλείσω με αυτό που είπα αρχικά. Χάρη στις δυνατότητες, που έδωσε η Κυβέρνηση μας στον Οικονομικό Εισαγγελέα, να δεσμεύει λογαριασμούς, όταν υπήρχε διάσταση μεταξύ του δηλωθέντος εισοδήματος και των πραγματικών εισοδημάτων που δεσμεύτηκαν, τα προηγούμενα χρόνια από το 2015 και μέχρι το 2018, η Κυβέρνηση του ΣΥΡΙΖΑ δέσμευσε 528 τραπεζικούς λογαριασμούς ανθρώπων που είχαν αυτές τις αστοχίες. Και χάρη στους ελέγχους που έγιναν, μπήκαν στα ταμεία, κύριε Υπουργέ, 5 εκατομμύρια ευρώ πρόσθετοι φόροι από φοροδιαφυγή. Και οι περισσότερες από αυτές τις υποθέσεις οδηγήθηκαν στη Δικαιοσύνη.

Εσείς, όμως, δείξατε τα δείγματα γραφής σας και γι' αυτό ψηφίσατε και τη διάταξη για την αποδέσμευση των φορολογικών λογαριασμών. Δείξατε τα δείγματα γραφής σας, με τα πιο προκλητικά παραδείγματα κατάχρησης δημόσιου πλούτου και δημόσιας περιουσίας. Με το παράδειγμα της ENERGA και με το παράδειγμα του κυρίου Φλώρου.

Θα μας κρίνουν οι πολίτες, εννοείται, όλους.

Ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Παρακαλώ, κύριε Πρόεδρε, ένα λεπτό μόνο.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Παρακαλώ, κύριε Υπουργέ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Φυσικά και θα μας κρίνουν, κυρία Τζάκρη, οι πολίτες. Διότι, προεκλογικά, το 2014-2015, λέγατε ότι θα χτυπήσετε τη φοροδιαφυγή, τη φοροαποφυγή και το λαθρεμπόριο και ότι θα παίρνατε, στους πρώτους έξι μήνες, θυμάστε τις δηλώσεις των μετά Υπουργών σας, 3 δισεκ. ευρώ. Και αντί να πάρετε 3 δισ. ευρώ στους πρώτους έξι μήνες, πήρατε 300 εκατ. ευρώ, σε τεσσεράμισι χρόνια.

Και τώρα, εάν λέτε ότι χτυπήσατε τη φοροδιαφυγή και από τις δεσμεύσεις των λογαριασμών, στα τεσσεράμισι χρόνια, πήρατε 5 εκατ. ευρώ, μάλλον μπερδεύεστε με τα νούμερα.

Σας ευχαριστώ.

**ΘΕΟΔΩΡΑ ΤΖΑΚΡΗ:** Εσείς, όμως, έτσι όπως το πάτε, το μόνο που κάνετε είναι να ανοίγετε τον δρόμο στους καταχραστές του δημοσίου, να παίρνουν τα χρήματα από τους λογαριασμούς και να τους πηγαίνουν κατευθείαν στην Ελβετία. Αντίστροφη πορεία.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Σας παρακαλώ, κυρία Τζάκρη. Ευχαριστούμε, κύριε Υπουργέ. Το λόγο έχει ο κ. Γκιόλας.

**ΙΩΑΝΝΗΣ ΓΚΙΟΛΑΣ:** Ευχαριστώ, κύριε Πρόεδρε.

Θα ήθελα να ασχοληθώ με τον δεκάλογο των ευάρεστων και ευχάριστων μέτρων που ακούστηκαν από τον κύριο Υπουργό, αλλά θα έχουμε, νομίζω, στην τελευταία συνεδρίαση και στην Ολομέλεια, την ευκαιρία να πούμε αρκετά επ’ αυτών και να απαντήσουμε.

Κρατάω ένα στοιχείο, το οποίο, πράγματι, απηχεί την αλήθεια και ειπώθηκε από τα χείλη του κυρίου Σταϊκούρα. Η φορολογία των πολιτών δεν είναι μόνον φόροι. Είναι το διαθέσιμο εισόδημα του κάθε πολίτη.

Εδώ, λοιπόν, αξιότιμοι κύριοι συνάδελφοι και κύριε Πρόεδρε, πρέπει να δούμε πώς εφαρμόζεται η ισότητα. Διότι ακούω και το λέτε μετ’ επιτάσεως, όλοι όσοι παίρνετε το λόγο και κυβερνητικοί και άλλοι συνάδελφοι, ότι «εμείς διαθέτουμε εξίσου σε όλους τους πολίτες». Το κοινωνικά δίκαιο, το αποδεκτό και καθοριζόμενο από το Σύνταγμα, είναι τα φορολογικά έσοδα να επιβάλλονται βάσει της φοροδοτικής ικανότητας του καθενός.

Δεν μπορείς, λοιπόν, να αρμέγεις οικονομικούς πόρους από το φτωχό. Και μιλάμε τώρα για τη φτωχοποίηση των στρωμάτων της ελληνικής κοινωνίας, που είχε φτάσει το 36% των οικονομικά ενεργών Ελλήνων πολιτών και τώρα, μετά βίας, υπερβαίνει το 30%. Να λέμε, λοιπόν, ότι εμείς, από αυτούς ανθρώπους, θα πάρουμε κεφάλαια. Τουναντίον, οι μεγάλες χάρες, αυτές που αναλογικά, ποσοστιαία, φαίνεται να γίνεται στην ανώτερη οικονομική τάξη και τις επιχειρήσεις, προέκυψαν μετ’ επιτάσεως και αληθείας.

Λέω, μείωση των μερισμάτων από το 10% στο 5%. Μιλάμε για μερίσματα των 469 επιχειρήσεων της Ελλάδας, δηλαδή για επιχειρηματίες που εισπράττουν και έχουν έσοδα εκατομμύρια. Εκεί, το 5% είναι 50.000 και 100.000 ευρώ, κύριοι Συνάδελφοι και κύριε Υπουργέ. Δεν είναι τα ψίχουλα, δηλαδή αυτό που ακούστηκε πριν από τη συνάδελφό μου ότι η μείωση για τους χαμηλόμισθους, για τους ανθρώπους που έχουν εισοδήματα μέχρι 10.000 ευρώ, το κέρδος τους θα είναι μόνο της τάξης των 30 και 35 ευρώ.

 Άρα, λοιπόν, δεν υπάρχει η εξίσωση και η σύγκριση που κάνετε είναι πράγμα ανύπαρκτο και κοινωνικά μη αποδεκτό.

Πάω σε δύο - τρία σημεία για να το δείξω μετ’ επιτάσεως.

 Το Κ.Ε.Α., το Κοινωνικό Εισόδημα Αλληλεγγύης, το οποίο με τα χίλια ζόρια, μετά από τόσες σκληρές διαπραγματεύσεις και μετά από τόσες διαδοχικές αξιολογήσεις που τράβηξαν μήνες, όχι για κανέναν άλλο λόγο, αλλά γιατί δεν πηγαίναμε να παραδοθούμε άνευ φόρων όπως κάνατε εσείς κατά την πορεία της τετραετίας 2010 - 2014, εμείς καταφέραμε επί 4 - 5 χρόνια να δίνουμε, προκειμένου να αρθούν τα απαράδεκτα όρια της ανθρώπινης φτώχειας, κοινωνικό μέρισμα σε από 700.000 μέχρι 1.200.000 νοικοκυριά, που σημαίνει ότι φτάσαμε να δοθούν κοινωνικά επιδόματα σε 3 εκατ. συμπολίτες μας και αυτό γιατί περιέλαβε όλους τους έχοντες ανάγκη, μισθωτούς, συνταξιούχους, ανέργους, ΑμεΑ και λοιπές τάξεις. Εσείς εκείνο που δίνετε φέτος και θριαμβολογείτε μάλιστα επ’ αυτού είναι ότι από τα 436 εκατ. € πλεόνασμα που καταφέρατε να αποταμιεύσετε θα κρατήσετε τα 200 εκατ. € για μαξιλάρι, και θα διαθέσετε ένα νούμερο, ακόμη δεν το μάθαμε, αλλά μόνο σε ποιους; Στους ΑμεΑ και τους πολυτέκνους. Οι άνεργοι δεν έχουν ανάγκη προστασίας; Και αυτά τα 200 εκατ. € συγκρινόμενα με το 1.000.000 € και το 1.300.000 € που δώσαμε εμείς όλη αυτή την τετραετία αποδεικνύει ισότητα; Αποδεικνύει κοινωνική δικαιοσύνη; Ναι ή όχι;

 Δύο - τρία σημεία μόνο επειδή αναφερόμαστε σε κατ' άρθρον συζήτηση. Επειδή πάλι μετ’ επιτάσεως και μπορώ να πω και διαθέσεως εγωισμού δεν ακούστηκαν δήθεν αντιρρήσεις από τους μη παριστάμενους, στην ολοκληρία, εκπροσώπους των φορέων, το θέμα της παράκτιας αλιείας, κύριε Υπουργέ, πρέπει να σας απασχολήσει ιδιαίτερα. Μιλάμε για στρώματα, τα οποία εργάζονται με φοβερά δύσκολες καιρικές συνθήκες, το ξέρετε πολύ καλά. Δεύτερον, τα μεροκάματά τους δεν είναι αυτά τα οποία αφορούν τα μεγάλα αλιευτικά σκάφη. Μιλάμε για παράκτια αλιεία, δηλαδή των αλιέων που έχουν σκάφη της τάξεως των 5, 6,7 μ.. Αυτοί οι άνθρωποι οι οποίοι θαλασσοπνίγονται έχουν ανάγκη υποστήριξης και όχι επιβολής ενός επιπλέον τέλους.

Μια παρατήρηση για το άρθρο 7, μιλάμε, δηλαδή, για τις αναγκαίες δαπάνες που προέρχονται από ηλεκτρονικές συναλλαγές. Έχετε καθορίσει απαλλαγή των ΑμεΑ, όσων έχουν ποσοστό, όμως, πάνω από 80% και αυτό νομίζω είναι υπερβολικά σκληρό, διότι είναι γνωστό ότι κατ' αρχήν τα ποσοστά βγαίνουν τώρα με μεγάλη δυσκολία και όσοι παίρνουν ποσοστά από 67% και άνω είναι όντως άτομα που έχουν ιδιαίτερα μεγάλη δυσκολία στο να χειριστούν Η/Υ, στο να μπουν μέσα με κάρτες, πιστωτικές και άλλες, και να χειριστούν κατάλληλα το πλαίσιο αυτό, μιλάμε, δηλαδή, για άτομα που μπορεί να έχουν μερική αναπηρία κινητική, ανθρώπους που έχουν ψυχολογικά προβλήματα μέχρι ψυχωτικά σύνδρομα, που δεν μπορούν, με άλλα λόγια, να διευκολύνουν την υπαρξή τους. Γι’ αυτούς ακριβώς τους λόγους πρέπει το ποσοστό αυτό να το ξανασκεφτείτε και να το καθορίσετε στο 67%.

Ευχαριστώ, κύριε Πρόεδρε.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής)**: Ευχαριστούμε τον κ. Γκιόλα.

Το λόγο έχει η κυρία Παπανάτσιου.

 **ΑΙΚΑΤΕΡΙΝΗ ΠΑΠΑΝΑΤΣΙΟΥ**: Ευχαριστώ, κύριε Πρόεδρε.

 Κύριε Υπουργέ, κύριοι συνάδελφοι, συζητάμε το πολυαναμενόμενο φορολογικό νομοσχέδιο. Η συζήτηση αυτή έρχεται αμέσως μετά την πολύ σημαντική συζήτηση του προϋπολογισμού. Δυστυχώς, η διαδικασία που επιλέξατε δεν είναι ιδανική για την υποβοήθηση του κοινοβουλευτικού έργου. Αυτό μας κάνει να αναρωτιόμαστε το λόγο που επιλέγετε να προχωρήσετε έτσι. Με τις διαδικασίες να έρχονται η μία πάνω στην άλλη, φαίνεται να προσπαθείτε να αποφύγετε τον διάλογο. Θέλετε άρον άρον να ξεμπερδεύετε με το νομοσχέδιο και την αντιπαράθεση.

Η συζήτηση ξεκίνησε αυτή την εβδομάδα με τον κατατεθειμένο προϋπολογισμό που, όπως σας είπαμε και στη συνεδρίαση, ξεδιπλώνετε όλο το πλάνο σας για την μετά των μνημονίων περίοδο. Σ' αυτή την περίοδο επιλέγετε να ενισχύσετε με τις πολιτικές επιλογές σας ένα μοντέλο ανάπτυξης παλιό, που στηρίζεται στην αποφορολόγηση και στην ελάφρυνση του κεφαλαίου.

Αυτό που δε λέτε, όμως, ξεκάθαρα, είναι ποιους αφορούν όλες αυτές οι ρυθμίσεις; Ποιοι δεν χάνουν και κερδίζουν και ποιανών το δημοσιονομικό χώρο χρησιμοποιείτε; Ξεχάσατε γρήγορα τις αιτιάσεις σας για τη μεσαία τάξη, ενώ για τους εργαζόμενους και τους χαμηλόμισθους δυστυχώς δείξατε από τις καλοκαιρινές σας τροπολογίες τις διαθέσεις σας.

Το νομοσχέδιο σας έχει σωρεία φοροελαφρύνσεων προς τις επιχειρήσεις και τους μεγαλοεπιχειρηματίες. Η λογική σας έχει δοκιμαστεί και στο παρελθόν και έχει αποτύχει. Τα περισσότερα άρθρα λοιπόν δεν αφορούν τη μεσαία τάξη και τους εργαζόμενους, αλλά δίνουν μεγάλες μειώσεις στους κεφαλαιούχους. Ενδεικτικά αναφέρω αποφορολόγηση εταιρειών που επενδύουν σε ακίνητη περιουσία, τη μείωση της φορολογίας εταιρειών επενδύσεων χαρτοφυλακίου, την φοροελάφρυνση των αμοιβαίων κεφαλαίων ακινήτων, τον φόρο προσώπων με πάρα πολύ υψηλό εισόδημα, που γίνονται φορολογικοί κάτοικοι Ελλάδος, την φοροελάφρυνση σε κατόχους εταιρικών ομολόγων ενώ προωθείτε και απαλλαγές από τον ειδικό φόρο ακινήτων σε πληθώρα επενδυτικών εταιρειών.

Παρεμβάσεις όμως με θετικές διαστάσεις για την πλειοψηφία του κόσμου είχαν έρθει μόνο τα προηγούμενα χρόνια και μάλιστα τον τελευταίο χρόνο μετά τον Αύγουστο του 2018, με την γνωστή σας, όμως, τακτική, όπου σας συμφέρει αποκρύψατε την αλήθεια για επικοινωνιακούς λόγους και όπου σας βολεύει οικειοποιείστε την πραγματικότητα. Το είδαμε αυτό και στο Προσχέδιο του Προϋπολογισμού και στον Προϋπολογισμό, στην Εισηγητική Έκθεση. Ακούσαμε μέχρι και τον Εισηγητή σας στον Προϋπολογισμό να οικειοποιείται τις μειώσεις του ΕΝΦΙΑ, που βεβαίως εσείς επεκτείνατε σε περιουσίες άνω των 500 χιλιάδων ευρώ και άνω του ενός εκατομμυρίου και για τις 120 δόσεις, θυμάστε αυτές που τονίζατε ότι θα ρίξουν την οικονομία στα βράχια.

Για να κατανοήσουμε λίγο καλύτερα για τι μεγέθη μιλάμε, θα σας αναφέρω ενδεικτικά τη δική μας στόχευση. Την προηγούμενη περίοδο θεσμοθετήθηκαν μία σειρά από παρεμβάσεις που είχαν σαν στόχο την ενίσχυση του διαθέσιμου εισοδήματος των πολιτών με στόχευση στη μεγάλη πλειοψηφία του κόσμου και αυτό σε αντίθεση με εσάς, γιατί εμείς πιστεύουμε πως η οικονομία θα κινηθεί όταν ο μοχλός, το γρανάζι αυτής, οι εργαζόμενοι και οι αγρότες, αυξήσουν το διαθέσιμο εισόδημά τους και επανεπενδύσουν στην πραγματική οικονομία. Δεν θεωρούμε ότι με τις μεγάλες φοροελαφρύνσεις στο κεφάλαιο θα σωρευτεί πλούτος που θα επανεπενδυθεί και θα αυξήσει ως δια μαγείας το εισόδημα των χαμηλών και μεσαίων στρωμάτων της κοινωνίας. Από αυτούς θα μπορέσουν να κινηθούν και οι μεσαίες επιχειρήσεις, οι μικρές επιχειρήσεις και να σταθούν στα πόδια τους, όπως καταφέραμε και τις κράτησαμε όλο το προηγούμενο διάστημα.

Ακούσαμε νόμιζω ότι για πρώτη φορά μετά την κρίση έχουμε μείωση των φόρων. Έχω την υποχρέωση να αναφέρω την κατάργηση του φόρου επιτηδεύματος στους συνεταιρισμούς και συνεταιρισμένους αγρότες και ΚοινΣΕπ από την 1.1.19. Νομοθετήθηκε με το νόμο 4577/2018, άρθρο 17. Παράλληλα, μείωσαμε τον ΕΝΦΙΑ κατά 30% στις μικρές περιουσίες και 10% μεσοσταθμικά από 1.1.2019 με το νόμο 4579 και λίγο αργότερα με συμπληρωματική τροπολογία το 4613/2019 αυξήσαμε τους ωφελούμενους από την παραπάνω μείωση. Είχαμε ήδη μειώσει το συντελεστή φορολογίας εισοδήματος νομικών προσώπων από το 29% στο 25% από το 2019 έως το 2022 με το νόμο 4579 του 2018. Προχωρήσαμε στη μείωση του ΦΠΑ στην εστίαση και στα τρόφιμα από το 24% στο 13%, ήδη από το 2019 με το νόμο 4611/2019. Μειώσαμε το ΦΠΑ στην ενέργεια, την τηλεθέρμανση, στο φυσικό αέριο από τα 13% στο 6% με το ν. 4611/2019. Ενισχύσαμε με αυτό τον τρόπο τη Δημόσια Επιχείρηση Ηλεκτρισμού, αλλά παράλληλα ενισχύσαμε και τους πολίτες τόσο κοινωνικά όσο και οικονομικά. Βέβαια να σημειώσουμε πως προτρέξατε να δυσφημίσετε την επιχείρηση και να απορροφήσετε τις παραπάνω μειώσεις. Μειώσαμε τη φορολόγηση των μερισμάτων από το 15% στο 10%.

Αγαπητοί συνάδελφοι και συναδέλφισσες, μόνο τα παραπάνω μέτρα αφορούν την πλειοψηφία των πολιτών και είναι ενδεικτικά από το τελευταίο διάστημα της διακυβέρνησής μας και η ελάφρυνση αυτού του πακέτου αγγίζει περίπου το 1,4 δισ.. Από το δικό σας πλάνο απουσιάζει το σύνολο της κοινωνίας. Πώς αλλιώς να κρίνουμε την πλειοψηφία των διατάξεων του νομοσχεδίου; Επειδή μιλάμε επί των άρθρων θα αναφερθώ σε μερικά άρθρα και θα κάνω κάποιες ερωτήσεις και κάποιες παρεμβάσεις.

Στο άρθρο 4, καταρχήν, θεωρούμε θετική τη ρύθμιση για την εξαίρεση από τη φορολόγηση τα οχήματα για επαγγελματικούς σκοπούς με τη λιανική τιμή προ φόρων 17.000 ευρώ. Η αύξηση, όμως, των συντελεστών στα μεσαία οχήματα από το 7% στο 20%, από το 14% στο 33%, από το 18% στο 35% και από το 22% στο 37%, δημιουργεί ένα μεγάλο πρόβλημα, κύριε Υπουργέ και θα ήθελα να το ξαναδείτε. Εδώ η προοδευτικότητα του φόρου μειώνεται λόγω της μείωσης του συντελεστή, δηλαδή από τις 30.000 και πάνω εκεί που έχουμε την προοδευτικότητα και φτάνει μέχρι το 37% που το πάτε με το δικό σας σκεπτικό, αυτομάτως στη λιανική τιμή προ φόρων των οχημάτων πάνω από 30.000 ευρώ το κατεβάζετε στο 20%.

Επίσης, στο ίδιο άρθρο στην παράγραφο 4, μιας και αναφέρθηκε και ο κ. Υπουργός, θα θέλαμε πάρα πολύ να μας κάνετε έναν απολογισμό μετά από ένα ή δύο χρόνια, πόσοι εργαζόμενοι και χαμηλόμισθοι έλαβαν αυτά τα περιβόητα δικαιώματα προαίρεσης και μετατράπηκαν σε μετόχους; Αλλά μάλλον αυτό δεν το κάνετε για τους εργαζόμενους.

Σχετικά με την τροποποίηση των ηλεκτρονικών συναλλαγών, στο άρθρο 7. Το μέτρο φαίνεται να εντάσσεται στην προσπάθεια καταπολέμησης της φοροδιαφυγής, κάτι το οποίο είναι θετικό, όμως ο τρόπος που γίνεται και η στόχευση του μέτρου δεν καταλήγει στο επιθυμητό αποτέλεσμα. Εντάσσετε ένα μέτρο με την οριζόντια επιβολή του 30% στις ηλεκτρονικές συναλλαγές. Επί της ουσίας, τριπλασιάζετε το ποσοστό που καλείται να καλύψει ο φορολογούμενος με εισοδήματα έως 10.000, ενώ στο φορολογούμενο με εισόδημα έως 30.000 το διπλασιάζετε. Δηλαδή, ενώ η συγκέντρωση των δαπανών με ηλεκτρονικές συναλλαγές γίνεται δυσκολότερη για τα χαμηλά και μεσαία εισοδήματα, για τα πολύ υψηλά εισοδήματα έχετε βάλει «ταβάνι» τις 20.000 αντί της 30.000 ευρώ που είχαμε στον προηγούμενο νόμο εμείς. Θέλω να σας θυμίσω μια λεπτομέρεια, κύριε Υπουργέ. Από πηγές της ΑΑΔΕ για το 2018, είχε ένα πολύ σεβαστό ποσό εσόδων από ποινές για τη μη χρήση πλαστικού χρήματος. Καταλαβαίνετε με την αύξηση αυτή πόσο θα πληρώσει παραπάνω.

Στο άρθρο 9 που αφορά τη μείωση του φόρου εισοδήματος, το νομοσχέδιό σας που θα εξαφάνιζε τις υπερφορολόγηση της μεσαίας τάξης, δίνει 2 έως 20 ευρώ στους συνταξιούχους και τους μισθωτούς στα χαμηλά και μεσαία εισοδήματα, ενώ παράλληλα, μειώνει το αφορολόγητο κατά 20 ευρώ ανά 1.000 ευρώ εισοδήματα σε εισοδήματα άνω των 12.000 ευρώ. Το αντίστοιχο ποσό, θυμίζουμε, στο δικό μας νόμο ήταν 20.000 ευρώ και μειωνόταν 10 ευρώ ανά 1.000 ευρώ εισόδημα. Φέρνετε επιπλέον επιβάρυνση για τα χαμηλά και μεσαία στρώματα με αυτή τη ρύθμιση, παρότι διατείνεστε συνεχώς ότι την προασπίζεστε.

Θέλω να επισημάνω ένα σημείο και το άρθρο 10 για την ωφέλεια και θα ήθελα μια απάντηση. Είναι ερώτημα αν συμπεριλαμβάνονται επιχειρήσεις και ατομικές, οι οποίες οφείλουν επαγγελματικά δάνεια σε πιστώτριες τράπεζες και σε άλλα πιστωτικά ιδρύματα; Τι θα γίνει αν υπάρξει συμβιβασμός και διαγραφή μέρους του χρέους; Αυτή η διαφορά θα φορολογείται ως έσοδο από επιχειρηματική δραστηριότητα; Δεν διαφαίνεται ακριβώς από το άρθρο. Μιλάω για το άρθρο 10 που μιλάει για την ωφέλεια.

Με το άρθρο 14 δίνεται ένα όντως περιβαλλοντικό κίνητρο που θα ωφελήσει κυρίως τις επιχειρήσεις. Με πόσα ακριβά αμάξια πρέπει να κυκλοφορούν τα στελέχη των επιχειρήσεων. Περιβαντολογικό μέτρο μεν, αλλά αναπτυξιακό δεν το λες.

Στο άρθρο 22 έρχεστε και αντικαθιστάτε την ήδη ψηφισμένη μείωση των νομικών προσώπων από εμάς, που, βέβαια, την είχαμε σε βάθος κάποιων ετών. Το ανέφερα παραπάνω.

Εμείς την είχαμε σχεδιάσει και την είχαμε προϋπολογίσει με τις ωφέλειες όλων και έφτανε στο συντελεστή 25%, μετά από κάποια χρόνια. Εσείς προτιμάτε να κατευθύνετε το μισό και πλέον δημοσιονομικό χώρο που έχετε και πού βρήκατε προς τα εκεί και αυτό δείχνει τη στόχευσή σας.

Στην παράγραφο 2 του ίδιου άρθρου μειώνετε το φόρο των κερδών των συνεταιρισμών. Εδώ ναι μεν είναι σε θετική κατεύθυνση, αλλά θα πρέπει να θυμηθούμε ότι τα πλεονάσματα των συνεταιρισμών δεν φορολογούνται, είναι αφορολόγητα είναι νομοθέτημα της κυβέρνησης του ΣΥΡΙΖΑ.

Βέβαια, κύριε Υπουργέ και θέλω να το ακούσετε, επειδή και από περιοχή που έχετε αρκετούς συνεταιρισμούς και συνεταιρισμένους αγρότες και πιστεύω ότι έχετε συμπάθεια σε αυτή την ομάδα, εμείς είχαμε εξαγγείλει μια επιπλέον έκπτωση φόρου τον Μάιο για τους συνεταιρισμένους αγρότες με βάση τα ακαθάριστα έσοδά τους. Είναι ένα καλό κίνητρο για προσέλκυση νέων μελών στους συνεταιρισμούς, όπως επίσης και την ενίσχυση της διακίνησης των προϊόντων.

**ΑΛΕΞΑΝΔΡΟΣ ΒΕΣΥΡΟΠΟΥΛΟΣ (Υφυπουργός Οικονομικών)**: Αυτό το συν – πλην θα μπορούσατε να μας το εξηγήσετε;

**ΑΙΚΑΤΕΡΙΝΗ ΠΑΠΑΝΑΤΣΙΟΥ**: Μπορώ να σας εξηγήσω όποτε θέλετε. Μπορούμε να κάνουμε ένα ραντεβού και να σας το εξηγήσω.

Μπορεί να γίνει από τα έξοδα, όπως το ίδιο κάνουμε για τα οχήματα, που η έκπτωση είναι 130% αντί για το 30% από την αξία τους, υπερελάφρυνση θα το έλεγα, υπερέκπτωση δαπάνης.

Μπορώ να σας το εξηγήσω ακριβώς, είναι κάτι αντίστοιχο με τα ακαθάριστα έσοδα των συνεταιρισμένων παραγωγών. Ένα ποσοστό, το οποίο μπορείτε να το ορίσετε, εμείς το είχαμε σκεφθεί στο 10%, μπορεί να αφαιρείται από τα ακαθάριστα έσοδα και από εκεί και μετά να πηγαίνουν οι δαπάνες και να βγαίνει το κέρδος τους.

**ΑΛΕΞΑΝΔΡΟΣ ΒΕΣΥΡΟΠΟΥΛΟΣ (Υφυπουργός Οικονομικών)**: Όπως γινόταν παλιά από τις επιχειρήσεις πριν το 2003 μια έκπτωση δαπανών άνευ δικαιολογητικών;

**ΑΙΚΑΤΕΡΙΝΗ ΠΑΠΑΝΑΤΣΙΟΥ**: Έτσι ακριβώς.

**ΑΛΕΞΑΝΔΡΟΣ ΒΕΣΥΡΟΠΟΥΛΟΣ (Υφυπουργός Οικονομικών)**: Με ποσοστό επί του τζίρου; Κάπως έτσι;

**ΑΙΚΑΤΕΡΙΝΗ ΠΑΠΑΝΑΤΣΙΟΥ**: Ακριβώς, κύριε Υπουργέ.

Ακριβώς αυτό μπορείτε να το δείτε, να το φέρετε και θα είναι ένα καλό μέτρο για τους αγρότες τους συνεταιρισμένους.

 Επίσης, επειδή ζείτε και στη Μακεδονία και ξέρετε για τη διακίνηση των προϊόντων από τις χώρες των Βαλκανίων, θα είναι και ένας τρόπος ενίσχυσης των συνεταιρισμών και θα ελέγξετε με αυτό τον τρόπο και την παραοικονομία δίνοντάς τους ένα επιπλέον κίνητρο.

Τέλος, στη νέα πάγια ρύθμιση την οποία είχαμε προετοιμάσει μαζί με τους συνεργάτες μας και είχα εκτενώς τοποθετηθεί από τον προηγούμενο Φλεβάρη και η οποία θα ερχόταν αμέσως μετά την ολοκλήρωση της ανάσας των 120 δόσεων με παράλληλη λειτουργία του Προοδευτικού Ακατάσχετη Λογαριασμού θέλω να μου πείτε, επειδή και την Υπουργική την είχαμε κάνει για τον Προοδευτικό Ακατάσχετη Λογαριασμό, μία ενημέρωση, εάν, ήδη, υλοποιείται.

Θέλω να αναφέρω πως η δική σας πινελιά για την προσμέτρηση στην φοροδοτική ικανότητα του τεκμαρτού εισοδήματος θα μειώσει σε πολύ μεγάλο βαθμό την ωφέλεια για τους πολίτες που το έχουν ανάγκη. Ξανασκεφτείτε το και καλό θα ήταν να αφαιρέσετε το τεκμαρτό εισόδημα στον υπολογισμό.

Το νομοσχέδιό σας ακολουθεί την πεπατημένη των προηγούμενων νομοσχεδίων. Προσπαθείτε να ξαναγράψετε την ιστορία των τελευταίων δέκα ετών της κρίσης με ευφάνταστους τίτλους δίνοντας λίγα στους πολλούς και κάνοντας δώρα στους λίγους.

Στις επόμενες συνεδριάσεις θα επεκταθούμε.

Ευχαριστώ, κύριε Πρόεδρε, για την ανοχή σας.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής)**: Το λόγο έχει ο κ. Αλεξιάδης.

**ΤΡΥΦΩΝ ΑΛΕΞΙΑΔΗΣ**: Για να δούμε και την πορεία το τι θα κάνουμε τις επόμενες ημέρες και στην Επιτροπή και στην Ολομέλεια, θέσαμε και χθες ερωτήματα, θέσαμε και σήμερα ερωτήματα.

Οι παριστάμενοι Υπουργοί επιλέγουν να αναφερθούν σε ορισμένα από αυτά ή να παρέμβουν στις ομιλίες μας.

Εγώ θα ήθελα και στον Πρόεδρο της Επιτροπής Οικονομικών Υποθέσεων και στον παριστάμενο Υπουργό, να έχουμε μια δέσμευση. Δεν ήταν έτοιμοι σήμερα να απαντήσουν. Θα έχουμε την Τρίτη απάντηση στα ερωτήματα που έχουμε θέσει;

Ευχαριστώ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Ευχαριστούμε τον κ. Αλεξιάδη. Το λόγο έχει ο Υφυπουργός Οικονομικών, κ. Βεζυρόπουλος.

**ΑΠΟΣΤΟΛΟΣ ΒΕΖΥΡΟΠΟΥΛΟΣ (Υφυπουργός Οικονομικών):** Ευχαριστώ κύριε Πρόεδρε.

Θα απαντήσω στην κυρία Παπανάτσιου, γιατί από τον κ. Αλεξιάδη δεν κατάλαβα τα ερωτήματα. Ότι τέθηκε χτες, έχει απαντηθεί. Να δημιουργούμε τώρα εντυπώσεις κάθε φορά για το ίδιο πράγμα;

Για την κυρία Παπανάτσιου, επειδή τέθηκε από τους δύο πρώην υπουργούς για την διαδικασία που ακολουθείται και επειδή είχα την τιμή να είμαι εισηγητής σε πάνω από 50 φορολογικά νομοσχέδια, ή ως βουλευτής της συμπολίτευσης ή ως βουλευτής της αντιπολίτευσης και τώρα ως Υφυπουργός Οικονομικών. Και επειδή διατελέσατε και οι δύο υφυπουργοί οικονομικών, ποια ήταν η διαδικασία που ακολουθούσαμε όλα αυτά τα χρόνια, στα 50 και πλέον νομοσχέδια που ήμουν εισηγητής; Εκτός από αυτό που κάναμε τώρα, φυσικά όχι στα περισσότερα, γιατί ερχόντουσαν με τη μορφή του επείγοντος και του κατεπείγοντος, αλλά με την κανονική διαδικασία που ακολουθούμε σήμερα. Δέκα μέρες δημόσια διαβούλευση, από την προ προηγούμενη Πέμπτη μέχρι την προηγούμενη Παρασκευή το πρωί, περνούν τέσσερις με πέντε μέρες, κατατίθεται την Τρίτη το απόγευμα στη Βουλή και την Πέμπτη, χτες, ξεκινήσαμε στις 1 η ώρα την συζήτηση επί της αρχής, σήμερα το πρωί για τους φορείς. Πάντα γινόταν, ή την ίδια μέρα το απόγευμα, ή την άλλη μέρα το πρωί και στα 50 νομοσχέδια που ήμουν εγώ από το 2012 και μετά. Τώρα, εάν γινόταν κάτι πριν το 2012 αυτό δεν το ξέρω, ούτε μπορώ να ξέρω τις συνθήκες που επικρατούσαν τότε. Νομίζω, ότι τα τελευταία οκτώ χρόνια ακολουθείται, στην καλύτερη περίπτωση, με τη διαδικασία την κανονική, αυτή η διαδικασία. Φορείς σήμερα το πρωί, σήμερα το απόγευμα επί των άρθρων και την Τρίτη, για να διαβάσετε το νομοσχέδιο, γιατί οι περισσότεροι τώρα βλέπετε κάποια άρθρα, αυτό κατάλαβα, θα είστε έτοιμοι να τοποθετηθείτε στην β΄ ανάγνωση. Πάντως η διαδικασία είναι αυτή και ακολουθείται τα τελευταία 8 χρόνια που ξέρω. Και σας επαναλαμβάνω, επειδή είχα την τιμή να εισηγηθώ πάνω από πενήντα φορολογικά νομοσχέδια του Υπουργείου Οικονομικών.

Απαντώ στην κυρία Παπανάτσιου. ΕΝΦΙΑ. Γιατί εδώ λέμε πράγματα που τα ακούμε συνέχεια και συνέχεια, αλλά δεν είναι σωστά. Νομοθετήσατε την μείωση του ΕΝΦΙΑ. Πότε νομοθετήσατε τη μείωση του ΕΝΦΙΑ και των έμμεσων φόρων που θα μιλήσω παρακάτω; Ένα μήνα, τρεις μήνες, πέντε μήνες πριν φύγετε, αφού ξέρατε ότι έρχονται οι ευρωεκλογές, το αποτέλεσμα θα ήταν συντριπτικό και το ξέρατε. Ερχόντουσαν οι εθνικές εκλογές και το ξέρατε ότι θα φεύγατε, ήταν δεδομένο από όλη την κοινωνία, έτσι αποφάσισε ο ελληνικός λαός. Τι είχατε ψηφίσει τότε, που δεν εφαρμόστηκε ποτέ και είχατε 4,5 χρόνια μπροστά σας, γιατί πολιτευτήκατε και δεσμευτήκατε ότι θα καταργούσατε αυτόν τον άδικο φόρο, με ένα νόμο και ένα άρθρο. Και το μνημόνιο και τον ΕΝΦΙΑ. Τι λέγατε στις προγραμματικές θέσεις στο αλήστου μνήμης πρόγραμμα της Θεσσαλονίκης, του 2014 από τον τέως πρωθυπουργό και τότε αρχηγό της αξιωματικής αντιπολίτευσης; Θα καταργούσατε το μνημόνιο με ένα άρθρο και τον ΕΝΦΙΑ, αυτόν τον άδικο φόρο, αυτόν που δεν πληρώνατε κάποιοι, με έναν νόμο και ένα άρθρο. Τι ήρθατε μετά και κάνατε; Όχι μόνο δεν τον καταργήσατε, αλλά ήρθατε και μειώσατε το όριο του συμπληρωματικού φόρου από τις 300 χιλιάδες ευρώ στις 200 χιλιάδες ευρώ και υπερτριπλασιάσατε τους συντελεστές φορολόγησης του συμπληρωματικού φόρου.

Τι είναι ο συμπληρωματικός φόρος; Οι 200 χιλιάδες ευρώ. Πάνω από τις 200 χιλιάδες ευρώ βγάζετε σπυράκια. Και ερχόσαστε να νομοθετήσετε ένα μήνα πριν φύγετε και τι είπατε; Μέχρι 60 χιλιάδες ευρώ τη μικρή ακίνητη περιουσία, καλά κάνατε, 30% και από κει και πάνω, από 60 χιλιάδες ευρώ και πάνω, σβήνει ανά χιλιάδα και μέχρι τις 200 χιλιάδες ευρώ, μηδέν ο φόρος. Στις 199 χιλιάδες είχε ένα ευρώ. Στις 200 χιλιάδες ευρώ έσβηνε ο φόρος. Διαψεύστε με εάν κάνω λάθος.

Δεν εφαρμόστηκε ποτέ και έρχεται η Νέα Δημοκρατία, ενώ είχε δεσμευθεί να μειώσει τον ΕΝΦΙΑ κατά 30%, 20% τα εκκαθαριστικά του 2020, και 10% τα εκκαθαριστικά του 2021, φέραμε το μέτρο ένα χρόνο νωρίτερα και για πρώτη φορά εκδόθηκαν εκκαθαριστικά με κυβέρνηση Νέας Δημοκρατίας και Πρωθυπουργό τον Κυριάκο Μητσοτάκη.

Τι κάναμε; Μέχρι 60.000 € αυτό που είχατε κάνει εσείς και δεν εφαρμόστηκε ποτέ, 30%, από 60.000 ευρώ μέχρι 80.000 20%, και από κει και πάνω 10%. Για όλους και αυτούς που έχουν 500.000 και αυτούς που έχουν 100.000, γιατί αποφεύγετε τα 200.000 μέχρι τις 500.000 να το λέτε; Για ποιο λόγο λέτε σήμερα περιουσία από 500.000 και πάνω;

 Άκουσα όλους τους βουλευτές τους ΣΥΡΙΖΑ να μιλάνε για περιουσία πάνω από 500.000 €, ενώ αγνοήσατε τα χρόνια αυτά αυτούς που έχουν 80.000, 100.000, 150.000, 200.000 και ιδίως αυτούς που έχουν 200.000 και πάνω με συμπληρωματικό φόρο. Τους αγνοήσατε εντελώς.

Και έρχεστε τώρα να τους προστατεύσετε και μιλάτε για περιουσία πάνω από 500.000. Και ξέρετε γιατί; Γιατί αυτοί που έχουν 100, 200, 300 είναι η μεσαία τάξη. Έρχεστε εσείς σήμερα να υπερασπιστείτε την μεσαία τάξη που την διαλύσατε, την φτωχοποιήσατε με την πολιτική σας.

Πάμε τώρα στον ν.4611. Μειώσαμε την έμμεση φορολογία, μειώσαμε τα φάρμακα, μειώσαμε το ένα, μειώσαμε το άλλο, την εστίαση. Ξεχνάμε όμως το ν.4389 που μειώσατε τα πάντα. Φέρατε έμμεσους και άμεσους φόρους δισεκατομμυρίων ευρώ, αφού φορολογήσατε υπέρμετρα τους πάντες και τα πάντα, ήρθατε και ένα πολύ μικρό μέρος με το ν.4611 να το μειώσετε, που δεν εφαρμόστηκε ποτέ. Γιατί το επαναλαμβάνω, δεν εφαρμόστηκε ποτέ, γιατί πάντα λέτε ότι δεν προλάβαμε. Μετά από 4,5 χρόνια δεν προλάβατε. Ίσως πιστεύατε ότι θα μείνετε άλλα 8 χρόνια, αλλά ο λαός αποφασίζει όπως ξέρετε.

Πάμε για τα Ι.Χ., για την εταιρική χρήση των αυτοκινήτων. Τι δεν καταλάβατε; Το ότι τα 12.000 τα κάναμε 17.000 για αυτούς που έχουν ανάγκη το εργαλείο αυτό δουλειάς για επαγγελματικούς σκοπούς; Με 12.000 λιανική τιμή προ φόρων ένας πολίτης που γυρίζει όλη την Ελλάδα και κάνει 40.000 χιλιόμετρα το μήνα και με καταδικαστικές αποφάσεις από το Συμβούλιο της Επικρατείας ετών και από τον Άρειο Πάγο εσείς δεν κάνατε τίποτα. Το είχατε στις 12.000 € να οδηγεί αυτός και να κινδυνεύει.

Και για πρώτη φορά, εγώ μπορεί να έχω οκτώ χρόνια στη Βουλή, αλλά στην εφορία έχω χρόνια πολλά, εμπειρία μεγάλη πιστεύω. Δεν ήξερα μέχρι τώρα ότι υπήρχε φορολόγηση χωρίς προοδευτική κλίμακα. Πέστε μου, εσείς μια φορολόγηση χωρίς προοδευτική κλίμακα, όχι στην Ελλάδα, στον κόσμο.

Επανέλαβα, προηγουμένως, μια φορά είχε εφαρμοστεί όταν έγινε η έκτακτη εισφορά αλληλεγγύης που την μονιμοποιήσατε και την κάνατε έναν νέο μόνιμο φόρο τελείωνε 31.12.16. Υπερτριπλασιάσατε τους συντελεστές φορολόγησης να μην τα επαναλαμβάνω και θεραπεύτηκε το 12, πάλι με προοδευτική κλίμακα.

Η μόνη μη προοδευτική κλίμακα φορολόγησης ήταν αυτό που κάνατε εσείς την εταιρική χρήση των αυτοκινήτων. Τι ερχόμαστε και κάνουμε; Το 4,7,14,18,22 και θα εξηγήσω τι είναι αυτό, το κάναμε προοδευτικά 4, 20, 33, 35, 37. Τι σημαίνει αυτό;

Τι σημαίνει το 4, 7 με μη προοδευτική κλίμακα; Σημαίνει ότι ένας εργαζόμενος που έχει 12.000 λιανική τιμή προ φόρων αυτοκίνητο, το 4% της αξίας αυτής θα προστεθεί με τα λοιπά του εισοδήματα της μισθωτής εργασίας. Κάντε τον υπολογισμό και θα δείτε πόσο προστίθεται.

Αυτός που έχει αυτοκίνητο 12.000 και 1 ευρώ δεν θα πάει με 4%, θα πάει με 7%. Αυτό θα πει προοδευτική κλίμακα. Προοδευτική κλίμακα θα πει ότι για τα πρώτα 14.000 γιατί αλλάξαμε την κλίμακα θα είναι με το 4%, για το υπόλοιπο, πάνω από το 14 πλεονάζον ποσό, θα φορολογηθεί με το 20%. Αυτό είναι η προοδευτική κλίμακα. Αυτό συμβαίνει σε όλες τις χώρες του κόσμου.

Πάμε στη ρύθμιση των 120 δόσεων. Φέρατε εσείς, την κάνατε την ρύθμιση των 120 δόσεων. Πολύ ωραία. Γιατί απέτυχε η ρύθμιση αυτή; Αναρωτηθήκατε ποτέ γιατί δεν είχε αποτέλεσμα; Για πέντε συγκεκριμένους λόγους. Ήρθαμε με το 4621 και το θεραπεύσαμε.

Τι κάναμε εμείς και είχαμε 600.000 νέους στη ρύθμιση; Πάνω από 6 δις € ρυθμιζόμενο κεφάλαιο; Τι κάναμε; Απλά πράγματα. Βάλαμε τα νομικά πρόσωπα, που ακόμα δεν έχω καταλάβει για ποιο λόγο τα αποκλείσατε. Δεν το κατάλαβα ακόμα γιατί αποκλείσατε τα νομικά πρόσωπα από αυτή τη ρύθμιση. Το κυριότερο όμως όλων, δώσαμε αναστολή στα αναγκαστικά μέτρα είσπραξης για αυτούς που θα μπουν στη ρύθμιση. Το αυτονόητο. Γιατί, τι έλεγε ο κόσμος; Για ποιο λόγο να μπω στη ρύθμιση, αφού έχω δεσμευμένο λογαριασμό. Τι χειρότερο μπορώ να πάθω;

Απλά πράγματα. Τρίτον, βάλαμε τις βεβαιωμένες οφειλές που αφορούσαν χρήστες του ΄18 μέσα στο ΄19, μειώσαμε τη δόση και μειώσαμε το επιτόκιο. Πέντε απλά πράγματα κάναμε και έτσι είχε αποτέλεσμα η ρύθμιση. Αυτά αν ήθελαν, κόπο, μυαλό δεν ξέρω τι χρειαζόταν. Ήταν πέντε απλές κινήσεις για να πετύχει η ρύθμιση και ο κόσμος περίμενε από τον Μάιο πότε να έρθει η κυβέρνηση της Ν.Δ., για να νομοθετήσουμε τον Αύγουστο, για να μπορέσει ο κόσμος να απαλλαχθεί από τον βραχνά των δεσμεύσεων και τον κατασχέσεων σε 1.150.000 χιλιάδες πολίτες, που επέβαλε η προηγούμενη κυβέρνηση.

Από εκεί εισπράξατε τα λεφτά του υπέρ πλεονάσματος. Από την άγρια υπερφορολόγηση και από τα αναγκαστικά μέτρα είσπραξης. Από την φοροδιαφυγή και από το λαθρεμπόριο, μηδέν. Τα 3 δις € του Νικολούδη και του κ. Μάρδα, έμειναν στα χαρτιά. Σας ευχαριστώ πολύ, κύριε Πρόεδρε. Τα περισσότερα την Τρίτη.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Ευχαριστούμε τον Υφυπουργό τον κ. Βεσυρόπουλο. Κυρίες και κύριοι συνάδελφοι, ολοκληρώθηκε η 3η συνεδρίαση του σχεδίου νόμου του Υπουργείου Οικονομικών «Φορολογική μεταρρύθμιση με αναπτυξιακή διάσταση για την Ελλάδα του αύριο». Θέλω, να υπενθυμίσω, ότι τη Τρίτη στις 10 η ώρα, θα συζητηθεί η β΄ ανάγνωση σε αυτήν εδώ την αίθουσα. Καλό σαββατοκύριακο.

Λύεται η συνεδρίαση.

Στο σημείο αυτό έγινε η γ΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ.: Γεώργιος Αμανατίδης, Γεώργιος Αμυράς, Σάββας Αναστασιάδης, Γεώργιος Βλάχος, Μανούσος – Κωνσταντίνος Βολουδάκης, Σοφία Βούλτεψη, Αναστάσιος Δημοσχάκης, Τσαμπίκα (Μίκα) Ιατρίδη, Αθανάσιος Καββαδάς, Σταύρος Καλαφάτης, Σταύρος Καλογιάννης, Μαρία Κεφάλα, Γεώργιος Καρασμάνης, Κωνσταντίνος Κατσαφάδος, Κωνσταντίνος Βλάσης, Σταύρος Κελέτσης, Κωνσταντίνος Κοντογεώργος, Σπυρίδων – Παναγιώτης (Σπήλιος) Λιβανός, Ζωή (Ζέττα) Μακρή, Δημήτριος Βαρτζόπουλος, Χρήστος Μπουκώρος, Χαράλαμπος (Μπάμπης) Παπαδημητρίου, Θεόδωρος Ρουσόπουλος, Μάριος Σαλμάς, Βασίλειος – Πέτρος Σπανάκης, Γεώργιος Στύλιος, Ιωάννης Τραγάκης, Θεόφιλος Λεονταρίδης, Τρύφων Αλεξιάδης, Ιωάννης Γκιόλας, Αλέξανδρος Τριανταφυλλίδης, Χαράλαμπος (Χάρης) Μαμουλάκης, Αθανάσιος (Θάνος) Μωραΐτης, Θεόφιλος Ξανθόπουλος, Αθανάσιος Παπαδόπουλος, Αικατερίνη Παπανάτσιου, Αθανάσιος (Θανάσης) Παπαχριστόπουλος, Νικόλαος Συρμαλένιος, Θεοδώρα Τζάκρη, Ευκλείδης Τσακαλώτος, Αλέξανδρος Φλαμπουράρης, Αλέξανδρος (Αλέξης) Χαρίτσης, Μιλτιάδης Χατζηγιαννάκης, Γεώργιος Αρβανιτίδης, Μιχαήλ Κατρίνης, Βασίλειος Κεγκέρογλου, Κωνσταντίνος Σκανδαλίδης, Νικόλαος Καραθανασόπουλος, Μαρία Κομνηνάκα, Γεώργιος Λαμπρούλης, Βασίλειος Βιλιάρδος, Κωνσταντίνος Χήτας, Κρίτων – Ηλίας Αρσένης και Γεώργιος Λογιάδης.

Τέλος και περί ώρα 16:20΄ λύθηκε η συνεδρίαση.

**Ο ΑΝΤΙΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

 **ΑΘΑΝΑΣΙΟΣ ΚΑΒΒΑΔΑΣ ΤΣΑΜΠΙΚΑ (ΜΙΚΑ) ΙΑΤΡΙΔΗ**